c: application/epub+zip

text:
Lelokelelo la Dikagare
© 2014 Watch Tower Bible and Tract Society of Pennsylvania
Re Swanetše go “Araba yo Mongwe le yo Mongwe” Bjang?
LETLAKALA 6 • DIKOPELO: 96, 93
Diriša Molao wa Gauta Bodireding bja Gago
LETLAKALA 11 • DIKOPELO: 73, 98
Jehofa ke Modimo wa Thulaganyo
LETLAKALA 21 • DIKOPELO: 125, 53
Na o Gatela Pele le Mokgatlo wa Jehofa?
LETLAKALA 26 • DIKOPELO: 45, 27
▪ Re Swanetše go “Araba yo Mongwe le yo Mongwe” Bjang?
▪ Diriša Molao wa Gauta Bodireding bja Gago
Ka dinako tše dingwe ge re le bodireding re botšišwa dipotšišo tše thata. Sehlogo sa mathomo se ahlaahla mekgwa e meraro yeo re ka e dirišago go nea dikarabo tšeo di kgotsofatšago. (Bakol. 4:6) Sehlogo sa bobedi se bontšha tsela yeo mantšu a Jesu ao a begilwego go Mateo 7:12 a swanetšego go kgoma modiro wa rena wa boboledi.
▪ Jehofa ke Modimo wa Thulaganyo
▪ Na o Gatela Pele le Mokgatlo wa Jehofa?
Ka mehla Jehofa o be a dutše a rulaganya bahlanka ba gagwe. Dihlogong tše tše pedi, ithute seo Modimo a se nyakago go rena. Le gona ithute lebaka leo go lego bohlokwa gore re dule re botegela mokgatlo woo Jehofa a o dirišago lehono.
3 ‘Dijo tša ka ke Gore ke Dire Thato ya Modimo’
16 Jehofa o Ile a Nthuša e le Ruri
LETLAKALA LA KA NTLE: Dihlatse di nea bohlatse mmarakeng wa go rekiša dihlapi. Sehlakahlakeng se go bolelwa maleme a ka godimo ga a 20
48,220
201
32
76
Bao ba bilego gona segopotšong ka 2013 e bile ba 570
Ke’ng seo se go thabišago kudu? Na ke tše dingwe tša ditswalano tšeo batho ba di thabelago, go swana le lenyalo, go ba le bana goba go dira segwera? Ga go pelaelo gore o thabela go ipshina ka dijo o na le bao o ba ratago. Lega go le bjalo, ka ge o le mohlanka wa Jehofa, na ga o thabele kudu go dira thato ya Modimo, go ithuta Lentšu la Gagwe le go bolela ditaba tše dibotse?
Kgoši Dafida wa Isiraele ya bogologolo o ile a opelela Mmopi koša ya tumišo yeo e rego: “Wena Modimo wa ka, ke kgahlwa ke go dira thato ya gago, molao wa gago o ka garegare ga ka.” (Ps. 40:8) Go sa šetšwe mathata le tlalelo tšeo Dafida a ilego a lebeletšana le tšona bophelong, o be a kgahlwa ke go dira thato ya Modimo go tšwa pelong. Ke therešo gore ga se Dafida a nnoši e bego e le morapedi wa Jehofa yo a bego a kgahlwa ke go hlankela Modimo wa therešo.
Ge moapostola Paulo a be a diriša mantšu a Psalme 40:8 go Mesia, goba Kriste, o ngwadile gore: “Ge Kriste a be a etla lefaseng o ile a re go Modimo: ‘“Ga se wa nyaka sehlabelo le sebego, eupša o ntokišeditše mmele. Ga se wa amogela dibego tše di feletšego tša go fišwa le sebego sa sebe.” Ke moka ka re: “Bona! Ke tlile (lengwalong la go phuthwa la puku go ngwadilwe ka nna) go dira thato ya gago, wena Modimo.”’”—Baheb. 10:5-7.
Ge Jesu a be a le mo lefaseng, o ile a thabela go bona tlholo, go hlwa le bagwera le go ipshina ka dijo a na le batho ba bangwe. (Mat. 6:26-29; Joh. 2:1, 2; 12:1, 2) Lega go le bjalo, selo se segologolo seo a bego a se thabela e be e le go dira thato ya Tatagwe wa legodimong. Ge e le gabotse, Jesu o itše: “Dijo tša ka ke gore ke dire thato ya yo a nthomilego le go phetha modiro wa gagwe.” (Joh. 4:34; 6:38) Barutiwa ba Jesu ba ile ba ithuta sephiri sa lethabo la kgonthe go Mong wa bona. Ba ile ba thabela kudu go botša ba bangwe molaetša wa Mmušo ka go rata le ka mafolofolo.—Luka 10:1, 8, 9, 17.
Jesu o ile a laela barutiwa ba gagwe gore: “Eyang . . . le dire batho ba ditšhaba ka moka barutiwa, le ba kolobetša leineng la Tate le la Morwa le la moya o mokgethwa, le ba ruta go boloka dilo tšohle tšeo ke le laetšego tšona. Tsebang gore ke na le lena matšatši ka moka go fihla bofelong bja tshepedišo ya dilo.” (Mat. 28:19, 20) Go phetha taelo ye go akaretša go bolela le batho kae le kae mo re ka ba hwetšago, go dira maeto a go boela go bao ba thabelago le go swara dithuto tša Beibele le bona. Go dira modiro wo go ka re thabiša kudu.
Lerato le re tutueletša go tšwela pele re bolela ditaba tše dibotse le ge batho ba sa thabele
Go sa šetšwe gore batho ba amogela molaetša wa rena goba aowa, boemo bja rena bja kgopolo bo kgatha tema e kgolo lethabong leo re le hwetšago bodireding. Ke ka baka la’ng re tšwela pele re bolela ditaba tše dibotse gaešita le ge batho ba sa thabele goba ba re kwera? Ke ka gobane re a tseba gore ge re tšea karolo modirong wa go bolela ka Mmušo le wa go dira barutiwa re bontšha gore re rata Modimo le baagišani ba rena. Maphelo a rena gotee le a baagišani ba rena a kotsing. (Hesek. 3:17-21; 1 Tim. 4:16) Anke re ahlaahleng tše dingwe tša dintlha tšeo di thušitšego ba bantši ba bašomigotee le rena go dula ba fišega bodireding goba go tsošološa phišego ya bona ditšhemong tše thata.
Go diriša dipotšišo tša maleba ge re le tšhemong gantši go ba le mafelelo a mabotse. Mesong e mengwe, Amalia o ile a bona monna yo mongwe a bala kuranta phakeng. O ile a mmatamela gomme a mmotšiša ge e ba a badile ditaba le ge e le dife tše dibotse kuranteng yeo. Ge monna yoo a re aowa, Amalia o ile a re: “Ke go swaretše ditaba tše dibotse tša mabapi le Mmušo wa Modimo.” Se se ile sa kgahla monna yoo gomme a dumela go swarelwa thuto ya Beibele. Ge e le gabotse, Amalia o ile a kgona go thoma dithuto tše tharo tša Beibele phakeng yeo.
Janice o dirile gore moo a šomago gona e be tšhemo ya gagwe. Ge mohlapetši yo mongwe le mošomigotee le yena ba be ba kgahlwa ke sehlogo se itšego ka go Morokami, Janice o ile a ithaopela go ba tlišetša dimakasine tše dingwe ka mehla. O ile a dira se se swanago go mošomigotee le yena yo mongwe yo a bego a kgahlilwe ke dihlogo tše di fapafapanego ka go Morokami le Phafoga! Seo se ile sa dira gore mošomigotee le yena yo mongwe gape le yena a kgopele dimakasine. Janice o re: “A tšhegofatšo e kaakaang e tšwago go Jehofa!” Mafelelong Janice o ile a ba le batho ba 11 bao a ba išetšago dimakasine ka mehla mošomong wa gagwe.
Molebeledi yo mongwe wa mosepedi o kgothaleditše gore ge bagoeledi ba le bodireding bja ntlo le ntlo ba se ke ba phetha poledišano ya bona le mong wa ntlo ka go fo bolela gore ba tla boa gape nakong e tlago. Go e na le moo, ba ka botšiša mong wa ntlo gore: “Na o ka thabela gore ke go bontšhe kamoo re swarelago batho thuto ya Beibele?” goba, “O ka rata gore ke boe neng le gona ka nako mang gore re tlo tšwetša pele poledišano ye ya rena?” Molebeledi yoo wa mosepedi o re ka go diriša mokgwa wo, bana babo rena le dikgaetšedi ba phuthegong e nngwe yeo a bego a e hlankela ba ile ba thoma dithuto tša Beibele tše 44 ka beke e tee feela.
Go dira maeto a go boela ka pelapela—gaešita le ka morago ga matšatši a sego kae ka morago ga leeto la pele—go ka atlega kudu. Ka baka la’ng? Ka gobane go dira bjalo go bontšha gore re tloga re kgahlegela go thuša batho ba dipelo tše dibotse go kwešiša Beibele. Ge mosadi yo mongwe a be a botšišwa lebaka leo a dumetšego go swarelwa thuto ya legae ya Beibele ke Dihlatse tša Jehofa, o itše: “Ke dumetše go ithuta ka gobane Dihlatse tšeo di mpontšhitše kgahlego go tšwa pelong le lerato.”
O ka botšiša mong wa ntlo gore: “Na o ka thabela gore ke go bontšhe kamoo re swarelago batho thuto ya Beibele?”
Ka moragonyana ga gore Madaí a be gona Sekolong sa Tirelo ya Bobulamadibogo, o ile a swara dithuto tša Beibele tše 15 gomme a fetišetša tše dingwe tša ka godimo ga tše 5 go bagoeledi ba bangwe. Dithuto tša gagwe tše mmalwa di ile tša thoma go tla dibokeng ka mehla. Ke’ng seo se thušitšego Madaí go thoma dithuto tše dintši gakaakaa tša Beibele? Sekolong seo o ithutile bohlokwa bja go phegelela go boela go bao ba bontšhitšego kgahlego go fihlela a ba hwetša. Hlatse e nngwe yeo e thušitšego batho ba bantši go ithuta therešo ya Beibele e re: “Ke ithutile gore go phegelela go direng maeto a go boela ke sehlare sa go thuša batho bao ba nyakago go tseba Jehofa.”
Go dira maeto a go boela ka pelapela go bontšha gore re tloga re kgahlegela bao ba nyakago go kwešiša Beibele
Go dira maeto a go boela le go swara dithuto tša Beibele go nyaka maiteko a magolo. Lega go le bjalo, ditšhegofatšo ke tše dintši go feta maiteko le ge e le afe ao re ka a dirago. Ka go dira sohle se re ka se kgonago modirong wa go bolela ka Mmušo, re ka thuša ba bangwe go “[fihla] tsebong e nepagetšego ya therešo,” e bile seo se ka ba phološa. (1 Tim. 2:3, 4) Seo se ka re tlišetša kgotsofalo le lethabo leo le sa bapišwego le selo.
“Anke mantšu a lena ka mehla e be a kgahlišago, . . . e le gore le tsebe kamoo le swanetšego go araba yo mongwe le yo mongwe ka gona.”—BAKOL. 4:6.
1, 2. (a) Anega phihlelo yeo e bontšhago bohlokwa bja go botšiša dipotšišo tšeo di kgethilwego gabotse. (Bona seswantšho se se lego ka mo godimo.) (b) Ke ka baka la’ng re sa swanela go ikwa re boifa go boledišana le batho ka ditaba tšeo di lego thata?
NYWAGENG e mentši e fetilego, kgaetšedi yo mongwe wa Mokriste o be a bolela ka Beibele le monna wa gagwe yo e sego Hlatse. Monna yo e be e kile ya ba setho sa e nngwe ya dikereke tša Bojakane. Poledišanong ya bona, monna wa gagwe o ile a bolela gore o dumela go Boraro Botee. Ge mosadi yo a lemoga gore monna wa gagwe a ka ba a sa tsebe gabotse gore thuto ya Boraro Botee e mabapi le eng, ka bohlale o ile a mmotšiša gore: “Na o dumela gore Modimo ke Modimo, gore Jesu ke Modimo le gore moya o mokgethwa ke Modimo? Na o a ikwa gore o bolela ka Modimo o tee e sego Medimo e meraro?” Monna yo o ile a bolela a maketše gore: “Aowa, ga ke dumele seo!” Ba ile ba ba le poledišano e kgahlišago ya gore Modimo ge e le gabotse ke mang.
2 Phihlelo yeo e bontšha bohlokwa bja go botšiša dipotšišo ka šedi le tšeo di kgethilwego gabotse. Le gona e gatelela ntlha ye ya bohlokwa: Ga se ra swanela go ikwa re boifa go boledišana le batho ka ditaba tšeo di bonagalago di le thata, tše bjalo ka Boraro Botee, mollo wa dihele goba go ba gona ga Mmopi. Ge e ba re ithekga ka Jehofa le ka tlwaetšo yeo a re neago yona, gantši re ka kgona go nea karabo yeo e kgodišago, yeo e ka fihlelelago dipelo tša batheetši ba rena. (Bakol. 4:6) Ga bjale anke re ahlaahleng seo badiredi bao ba atlegago ba se dirago ge ba boledišana le batho ka ditaba tše. Re tlo ahlaahla kamoo (1) re ka botšišago dipotšišo tšeo di dirago gore motho a bolele kamoo a ikwago ka gona, (2) kamoo re ka hlalosago seo Mangwalo a se bolelago le (3) kamoo re ka dirišago diswantšho gore motho a kgone go bona ntlha.
3, 4. Ke ka baka la’ng go le bohlokwa go diriša dipotšišo go re thuša go tseba seo motho a se dumelago? Nea mohlala.
3 Dipotšišo di ka re thuša go tseba seo motho a se dumelago. Ke ka baka la’ng seo e le sa bohlokwa? Diema 18:13 e re: “Ge motho a fetola taba pele a ka ekwa, o bontšha bošilo gomme o a inyatšiša.” Ka gona, pele re ka bolela ka pono ya Beibele tabeng e itšego, e tla ba mo gobotse gore re leke go hwetša seo ge e le gabotse motheetši wa rena a se dumelago. Go sego bjalo, re ka senya nako re leka go mmontšha gore thuto e itšego ga se yona mola e le gore le yena o be a sa e dumele!—1 Bakor. 9:26.
4 A re re re boledišana le motho yo a itšego ka taba ya dihele. Ga se batho ka moka bao ba dumelago gore dihele ke lefelo la kgonthe moo batho ba tlaišwago gona mollong. Ka baka leo, mohlomongwe re ka re: “Ka ge batho ba na le dipono tše di fapafapanego ka dihele, wena pono ya gago ke efe ka taba ye?” Ka morago ga go kwa karabo ya motho yoo, re tla kgona go mo thuša go kwešiša seo Beibele e se bolelago ka taba ye.
5. Dipotšišo di ka re thuša bjang go tseba lebaka leo motho a dumelago seo a se dumelago?
5 Le gona dipotšišo tšeo di botšišwago ka šedi di ka re thuša go tseba lebaka leo motho a dumelago seo a se dumelago. Ka mohlala, go thwe’ng ge e ba motho yo re kopanago le yena bodireding a bolela gore ga a dumele go Modimo? Go ka ba bonolo go nagana gore motho yoo o hueditšwe ke dipono tšeo di lego gona, tše bjalo ka thuto ya tlhagelelo. (Ps. 10:4) Lega go le bjalo, batho ba bangwe ga ba sa na tumelo go Modimo ka ge ba ile ba tlaišega kudu goba ba bone batho ba bangwe ba tlaišega. Ba ka thatafalelwa ke go dumela gore go na le Mmopi yo lerato gare ga tlaišego e kaakaa. Ka baka leo, ge e ba mong wa ntlo a sa dumele gore Modimo o gona, re ka mmotšiša gore: “Na o be o dutše o ikwa ka tsela yeo?” Ge e ba a re aowa, re ka mmotšiša ge e ba go na le selo seo se dirilego gore a se sa dumela gore Modimo o gona. Karabo ya gagwe e ka re thuša go nyaka tsela e kaone yeo re ka mo thušago ka yona.—Bala Diema 20:5.
6. Re swanetše go dira’ng ka morago ga go botšiša motho potšišo?
6 Ka morago ga go botšiša motho potšišo, re swanetše go theetša karabo ya gagwe ka kelohloko gomme re mo leboge ge a ntšhitše maikwelo a gagwe. Ka mohlala, motho yo mongwe a ka bolela gore masetlapelo a itšego a mo dirile gore a se sa dumela gore go na le Mmopi yo lerato. Pele ga ge re ka bontšha motho yoo gore Modimo o gona, e tla ba mo gobotse gore re thome ka go lla le yena ke moka re mmotše gore ga se phošo go ipotšiša lebaka leo ka lona re tlaišegago. (Habak. 1:2, 3) Go se mo felele pelo le go mmontšha lerato go ka dira gore a nyake go ithuta ka mo go oketšegilego.*
7. Go atlega ga rena bodireding go ithekgile ka’ng?
7 Ga bjale anke re ahlaahleng kamoo re ka neago mabaka ka seo Mangwalo a se bolelago. Beibele ke sedirišwa sa rena se segolo bodireding. E dira gore re “swanelege ka botlalo, [re] hlangwe ka mo go feletšego bakeng sa modiro o mongwe le o mongwe o mobotse.” (2 Tim. 3:16, 17) Go atlega ga rena bodireding ga se gwa ithekga ka gore re bala mangwalo a makae, eupša go ithekgile ka tsela yeo re neago mabaka ka mangwalo le go hlalosa ao re a balago. (Bala Ditiro 17:2, 3.) Ka mohlala, ela hloko maemo a latelago a mararo.
8, 9. (a) Tsela e nngwe ya go boledišana le motho yo a dumelago gore Jesu o lekana le Modimo ke efe? (b) Ke ditsela dife tše dingwe tša go hlalosa taba ye tšeo o hweditšego di atlega?
8 Boemo 1: Bodireding bja rena re kopana le motho yo a dumelago gore Jesu o lekana le Modimo. Re ka diriša mangwalo afe go hlalosa taba ye? Re ka kgopela motho yoo gore a bale Johane 6:38, moo Jesu a tsopotšwego a bolela gore: “Ke theogile legodimong, e sego go tlo dira thato ya ka, eupša go dira thato ya yo a nthomilego.” Ka morago ga go bala temana yeo, re ka mmotšiša gore: “Ge e ba Jesu e le Modimo, gona o romilwe ke mang go tšwa legodimong? Na Yo a mo romilego e ka se be yo mogolo go Jesu? Go ba gona, gantši motho o rongwa ke yo a mo fetago ka matla.”
9 Gona mo tabeng ye, re ka bala Bafilipi 2:9, moo moapostola Paulo a hlalosago seo Modimo a se dirilego ka morago ga gore Jesu a hwe le go tsošwa. Temana yeo e re: “Modimo o mo [Jesu] phagamišeditše boemong bja godimo gomme ka botho a mo nea leina leo le lego ka godimo ga leina le ge e le lefe le lengwe.” Gore re thuše motho go naganišiša ka lengwalo leo, re ka mmotšiša gore: “Ge e ba Jesu a be a lekana le Modimo pele a ka hwa gomme ka morago Modimo a mo phagamišetša boemong bja godimo, na seo se ka se re gore Jesu o feta Modimo? Bjale na go a kgonega gore motho yo a itšego a fete Modimo?” Ge e ba motho yoo a hlompha Lentšu la Modimo e bile a na le pelo e botegago, go nea mabaka ka tsela yeo go tla mo tutueletša go hlahloba taba ye ka mo go oketšegilego.—Dit. 17:11.
10. (a) Re ka boledišana bjang le motho yo a dumelago mollong wa dihele? (b) Ke mokgwa ofe wa go nea mabaka wo o hweditšego o šoma ge o ahlaahla taba ya mollo wa dihele?
10 Boemo 2: Mong wa ntlo yo a nweletšego bodumeding o thatafalelwa ke go dumela gore batho ba babe ba ka se tlaišwe mollong wa dihele. Go dumela ga gagwe mollong wa dihele go ka ba go tutueditšwe kudu ke go kganyoga go bona batho ba kgopo ba otlwa bakeng sa ditiro tša bona tše mpe. Re ka boledišana bjang le motho yo a ikwago ka tsela yeo? Sa pele, re ka mo kgonthišetša gore batho ba kgopo ba tlo otlwa. (2 Bathes. 1:9) Ke moka ra mo kgopela gore a bale Genesi 2:16, 17, yeo e bontšhago gore kotlo ya sebe ke lehu. Re ka hlalosa gore Adama ka go dira sebe, o dirile gore batho ka moka ba belegwe e le badiradibe. (Baroma 5:12) Eupša re ka mmontšha gore Modimo ga se a botša Adama gore ge a ka se kwe o tla otlwa mollong wa dihele. Ke moka re ka mmotšiša gore: “Ge e ba Adama le Efa ba be ba tlo tlaišwa diheleng ka mo go sa felego, na o nagana gore Modimo nkabe a se a ba lemoša ka seo?” Ke moka re ka bala Genesi 3:19, moo Modimo a ilego a bolela kotlo ya bona ka morago ga go dira sebe eupša a se bolele selo ka mollo wa dihele. Go e na le moo, Adama o ile a botšwa gore o tla boela leroleng. Re ka mmotšiša gore: “Na e be e tla ba mo gobotse gore Modimo a botše Adama gore o tla boela leroleng mola e le gore o be a tlo ya mollong wa dihele?” Ge e ba motho yoo a nagana, potšišo e bjalo e ka mo dira gore a naganišiše gabotse ka taba ye.
11. (a) Ke tsela efe e nngwe yeo re ka boledišanago le motho yo a dumelago gore batho ka moka ba ba lokilego ba ya legodimong? (b) Ke mokgwa ofe wa go nea mabaka wo o hweditšego o šoma ge o boledišana le bao ba dumelago gore batho ba ya legodimong?
11 Boemo 3: Bodireding bja rena re kopana le motho yo a dumelago gore batho ka moka ba ba lokilego ba ya legodimong. Tumelo e bjalo e ka kgoma tsela yeo mong wa ntlo a hlalosago Beibele. Ka mohlala, a re re re ahlaahla le yena Kutollo 21:4. (Bala.) Motho yoo a ka nagana gore ditšhegofatšo tše di hlaloswago temaneng ye di bolela ka bophelo bja legodimong. Re ka boledišana le yena bjang ka taba ye? Go e na le gore re diriše ditemana tše dingwe tše di hlatselago taba ye, re ka ahlaahla ntlha e itšego lona lengwalong le. Lengwalo le le re “lehu le ka se hlwe le sa ba gona.” Re ka botšiša motho yoo ge e ba a dumela taba ya gore e le gore selo se itšego se se sa ba gona, se swanetše go ba se kile sa ba gona. Ga go pelaelo gore o tla re ee. Ke moka re ka mmotša gore ga se gwa ka gwa ba le lehu legodimong; batho ba hwa feela mo lefaseng. Ka gona ke mo go kwagalago go phetha ka gore Kutollo 21:4 e šupa go ditšhegofatšo tša nakong e tlago gona mo lefaseng.—Ps. 37:29.
12. Ke ka baka la’ng Jesu a ile a diriša diswantšho?
12 Go tlaleletša dipotšišong, Jesu o ile a diriša diswantšho modirong wa gagwe wa boboledi. (Bala Mateo 13:34, 35.) Diswantšho tšeo Jesu a di dirišitšego di mo thušitše go utolla seo se lego ka dipelong tša batheetši ba gagwe. (Mat. 13:10-15) Le gona diswantšho di dirile gore seo Jesu a bego a se ruta e be seo se ipiletšago le seo se sa lebalegego. Re ka diriša diswantšho bjang ge re ruta?
13. Re ka bontšha motho bjang gore Modimo o feta Jesu?
13 Gantši go kaone go diriša diswantšho tše bonolo. Ka mohlala, ge re hlalosetša motho gore Modimo o feta Jesu, mohlomongwe re ka leka go bolela se se latelago. Re ka bolela gore bobedi Modimo le Jesu ba dirišitše tswalano ya ditho tša lapa ge ba be ba hlalosa tswalano ya bona. Modimo o be a bitša Jesu gore ke Morwa wa gagwe gomme Jesu a re Modimo ke Tatagwe. (Luka 3:21, 22; Joh. 14:28) Ka morago ga moo, re ka botšiša mong wa ntlo gore: “Ge e ba o nyaka go mpotša gore batho ba babedi ba a lekana, o be o ka mpha mohlala ka ditho dife tša lapa?” Motho yoo a ka re bana ba motho—goba mafahla. Ge a ka bolela bjalo, re ka mmotša kamoo go lego bonolo ka gona go nagana ka tswalano yeo. Ke moka re ka mmotšiša gore: “Ge e ba go le bonolo ka tsela ye gore nna le wena re nagane ka mohlala wo, na Jesu—yena Morutiši yo Mogolo—o be a ka se nagane ka mohlala o swanago? Go e na le moo, o boletše gore Modimo ke Tatagwe. Ka gona Jesu o hlalositše gore Modimo ke yo mogolo e bile o na le matla a taolo go mo feta.”
14. Ke seswantšho sefe seo se bontšhago gore e tla ba mo go sa kwagalego gore Modimo a diriše Diabolo go tlaiša batho mollong wa dihele?
14 Ela hloko mohlala o mongwe. Batho ba bangwe ba dumela gore Sathane o tšhuma batho mollong wa dihele. Mohlomongwe seswantšho se itšego se ka thuša motswadi go bona kamoo e ka se bego ga tlhaologanyo gore Modimo a dumelele Diabolo go tlaiša batho mollong wa dihele. Mohlomongwe re ka re: “A re re ngwana wa gago o fetogile lerabele le legolo gomme o dira dilo tše dintši tše mpe. O be o tla dira’ng?” Ga go pelaelo gore motswadi yoo o tla re o be a tla phošolla ngwana wa gagwe. A ka leka leboelela go thuša ngwana yoo go kgaotša go dira dilo tše mpe. (Die. 22:15) Ke moka, re ka botšiša motswadi gore o be a tla dira eng ge e ba ngwana wa gagwe a ka gana maiteko ka moka a go mo thuša. Batswadi ba bantši ba tla bolela gore mafelelong ba tla swanelwa ke go otla ngwana yoo. Ka morago ga moo, re ka botšiša gore: “Go thwe’ng ge e ba o hweditše gore motho yo a itšego yo kgopo o tutueditše ngwana wa gago gore e be lerabele?” Ga go pelaelo gore motswadi o tla befelela motho yoo. E le go thuša motswadi go bona ntlha, re ka mmotšiša gore: “Ka ge o tseba gore motho yo a itšego yo kgopo o tutueditše ngwana wa gago, na o be o ka kgopela yena motho yoo gore a go otlele ngwana wa gago?” Ga go pelaelo gore o tla re aowa. Ka gona go molaleng gore Modimo a ka se diriše Diabolo go otla bona batho bao ba tutueditšwego ke yena gore ba dire dilo tše mpe!
15, 16. (a) Ke ka baka la’ng re sa swanela go letela gore motho yo mongwe le yo mongwe yo re boledišanago le yena o tla amogela molaetša wa Mmušo? (b) Na re swanetše go ba le bokgoni bjo bo kgethegilego gore re atlege ge re ruta? Hlalosa. (Bona le lepokisi le le rego, “Sedirišwa sa go re Thuša go Araba.”)
15 Re a tseba gore ga se batho ka moka bao re boledišanago le bona bao ba tlago go amogela molaetša wa Mmušo. (Mat. 10:11-14) Go tla ba bjalo gaešita le ge re ka botšiša dipotšišo tša maleba, ra nea mabaka ka tsela e kwagalago gaešita le go diriša diswantšho tše dibotse. Go ba gona, ke batho ba sego kae feela bao ba ilego ba arabela gabotse dithutong tša Jesu gaešita le ge e be e le Morutiši yo mogologolo yo a kilego a ba gona mo lefaseng!—Joh. 6:66; 7:45-48.
16 Ka lehlakoreng le lengwe, gaešita le ge re nagana gore ga re na bokgoni bodireding, re ka atlega. (Bala Ditiro 4:13.) Lentšu la Modimo le re nea lebaka le le kwagalago la go dumela gore “bohle bao ba nago le tshekamelo e swanetšego ka bophelo bjo bo sa felego” ba tla amogela ditaba tše dibotse. (Dit. 13:48) Ka gona anke re duleng re na le pono e lekalekanego ka rena le ka bao re nyakago go ba botša ditaba tše dibotse tša Mmušo. Anke re dirišeng ka botlalo tlwaetšo yeo Jehofa a re neago yona, re kgodišegile gore e tla hola rena le bao ba re theetšago. (1 Tim. 4:16) Jehofa o tla re thuša gore re bone kamoo re swanetšego go “araba yo mongwe le yo mongwe ka gona.” Go etša ge re tla bona sehlogong se se latelago, tsela e nngwe ya go atlega bodireding ke ka go diriša seo gantši se bitšwago Molao wa Gauta.
^ ser. 6 Bona sehlogo se se rego, “Na go a Kgonega go ba le Tumelo go Mmopi?” seo se lego ka tokollong ya Morokami wa October 1, 2009.
“Dilo tšohle . . . tše le nyakago batho ba le dira tšona, le lena le ba dire tšona.”—MAT. 7:12.
1. Na tsela yeo re swarago batho ka yona bodireding e bohlokwa? Nea mohlala. (Bona seswantšho se se lego ka mo godimo.)
NYWAGENG e sego kae e fetilego, banyalani ba bangwe ba Bakriste kua Fiji ba be ba tšea karolo lesolong la go laletša batho Segopotšong sa lehu la Kriste. Pula e ile ya thoma go na ba sa bolela le mosadi yo mongwe ka ntle ga ntlo ya gagwe. Ngwanabo rena o ile a nea mosadi yoo amporela ya gagwe gomme yena a tsena ka amporeleng e tee le mosadi wa gagwe. Banyalani bao ba ile ba thaba kudu ge ba bona mosadi yoo a tlile Segopotšong. O ile a bolela gore ga a sa gopola bontši bja dilo tšeo banyalani bao ba di boletšego ge ba be ba mo etetše. Eupša o be a kgahlilwe kudu ke tsela yeo ba ilego ba mo swara ka yona moo a ilego a bona gore o swanetše go ba gona Segopotšong. Ke’ng seo se dirilego gore mosadi yo a arabele gabotse? Banyalani bao ba be ba dirišitše molao woo gantši o bitšwago Molao wa Gauta.
2. Molao wa Gauta ke’ng, gona re ka o diriša bjang?
2 Molao wa Gauta ke’ng? Ke keletšo yeo Jesu a e neilego ge a be a re: “Dilo tšohle . . . tše le nyakago batho ba le dira tšona, le lena le ba dire tšona.” (Mat. 7:12) Re ka diriša bjang molao wo? Ka go gata megato e mebedi. Sa pele, re swanetše go ipotšiša gore: ‘Ge nkabe ke le boemong bja motho yo mongwe, ke be ke tla nyaka a ntshwara bjang?’ Sa bobedi, re swanetše go dira sona seo, re sware motho yo mongwe kamoo re ka nyakago go swarwa ka gona.—1 Bakor. 10:24.
3, 4. (a) Hlalosa gore ke ka baka la’ng Molao wa Gauta o sa šome feela ge re dirišana le badumedigotee le rena. (b) Re tlo ahlaahla’ng sehlogong se?
3 Gantši re diriša Molao wa Gauta ge re dirišana le badumedigotee le rena. Eupša Jesu ga se a ka a bolela gore re swanetše go diriša molao wo feela go bao re tswalanago le bona tumelong. Ge e le gabotse, o boletše ka Molao wa Gauta ge a be a ahlaahla kamoo re swanetšego go swara batho ka moka gaešita le manaba a rena. (Bala Luka 6:27, 28, 31, 35.) Ge e ba go letetšwe gore re diriše Molao wa Gauta go manaba a rena, gona re swanetše go o diriša kudu le go feta ge re botša batho ditaba tše dibotse—bao ba bantši ba bona ba ka bago ba na “le tshekamelo e swanetšego ka bophelo bjo bo sa felego.”—Dit. 13:48.
4 Ga bjale re tlo ahlaahla dipotšišo tše tše nne tšeo re ka dulago re di gopola ge re tšea karolo bodireding: Batho bao ke boledišanago le bona ke bomang? Ke boledišana le bona kae? Nako e botse ya go boledišana le bona ke efe? Ke swanetše go boledišana le bona bjang? Go etša ge re tla bona, dipotšišo tše di ka re thuša go naganela maikwelo a bao re boledišanago le bona bodireding gomme ra kgona go fetofetoga le maemo.—1 Bakor. 9:19-23.
5. Ke dipotšišo dife tšeo re ka ipotšišago tšona?
5 Gantši bodireding bja rena re boledišana le batho ba fapafapanego. Motho yo mongwe le yo mongwe o na le setlogo sa gagwe sa moswananoši le mathata. (2 Dikor. 6:29) Ge o botša motho yo a itšego ditaba tše dibotse, ipotšiše gore: ‘Ge nna nka ba motho yoo, ke be ke tla nyaka gore a ntebelele bjang? Na ke be ke tla thaba ge a be a ka fo ntšea ke le motho wa go se re selo? Goba na ke be ke tla thabela gore a ntsebe le go ntšea bjalo ka motho?’ Go naganišiša ka dipotšišo tše bjalo go tla re gopotša gore re sware mong wa ntlo yo mongwe le yo mongwe e le motho.
6, 7. Re swanetše go dira’ng ge motho yo re kopanago le yena bodireding a bonagala a se na bogwera?
6 Ga go na motho yo a nyakago go tsebja e le motho wa go se kgone go bolela le batho ba bangwe. Ka mohlala: Ka ge re le Bakriste, re leka ka gohle go latela keletšo ya Beibele ya gore ‘mantšu a rena ka mehla e be a kgahlišago.’ (Bakol. 4:6) Lega go le bjalo, ka ge re sa phethagala, ka dinako tše dingwe re bolela dilo tšeo ka morago re itsholelago tšona. (Jak. 3:2) Ge re ka bolela le motho yo mongwe ka tsela e sego botho—mohlomongwe ka baka la ge re se ra tsoga gabotse—re ka se nyake go bitšwa batho ba “lenyatšo” goba “ba go se naganele.” Re tlo letela gore motho yo re bolelago le yena a kwešiše maemo a rena. Na ga se ra swanela go naganela ba bangwe ka tsela e swanago?
7 Ge e ba motho yo o kopanago le yena bodireding a bonagala a se na bogwera, na e ka se be mo gobotse go mo kwešiša? Na e ka ba e le gore o lebeletšane le kgateletšo mošomong goba sekolong? Na o na le bothata bjo bogolo bja maphelo? Maemong a mantši, beng ba dintlo bao mathomong a poledišano ba bego ba galefile ba ile ba arabela gabotse ge batho ba Jehofa ba ba swara ka botho le go ba hlompha.—Die. 15:1; 1 Pet. 3:15.
8. Ke ka baka la’ng re se ra swanela go dikadika go botša “batho ba mehuta ka moka” molaetša wa Mmušo?
8 Ge re le bodireding re kopana le batho ba mehuta ka moka. Ka mohlala, nywageng e sego kae e fetilego, go gatišitšwe diphihlelo tša ka godimo ga tše 60 lelokelelong la dihlogo tša Morokami tše di rego, “Beibele e Fetoša Maphelo.” Ba bangwe ba batho bao go bolelwago ka bona dihlong tšeo e be e le mahodu, matagwa, ditho tša dihlopha tša disenyi goba ba lemaletše dihlaretagi. Ba bangwe e be e le boradipolotiki, baetapele ba bodumedi goba batho bao ba phelelago mošomo wa boiphedišo le dilo tše dingwe. Ba bangwe ba be ba phela bophelo bjo bo gobogilego. Lega go le bjalo, ka moka ga bona ba ile ba kwa ditaba tše dibotse, ba amogela thuto ya Beibele, ba dira diphetogo maphelong a bona ke moka ya ba Bakriste. Ka baka leo, le ka mohla ga se ra swanela go naganela gore batho ba itšego ba ka se tsoge ba amogetše molaetša wa Mmušo. (Bala 1 Bakorinthe 6:9-11.) Go e na le moo, re lemoga gore “batho ba mehuta ka moka” ba ka arabela ditabeng tše dibotse.—1 Bakor. 9:22.
9. Ke ka baka la’ng re swanetše go hlompha magae a batho ba bangwe?
9 Re boledišana le batho kae ge re le bodireding? Gantši re ya magaeng a bona. (Mat. 10:11-13) Re rata magae a rena, ka gona re a thaba ge ba bangwe ba hlompha magae a rena le dithoto tša rena. Re nyaka go ikwa re šireletšegile le go se šitišwe ke motho. Re swanetše go bontšha baagišani ba rena tlhompho e swanago. Ka baka leo, ge re le bodireding bja ntlo le ntlo ke mo gobotse gore re nagane kamoo re swarago magae a bona ka gona.—Dit. 5:42.
10. Re ka phema bjang go kgopiša batho bodireding bja rena?
10 Lefaseng la lehono leo le tletšego ka bokebekwa, beng ba dintlo ba bantši ga ba bote batho bao ba sa ba tsebego. (2 Tim. 3:1-5) Ga se ra swanela go dira gore beng ba dintlo ba re belaele. Ka mohlala, a re re re fihla ntlong e itšego gomme re kokota mojakong wa ka pele. Ge e ba go se na motho yo a arabago, re ka lekega go hlodimela ka lefasetere goba go dikologa ntlo re nyakana le mong wa ntlo. Na tikologong ya geno seo se ka galefiša mong wa ntlo? Baagišani ba motho yoo ba ka nagana’ng? Ke therešo gore re swanetše go dira sohle seo re ka se kgonago modirong wa rena wa boboledi. (Dit. 10:42) Re fišegela go botša batho molaetša o kgahlišago e bile maikemišetšo a rena ke a mabotse. (Baroma 1:14, 15) Lega go le bjalo, ka bohlale re phema go dira selo le ge e le sefe seo se ka kgopišago batho ba tšhemong ya gabo rena go sa hlokagale. Moapostola Paulo o ngwadile gore: “Ka tsela le ge e le efe ga re nee lebaka la go kgopša, gore bodiredi bja rena bo se ke bja solwa.” (2 Bakor. 6:3) Ge re hlompha magae le dithoto tša batho ba tšhemong ya gabo rena, boitshwaro bja rena bo ka dira gore ba bangwe ba nyake go ithuta therešo.—Bala 1 Petro 2:12.
11. Ke ka baka la’ng re thaba ge batho ba bangwe ba hlompha nako ya rena?
11 Ka ge re le Bakriste, bontši bja rena re dula re swaregile. E le gore re phethe mabaka a rena, re etiša pele dilo tšeo di tlago pele gomme ra rulaganya mananeo a rena ka kelohloko. (Baef. 5:16; Bafil. 1:10) Ge selo se itšego se šitišana le lenaneo la rena, re ka ferekana. Ka baka leo, re a thaba ge batho ba bangwe ba hlompha nako ya rena gomme ba sa re jele nako ge ba re etetše. Re naganne ka Molao wa Gauta, re ka bontšha bjang gore re hlompha batho bao re ba botšago ditaba tše dibotse?
12. Re ka tseba bjang nako e botse ya go etela batho ba tšhemong ya gabo rena?
12 Re swanetše go tseba nako e botse ya go etela beng ba dintlo. Ke neng moo gantši batho ba lego gona ka gae tšhemong ya gabo rena? Ke neng moo gantši ba ka re theetšago? E tla ba mo gobotse ge re ka fetoša lenaneo la rena gore le dumelelane le dinako tšeo batho ba tla re theetšago. Dinageng tše dingwe, modiro wa rena wa ntlo le ntlo o atlega kudu thapama goba mantšiboa. Ge e ba go le bjalo tšhemong ya gabo lena, na le ka rulaganya go ya ka ntlo le ntlo ka tšona diiri tšeo? (Bala 1 Bakorinthe 10:24.) Re ka kgodišega gore Jehofa o tla šegofatša boikgafo le ge e le bofe bjoo re bo dirago e le gore re tšee karolo bodireding ka dinako tšeo di swanelago batho ba tšhemong ya gabo rena.
13. Re ka hlompha mong wa ntlo bjang?
13 Tsela e nngwe ya go hlompha batho ke efe? Ge re hwetša motho yo a thabelago, re swanetše go mo nea bohlatse ka botlalo eupša re se ke ra dula nako e telele kudu. Mong wa ntlo a ka ba a beetše nako yeo ka thoko go dira selo se sengwe seo a bonago se le bohlokwa. Ge e ba a re o swaregile, re ka mmotša gore re ka se senye nako—gomme re dire bjalo. (Mat. 5:37) Mafelelong a poledišano, re swanetše go botšiša motho yoo gore nako ya maleba ya gore re boe gape e ka ba efe. Bagoeledi ba bangwe ba hweditše mokgwa wo o latelago o šoma. Ba re go mong wa ntlo: “Nka rata go go etela gape. Na o be o ka rata gore ke go leletše mogala goba ke go romele molaetša pele nka go etela?” Ge re dumelelanya maemo a rena le a batho ba tšhemong ya gabo rena, re latela mohlala wa Paulo yoo ‘a bego a sa tsome seo se holago yena a nnoši eupša a bego a tsoma seo se holago ba bantši, e le gore ba phološwe.’—1 Bakor. 10:33.
14-16. (a) Ke ka baka la’ng re swanetše go hlalosetša mong wa ntlo morero wa ketelo ya rena ka tsela e kwagalago? Nea mohlala. (b) Ke mokgwa ofe woo molebeledi yo mongwe wa mosepedi a hweditšego o atlega?
14 Akanya ka letšatši le lengwe o hwetša mogala eupša o sa tsebe motho yo a go leleditšego. Ga le tsebane eupša o go botšiša gore o rata dijo tša mohuta ofe. O ipotšiša gore motho yoo ke mang le gore ge e le gabotse o nyaka eng. Mohlomongwe ka ge o nyaka go ba botho, o ka boledišana le yena ka bokopana, eupša wa mmontšha gore ga o sa nyaka go tšwetša pele poledišano. Ka lehlakoreng le lengwe, anke o nagane motho yoo a ipolela gore ke yena mang, a go botša gore o šoma ka dijo tše di nago le phepo le gore o na le boitsebišo bjoo bo ka go thušago. Mohlomongwe o ka mo theetša. Go ba gona, re rata batho bao ba bolelago le rena ka go se dikadike eupša ba le šedi. Re ka dira bjang se se swanago bathong bao re kopanago le bona bodireding?
15 Mafelong a mantši, re swanetše go hlalosetša mong wa ntlo morero wa ketelo ya rena. Ke therešo gore re na le ditaba tša bohlokwa tšeo mong wa ntlo a sa di tsebego, eupša a re re ga se ra itsebiša gomme re thomile feela ka go tsena tabeng ka go botšiša gore: “Ke bothata bofe bjo o bego o ka rata go bo rarolla mo lefaseng?” Re a tseba gore morero wa potšišo yeo ke go hwetša seo motho a se naganago ke moka re mo lebiše ka Beibeleng. Lega go le bjalo, mong wa ntlo a ka ipotšiša gore: ‘Motho yo ke mang, gona ke ka baka la’ng a mpotšiša potšišo ye? Bothata bja gagwe ke’ng?’ Ga se ra swanela go dira gore mong wa ntlo a ipotšiše dipotšišo tše. (Bafil. 2:3, 4) Re ka dira seo bjang?
16 Molebeledi yo mongwe wa mosepedi o hweditše mokgwa wo o latelago o šoma. Ka morago ga gore a dumedišane le mong wa ntlo, o mo nea pampišana ya Na o ka Rata go Tseba Therešo? ke moka a re: “Lehono re nea yo mongwe le yo mongwe pampišana ye. E ahlaahla dipotšišo tše tshelelago tšeo batho ba bantši ba ipotšišago tšona. Kopi ya gago še.” Ngwanabo rena yo o re batho bantši ba a lokologa ge ba tseba morero wa ketelo ya gago. Gantši go ba bonolo go tšwetša pele poledišano ge ba šetše ba go tseba e bile ba tseba seo o tlilego ka sona. Ke moka molebeledi yo wa tikologo o botšiša mong yoo wa ntlo gore: “Na o kile wa ipotšiša e nngwe ya dipotšišo tše?” Ge e ba mong wa ntlo a ka kgetha e nngwe ya tšona, ngwanabo rena o bula pampišana yeo ke moka ba ahlaahla seo Beibele e se bolelago ka potšišo yeo. Goba o fo kgetha e nngwe ya dipotšišo tšeo ke moka a tšwetša pele poledišano ntle le go swariša mong wa ntlo dihlong. Ke therešo gore go na le mekgwa e mentši ya go thoma poledišano. Mafelong a mangwe, beng ba dintlo ba ka nyaka gore re latele mokgwa o itšego wa go dumediša pele re tsena ditabeng. Selo sa bohlokwa ke go fetoša matseno a rena gore a dumelelane le mokgwa wa batho ba tikologong ya gabo rena.
17. Go etša ge re ithutile sehlogong se, ke ditsela dife tše dingwe tšeo ka tšona re ka dirišago Molao wa Gauta?
17 Ke ditsela dife tšeo re di ahlaahlilego tšeo ka tšona re dirišago Molao wa Gauta bodireding? Re swara mong wa ntlo yo mongwe le mongwe ka seriti. Re hlompha legae la mong wa ntlo le dithoto tša gagwe. Re katanela go tšea karolo bodireding ka dinako tšeo beng ba dintlo ba lego gona ka gae e bile ba ka re theetšago. Le gona re rola matseno a rena ka tsela yeo batho ba tšhemong ya gabo rena ba tlago go re amogela.
18. Go swara batho ba tšhemong ya gabo rena ka tsela yeo re ka ratago go swarwa ka yona go na le mehola efe?
18 Go swara batho ba tšhemong ya gabo rena ka tsela yeo re ka ratago go swarwa ka yona go na le mehola e mentši. Ka go swara batho ka botho le ka go ba naganela, re dira gore seetša sa rena se bonege, re gatelela bohlokwa bja melao ya motheo ya Mangwalo le gona re tagafatša Tatago rena wa legodimong. (Mat. 5:16) Re ka gogela batho ba bantši therešong ka tsela yeo re boledišanago le bona ka yona. (1 Tim. 4:16) Go sa šetšwe gore batho bao re boledišanago le bona ba amogela molaetša wa Mmušo goba ga ba o amogele, re thabišwa ke go tseba gore re dira sohle seo re ka se kgonago go phetha bodiredi bja rena. (2 Tim. 4:5) Anke yo mongwe le yo mongwe wa rena a ekiše moapostola Paulo yo a ngwadilego gore: “Ke dira dilo tšohle bakeng sa ditaba tše dibotse, e le gore ke di abelane le ba bangwe.” (1 Bakor. 9:23) Ka baka leo, anke ka mehla re diriše Molao wa Gauta ge re le bodireding.
PHIHLELO
Nna le mosadi wa ka Evelyn re ile ra fologa terene kua Hornepayne nageng ya dithokgwa ka leboa la Ontario, Canada. E be e sa le mesong kudu gomme go tonya kudu. Ngwanabo rena wa moo o ile a re lata gomme ka morago ga go ja sefihlolo le yena, mosadi wa gagwe le morwa wa bona, re ile ra sepela lehlweng re nea bohlatse ka ntlo le ntlo. Mathapameng ao, ke ile ka nea polelo ya ka ya pele ya phatlalatša ke le molebeledi wa tikologo. Sebokeng seo, re be re le ba ba hlano feela.
GO BOLELA therešo, ke be ke sa tšhoga ge ke nea batheetši bao ba banyenyane polelo ka 1957. Ke be ke na le dihlong tša go fetelela. Ge e le gabotse, ge ke sa le yo monyenyane ke be ke ikuta ge baeng ba etla gagešo gaešita le ge ke ba tseba.
Seo se ka go makatšago ke gore dikabelo tša ka tše dintši ka mokgatlong wa Jehofa di be di nkgapeletša go dirišana le batho ba bantši, go akaretša bao ke ba tsebago le bao ke sa ba tsebego. Lega go le bjalo, ke ile ka tšwela pele ke lwantšhana le go lewa ke dihlong le go se ikholofele, ka gona nka se ipethe sehuba ka katlego yeo ke bilego le yona dikabelong tšeo. Go e na le moo, ke bone go rereša ga kholofetšo ya Jehofa yeo e rego: “Ke tla go matlafatša. Ruri ke tla go thuša. Ruri ke tla go swara ka go tia ka seatla sa ka sa le letona sa toko.” (Jes. 41:10) E nngwe ya ditsela tše dikgolo tšeo Jehofa a ilego a nthuša ka tšona ke ka thekgo ya Bakristegotee. E re ke le botšeng ka tše dingwe tša ditsela tšeo, go thoma ge ke be ke sa le ngwana.
Mesong e mengwe ge letšatši le hlabile ka Sontaga ka bo-1940, Elsie Huntingford o ile a tla polaseng ya gešo ka borwabodikela bja Ontario. Mma o ile a boledišana le yena mojako mola tate—yoo a bego a na le dihlong go swana le nna—a dutše ka ntlong le nna re theeditše. Ka ge tate a be a nagana gore Kgaetšedi Huntingford ke motho wa go rekiša le gore mma o tla reka selo seo re sa se hlokego, mafelelong o ile a ya mojako go yo mmotša gore ga re na kgahlego. Kgaetšedi Huntingford o ile a botšiša gore: “Na ga le kgahlegele thuto ya Beibele?” Tate o ile a araba ka gore: “Re e kgahlegela kudu.”
Kgaetšedi Huntingford o be a re etetše ka nako ya maleba. Batswadi ba ka e be e le ditho tše mafolofolo tša kereke ya United Church of Canada eupša ba sa tšwa go e tlogela. Ka baka la’ng? Ka gobane ge o tsena ka mojako wa kereke, ka mehla o be o hwetša moruti a pharile maina a batho bao ba ntšhago moneelo a a latelantše go ya ka moo ba neetšego ka gona. Batswadi ba ka bao ba bego ba itlhakela, gantši ba be ba e ba mafelelong a lelokelelo leo, gomme baruti ba kereke ba ba gapeletša go oketša moneelo wa bona. E bile moruti yo mongwe o ile a botša batswadi ba ka gore dilo tšeo a di rutago ga a di dumele, o fo ba a sa nyake go lahlegelwa ke mošomo. Ka gona, re ile ra tlogela kereke eupša ra tšwela pele go nyaka tsela ya go kgotsofatša senyakwa sa rena sa moya.
Ka ge modiro wa Dihlatse tša Jehofa ka nako yeo o be o thibetšwe kua Canada, Kgaetšedi Huntingford o be a swara thuto ya Beibele le lapa lešo a diriša Beibele feela le dintlha tšeo a bego a di ngwadile ka pukwaneng e ntsho. Ka morago ga go lemoga gore re ka se botše balaodi ba mmušo ka seo a bego a se dira, o ile a re nea dikgatišo tše di theilwego Beibeleng. Ka morago ga thuto e nngwe le e nngwe, re be re fihla dikgatišo tšeo.*
Go sa šetšwe kganetšo le mathata a mangwe, Kgaetšedi Huntingford o ile a bolela ditaba tše dibotse ka phišego. Phišego ya gagwe e ile ya nkgahla gomme ya ntutueletša go emela therešo. Ka morago ga ngwaga batswadi ba ka ba kolobeditšwe e le Dihlatse tša Jehofa, le nna ke ile ka ineela go Modimo. Ke kolobeditšwe ka February 27, 1949, ka legopong leo borapolase ba bego ba tšhelela diphoofolo meetse. Ke be ke na le nywaga e 17. Ka morago ga moo, ke ile ka ipotša gore ke tlo tsenela tirelo ya nako e tletšego.
Ke ile ka dikadika go bula madibogo di tloga fase. Ke ile ka šoma ka nakwana pankeng le ofising ka gobane ke be ke ipoditše gore ke swanetše go kgoboketša tšhelete pele nka tsenela bobulamadibogo. Lega go le bjalo, ka ge ke be ke le mofsa yo a se nago phihlelo, ke ile ka diriša tšhelete ya ka bohlaswa. Ka gona ngwanabo rena yo a bitšwago Ted Sargent o ile a nkgothaletša go ba le sebete le go ba le tumelo go Jehofa. (1 Dikor. 28:10) Ka kgothatšo yeo e botho, ke ile ka thoma go bula madibogo ka November 1951. Ke be ke na le ditolara tše 40 feela, paesekele ya kgale le mokotla o mofsa. Eupša Jehofa ka mehla o be a kgonthišetša gore ke hwetša seo ke se hlokago. Ruri ke leboga Ted ge a nkgothaleditše go tsenela tirelo ya bobulamadibogo! Seo se ile sa dira gore ke hwetše ditšhegofatšo tše di oketšegilego.
Bošegong bjo bongwe mafelelong a August 1952, ke ile ka amogela mogala go tšwa kua Toronto. Ofisi ya lekala ya Dihlatse tša Jehofa kua Canada e ile ya ntaletša go tlo hlankela Bethele ka September. Gaešita le ge ke be ke na le dihlong e bile e le la mathomo ke eya lekaleng, ke be ke thabile ka gobane babulamadibogo ba bangwe ba be ba mpoditše dilo tše di kgahlišago ka Bethele. Di tloga fase, ke ile ka ikwa ke le gae ga mahlaku.
Nywaga e mebedi ka morago ga ge ke fihlile Bethele, ke ile ka hlatlama Bill Yacos ke le mohlanka wa phuthego (yoo ga bjale a tsebjago e le molomaganyi wa sehlopha sa bagolo) go e nngwe ya diphuthego tša kua Toronto. Ka ge ke be ke na le nywaga e 23 feela, ke ile ka ikwa ke le mošemanyana wa go hloka phihlelo wa dipolaseng. Eupša Ngwanabo rena Yacos ka boikokobetšo le ka lerato o ile a mpontšha seo ke bego ke swanetše go se dira. Jehofa o ile a nthuša e le ruri.
Ngwanabo rena Yacos, e lego ngwanabo rena wa kgopana yo a dulago a myemyela, o be a kgahlegela batho. O be a rata bana babo rena e bile le bona ba mo rata. Ka mehla o be a ba etela magaeng a bona, eupša e sego feela ge ba na le mathata. Bill Yacos o ile a nkgothaletša go dira se se swanago, go akaretša le go šoma le bana babo rena le dikgaetšedi bodireding bja tšhemo. O ile a re go nna: “Ken, bontšha bana babo rena gore o a ba rata. Seo se tlo dira gore o se šetše kudu mafokodi a bona.”
Jehofa o ile a nthuša ka tsela e kgethegilego ga e sa le go tloga ka January 1957. Kgweding yona yeo ke ile ka nyalana le Evelyn, e lego sealoga sa klase ya bo-14 ya Sekolo sa Gilead. Pele re ka nyalana, o be a hlankela profenseng yeo go bolelwago Sefora kua Quebec. Mehleng yeo, karolo e kgolo ya Quebec e be e laolwa ke Kereke ya Roma Katholika. Ka gona, Evelyn o be a na le kabelo e thata, eupša o ile a e kgomarela ka potego le go kgomarela Jehofa.
Evelyn o ile a nkgomarela ka potego. (Baef. 5:31) Ge e le gabotse, potego ya gagwe e ile ya lekwa ka morago ga gore re nyalane! Re be re rulagantše go tšea leeto la go ya Florida, U.S.A., eupša letšatši ka morago ga lenyalo la rena, lekala le ile la nkgopela go ya sebokeng seo se bego se tlo tšea beke ka moka kua Bethele ya Canada. Ke therešo gore seboka se se ile sa šitišana le leeto la rena, eupša nna le Evelyn re be re ikemišeditše go dira sohle seo Jehofa a re kgopelago go se dira. Ka gona re ile ra se sa ya maikhutšong ka morago ga letšatši la lenyalo la rena. Bekeng yona yeo, Evelyn o ile a šoma tšhemo kgauswi le lekala. Le ge tšhemo yeo e be e fapane le ya Quebec, o ile a kgotlelela.
Mafelelong a beke yeo, go ile gwa direga selo seo ke bego ke sa se letela—ke ile ka abelwa go ba molebeledi wa tikologo ka leboa la Ontario. Ke be ke sa tšwa go nyala, ke na le nywaga e 25 feela gomme ke se na phihlelo, eupša re ile ra amogela kabelo yeo re botile Jehofa. Gare ga marega kua Canada, re ile ra namela terene bošego le balebeledi ba basepedi ba mmalwa bao ba nago le phihlelo bao ba bego ba boela dikabelong tša bona. Ba ile ba re kgothatša kudu! Ngwanabo rena yo mongwe o ile a ba a re phegelela gore re robale mpeteng wo a bego a o lefeletše ka moo tereneng e le gore re se dule bošego ka moka. Mesong e latetšego, ka morago ga matšatši a 15 a lenyalo la rena, re ile ra makala ge re kgopelwa go etela sehlophana seo ke boletšego ka sona pejana sa kua Hornepayne.
Nna le Evelyn re be re sa tlo dira diphetogo tše dintši. Ge ke be ke sa le molebeledi wa selete mafelelong a bo-1960, ke ile ka amogela taletšo ya go ba gona klaseng ya bo-36 ya Sekolo sa Gilead, e lego klase ya dikgwedi tše lesome yeo e bego e tlo thoma mathomong a February 1961 kua Brooklyn, New York. Ke be ke thabile kudu, eupša ka nyamišwa ke gore Evelyn o be a se a laletšwa. Go e na le moo, go fo swana le basadi ba bangwe bao ba bego ba se ba laletšwa, Evelyn o ile a kgopelwa go ngwala lengwalo gomme a hlalose ge e ba a dumela go arogana le nna dikgwedi tše lesome. Evelyn o ile a lla, eupša ra dumelelana ka gore ke ye sekolong, gomme a thabišwa ke gore ke yo hwetša tlwaetšo e botse Gilead.
Nakong ya sekolo, Evelyn o be a hlankela lekaleng la Canada. O bile le tokelo e kgethegilego ya go dula ka phapošing e tee le kgaetšedi yo a rategago wa motlotšwa e lego Margaret Lovell. Ke therešo gore nna le Evelyn re be re hlologelana kudu. Lega go le bjalo, Jehofa o ile a re thuša go tlwaela dikabelong tša rena tša nakwana. Ke ile ka kgongwa kudu ke go ikemišetša ga Evelyn go gafa nako yeo nkabego re e fetša re le gotee gore re šomišwe ke Jehofa le mokgatlo wa gagwe.
Ka morago ga dikgwedi tše e ka bago tše tharo ke le Gilead, Ngwanabo rena Nathan Knorr, yoo ka nako yeo a bego a etelela pele modiro wa lefase ka bophara, o ile a nkgopela go dira selo seo ke bego ke sa se letela. O ile a mpotšiša ge e ba nka kgona go tlogela Sekolo sa Gilead ka nako yeo gomme ke boele lekaleng kua Canada go yo hlankela ke le mohlahli wa Sekolo sa Bodiredi sa Mmušo ka nakwana. Ngwanabo rena Knorr o ile a mpotša gore kabelo yeo ga se kgapeletšo. O ile a re nka feleletša Sekolo sa Gilead ge ke rata, mohlomongwe ka morago ga moo ka abelwa modiro wa boromiwa. O boletše le gore ge e ba ke kgetha go boela Canada, go ka direga gore ke se laletšwe Gilead gape le gore ge nako e dutše e eya, mohlomongwe ke be ke tla abelwa go boela tšhemong kua Canada. O ile a re ke boledišane le mosadi wa ka ka taba ye ke moka ke dire phetho.
Ka ge Evelyn a be a mpoditše kamoo a lebelelago dikabelo tša pušo ya Modimo ka gona, gateetee ke ile ka botša Ngwanabo rena Knorr gore: “Kabelo le ge e le efe yeo mokgatlo wa Jehofa o nyakago gore re e dire, re tla thabela go e dira.” Re be re ipoditše gore re swanetše go ya le ge e le kae moo mokgatlo wa Jehofa o re abelago gona, go sa šetšwe gore re rata go hlankela kae.
Ka gona, ka April 1961, ke ile ka tloga Brooklyn gomme ka boela Canada go yo ruta Sekolong sa Bodiredi sa Mmušo. Ka morago, nna le Evelyn re ile ra thoma go hlankela re le ditho tša lapa la Bethele. Ke moka ke ile ka tlabja ke ge ke amogela taletšo ya go ba gona klaseng ya bo-40 ya Sekolo sa Gilead, yeo e bego e tlo thoma ka 1965. Le lekgeng le, Evelyn o ile a swanelwa ke go ngwala lengwalo la ge e ba a dumela re arogana. Eupša ka morago ga dibeke tše sego kae, re ile ra thaba ge a amogela taletšo ya gore le yena a tle sekolong seo.
Ge re fihla Sekolong sa Gilead, Ngwanabo rena Knorr o ile a re botša gore barutwana bao ba ngwadišitšwego klaseng ya Sefora, go etša ge go be go le bjalo ka rena, ba tlo romelwa Afrika. Lega go le bjalo, ge re be re aloga, re ile ra abelwa Canada gape! Ke ile ka kgethwa go ba molebeledi wa lekala (yoo ga bjale e lego molomaganyi wa Komiti ya Lekala). Ka ge ke be ke na le nywaga e 34 feela, ke ile ka gopotša Ngwanabo rena Knorr gore: “Ke sa le yo monyenyane.” Eupša o ile a nkgothatša. Di tloga fase, ke ile ka kgopela thušo go bana babo rena bao ba godilego le bao ba nago le phihlelo mo Bethele pele ke dira diphetho tše dikgolo.
Tirelo ya Bethele e mphile dibaka tše di kgahlišago tša go ithuta go ba bangwe. Ke hlompha dithogotee le nna tša Komiti ya Lekala le go di tšeela godimo. Le gona ke ile ka kgothatšwa ka ditsela tše dibotse ke banna le basadi ba Bakriste ba makgolo—ba banyenyane le ba bagolo—bao re phetšego le bona mo lekaleng le diphuthegong tše di fapafapanego tšeo re hlanketšego go tšona.
Le gona tirelo ya Bethele e mphile dibaka tša go ruta ba bangwe le go matlafatša tumelo ya bona. Moapostola Paulo o boditše Timotheo gore: “Tšwela pele dilong tše o ithutilego tšona.” O boletše gape gore: “Dilo tše o di kwelego go nna tšeo di ilego tša thekgwa ke dihlatse tše dintši, dilo tšeo o di gafele banna ba botegago, bao le bona ba tlago go swanelegela gabotse go ruta ba bangwe.” (2 Tim. 2:2; 3:14) Ka dinako tše dingwe Bakristegotee ba mpotšiša gore ke ithutile eng nywageng e 57 yeo ke e feditšego ke le tirelong ya Bethele. Karabo ya ka e bonolo ke gore: “Go ikemišetša go dira le semeetseng seo mokgatlo wa Jehofa o go kgopelago go se dira le go ithekga ka Jehofa gore a go thuše.”
Ke sa gopola gabotse ge ke be ke fihla Bethele ke le lesogana la dihlong leo le se nago phihlelo. Lega go le bjalo, nywageng ye ka moka, Jehofa o be a dutše a ‘swere seatla sa ka sa le letona.’ Ka thušo e botho le yeo e lego nakong ya badumedigotee, o tšwela pele go nkgonthišetša gore: “O se ke wa boifa. Ke tla go thuša.”—Jes. 41:13.
^ ser. 10 Ka May 22, 1945, mmušo wa Canada o ile wa tloša thibelo modirong wa rena.
“Modimo ga se Modimo wa tlhakatlhakano eupša ke wa khutšo.”—1 BAKOR. 14:33.
1, 2. (a) Modimo o bopile mang pele, gona o mo dirišitše bjang? (b) Ke’ng seo se bontšhago gore barongwa ba na le thulaganyo?
JEHOFA, yena Mmopi wa legohle, o dira dilo ka thulaganyo. Tlholo ya gagwe ya mathomo ke Morwa wa gagwe yo a tswetšego a nnoši yo a bitšwago “Lentšu,” ka gobane ke mmoleledi yo mogolo wa Modimo. Lentšu o hlanketše Jehofa ka nywaga e mentši kudu, ka gobane Beibele e re: “Mathomong Lentšu o be a le gona, Lentšu o be a na le Modimo.” E bile re botšwa gore: “Tšohle di bile gona ka yena [Lentšu] gomme ga go seo se bilego gona se sa dirwa ke yena.” Nywaga ya ka godingwana ga e 2 000 e fetilego, Modimo o ile a romela Lentšu mo lefaseng moo a ilego a dira thato ya Tatagwe ka potego e le motho yo a phethagetšego, Jesu Kriste.—Joh. 1:1-3, 14.
2 Pele ga ge Morwa yo wa Modimo a ka tla lefaseng, o be a hlanketše Modimo ka potego e le “mošomi yo a nago le bokgoni.” (Die. 8:30) Jehofa o mo dirišitše go bopa barongwa ba dimilionemilione kua legodimong. (Bakol. 1:16) Pego e nngwe ya Beibele ge e bolela ka barongwa bao e re: “Go na le ba milione (1 000 000) bao ba ilego ba tšwela pele ba hlankela [Jehofa], le ba dikete tše lesome (10 000) ga dikete tše lesome (10 000) bao ba ilego ba tšwela pele ba eme pele ga gagwe.” (Dan. 7:10) Dibopiwa tše tše dintši tša moya di hlaloswa e le “madira” a Jehofa ao a nago le thulaganyo.—Ps. 103:21.
3. Dinaledi le dipolanete ke tše dintši gakaaka’ng, gona di rulagantšwe bjang?
3 Re ka re’ng ka dilo tše di lego legohleng, bjalo ka dinaledi tše di sa balegego le dipolanete? Kuranta ya the Houston, Texas, Chronicle e boletše ka nyakišišo ya morago bjale ya mabapi le dinaledi yeo e begilego gore go na le dinaledi tše “300 sextilione, goba gore palo ya tšona e oketšegile ka makga a mararo go feta yeo borathutamahlale ba bego ba e tseba peleng.” Pego yeo e oketša ka gore: “Palo yeo ke 3 yeo e latelwago ke dinnoto tše 23. Goba 3 trilione ge e balwa ka makga a 100 bilione.” Dinaledi di rulagantšwe ka melalatladi, gomme molalatladi o mongwe le o mongwe o na le dinaledi tše dibilione goba tše ditrilione, go akaretša le dipolanete tše dintši. Melalatladi e mentši ya dinaledi e rulagantšwe gape ka dihlopha tše dinyenyane le tše dikgolo kudu.
4. Ke ka baka la’ng re ka letela gore bahlanka ba Modimo mo lefaseng ba be le thulaganyo?
4 Go swana le dibopiwa tša moya tše di botegago tša legodimong, magodimo a kgonthe a rulagantšwe ka tsela e makatšago. (Jes. 40:26) Ka gona, re ka letela gore Jehofa a rulaganye bahlanka ba gagwe ba mo lefaseng. O nyaka gore ba dule ba na le thulaganyo, e bile seo se bohlokwa kudu ka gobane ba na le mošomo wa bohlokwa wo ba swanetšego go o dira. Pego e kgahlišago ya potego ya barapedi ba Jehofa ba nakong e fetilego le ba mehleng yeno, e nea bohlatse bjo matla bja gore o be a dutše a ba thekga le gore “ga se Modimo wa tlhakatlhakano eupša ke wa khutšo.”—Bala 1 Bakorinthe 14:33, 40.
5. Thulaganyo ya gore batho ba tlale lefase e ile ya šitišwa bjang?
5 Ge Jehofa a be a bopa batho ba mathomo, o ile a ba botša gore: “Tswalang le ate le tlale lefase le be le le fenye, le buše dihlapi tša lewatle le dinonyana tše di fofago magodimong le sephedi se sengwe le se sengwe se se gagabago lefaseng.” (Gen. 1:28) Batho ba be ba swanetše go oketšega ka tsela e rulagantšwego go fihlela lefase ka moka e eba Paradeise. Thulaganyo yeo e ile ya šitišwa ka nakwana ke go se kwe ga Adama le Efa. (Gen. 3:1-6) Ge nako e dutše e eya, “Jehofa [o ile] a bona gore bobe bja batho bo be bo tletše lefaseng le gore sohle seo se bego se ratwa ke dikgopolo tša bona le dipelo tša bona e be e le se sebe ka dinako tšohle.” Ka baka leo, “lefase le be le senyegile pele ga mahlo a Modimo wa therešo e bile le tletše bošoro.” Ka gona, Modimo o ile a rera go tliša meetsefula lefaseng ka moka ao a bego a tla fediša batho bao ba sa mmoifego.—Gen. 6:5, 11-13, 17.
6, 7. (a) Ke ka baka la’ng Jehofa a ile a phološa Noa? (Bona seswantšho seo se lego mathomong a sehlogo.) (b) Go ile gwa direga’ng ka batho ka moka bao ba sa botegego ba mehleng ya Noa?
6 Lega go le bjalo, “Noa yena o be a amogelega mahlong a Jehofa” ka gobane “e be e le monna wa go loka” yo a bego “a se na bosodi gare ga batho ba mehleng ya gagwe.” Ka ge “Noa [a] be a sepela le Modimo wa therešo,” Jehofa o ile a mo laela gore a age areka e kgolo. (Gen. 6:8, 9, 14-16) E be e agilwe ka tsela ya gore e kgone go phološa batho le diphoofolo. Ka go kwa, “Noa [o ile] a dira tšohle tšeo Jehofa a mo laetšego tšona,” gomme ka thušo ya lapa la gagwe, a fetša modiro woo wa go aga ka thulaganyo. Ka morago ga ge diphedi di tsentšhitšwe ka arekeng, “Jehofa [o ile] a tswalela mojako.”—Gen. 7:5, 16.
7 Ge Meetsefula a be a etla ka 2370 B.C.E., Jehofa o ile “a fediša selo se sengwe le se sengwe seo se bego se phela lefaseng,” eupša a phološa Noa wa mmotegi le lapa la gagwe ka arekeng. (Gen. 7:23) Motho yo mongwe le yo mongwe lehono mo lefaseng ke setlogolo sa Noa, barwa ba gagwe le basadi ba bona. Eupša batho ka moka ba sa botegego bao ba bego ba se ka arekeng ba ile ba fedišwa ka gobane ba ile ba gana go kwa Noa “mmoledi wa toko.”—2 Pet. 2:5.
8. Go na le bohlatse bofe bja gore go be go na le thulaganyo e botse Isiraeleng ge Modimo a be a laela batho ba gagwe gore ba tsene Nageng ya Kholofetšo?
8 Nywaga ya ka godimo ga e makgolo a seswai ka morago ga Meetsefula, Modimo o ile a rulaganya Baisiraele gore e be setšhaba. Go be go tla nyakega gore ba be le thulaganyo e botse dikarolong ka moka tša maphelo a bona, kudukudu ditabeng tša borapedi. Ka mohlala, go tlaleletša palong e kgolo ya baperisita le Balefi ba Baisiraele, go be go na le “basadi bao ba bego ba hlankela ka tsela e rulagantšwego mojakong wa tente ya kopano.” (Ek. 38:8) Lega go le bjalo, ge Jehofa Modimo a be a laela batho ba Isiraele go tsena nageng ya Kanana, moloko woo o ile wa se botege gomme a o botša gore: “Le ka se tsene nageng yeo ke ikannego ke emišitše seatla sa ka gore ke tla dula le lena go yona. Go tla tsena feela Kalebe morwa wa Jefune le Joshua morwa wa Nuni” ka gobane ba ile ba tliša pego e botse ge ba be ba etšwa go hlola Naga ya Kholofetšo. (Num. 14:30, 37, 38) Ka tlhahlo ya Modimo, Moshe ka morago o ile a laela Joshua gore e be mohlatlami wa gagwe. (Num. 27:18-23) Ge Joshua a be a le kgauswi le go tsenya Baisiraele nageng ya Kanana, o ile a botšwa gore: “O se ke wa boifa goba wa tšhoga, ka gobane Jehofa Modimo wa gago o na le wena gohle moo o yago gona.”—Josh. 1:9.
9. Rahaba o be a ikwa bjang ka Jehofa le batho ba gagwe?
9 Ruri Jehofa Modimo o ile a ba le Joshua gohle moo a bego a eya gona. Ka mohlala, ela hloko seo se ilego sa direga ge Baisiraele ba be ba hlomile mešaša kgauswi le motse wa Kanana e lego Jeriko. Ka 1473 B.C.E., Joshua o ile a roma banna ba babedi gore ba yo hlola motse wa Jeriko gomme gona moo ba gorogela ntlong ya Rahaba wa mogweba-ka-mmele. Rahaba o ile a ba uta tlhakeng ya ntlo ya gagwe gore ba se hwetšwe ke banna bao kgoši ya Jeriko e bego e ba romile go ba swara. Rahaba o ile a botša dihlodi tšeo tša Baisiraele gore: “Ke a tseba gore Jehofa o tlo le nea naga ye. . . . Ka gobane re kwele kamoo Jehofa a gopišitšego meetse a Lewatle le Lehwibidu pele ga lena . . . le ka seo le se dirilego dikgoši tše pedi tša Baamore.” A oketša ka gore: “Jehofa Modimo wa lena ke Modimo kua godimo magodimong le mo tlase lefaseng.” (Josh. 2:9-11) Ka ge Rahaba a ile a thekga mokgatlo wa Jehofa wa mehleng yeo, Modimo o ile a kgonthišetša gore yena le ba gabo ba a phologa ge Baisiraele ba fediša Jeriko. (Josh. 6:25) Rahaba o ile a bontšha tumelo, a boifa Jehofa le go hlompha batho ba gagwe.
10. Ke’ng seo Jesu a ilego a se botša baetapele ba bodumedi ba Bajuda ba mehleng ya gagwe, gona ke ka baka la’ng a ile a ba botša mantšu ao?
10 Ka tlase ga boetapele bja Joshua, batho ba Isiraele ba ile ba fenya metse ya Kanana ka go latelana gomme ba thopa naga yeo. Eupša go ile gwa direga’ng nywageng ya ka morago? Go theoša le nywaga, Baisiraele ba ile ba roba melao ya Modimo leboelela. Nakong ya ge Jehofa a be a romela Morwa wa gagwe lefaseng, go se kwe ga bona Modimo le baromiwa ba gagwe go be go le pepeneneng moo Jesu a ilego a bitša Jerusalema gore ke “mmolai wa baporofeta.” (Bala Mateo 23:37, 38.) Modimo o ile a se sa amogela baetapele ba bodumedi ba Bajuda ka baka la go se mmotegele ga bona. Ka go re’alo, Jesu o ile a ba botša gore: “Le tla amogwa Mmušo wa Modimo wa newa setšhaba seo se tšweletšago dienywa tša wona.”—Mat. 21:43.
11, 12. (a) Ke’ng seo se hlatselago gore lekgolong la pele la nywaga Jehofa o ile a hlanogela setšhaba sa Bajuda gomme a thoma go šegofatša mokgatlo o mofsa? (b) Mokgatlo wo o mofsa wa Modimo o be o bopša ke bomang?
11 Lekgolong la pele la nywaga C.E., Jehofa o ile a hlanogela setšhaba sa go se botege sa Isiraele. Lega go le bjalo, seo se be se sa bolele gore o be a ka se sa ba le mokgatlo wa bahlanka ba gagwe ba botegago mo lefaseng. Jehofa o ile a thoma go šegofatša mokgatlo o mofsa wo o bego o latela Jesu Kriste le dithuto tša gagwe. Mokgatlo wo o thomile ka Pentekoste ya 33 C.E. Letšatšing leo, barutiwa ba Jesu ba e ka bago ba 120 ba be ba kgobokane lefelong le itšego kua Jerusalema ge “ka tšhoganetšo [go eba] le lešata le le tšwago legodimong le bjalo ka ledimo le matla, la tlala ntlo ka moka.” Ke moka “ba bona dikgabo tša mollo tše e kego ke maleme, tša arogana gomme yo mongwe le yo mongwe a dulwa godimo ke e tee, ka moka ga bona ba tlala moya o mokgethwa ba thoma go bolela ka maleme a fapafapanego, go ya kamoo moya o bego o ba fa gore ba bolele ka gona.” (Dit. 2:1-4) Tiragalo ye e makatšago e ile ya nea bohlatse bjo bo sa ganetšegego bja gore Jehofa o be a thekga mokgatlo wo o mofsa, woo o bego o bopša ke barutiwa ba Kriste.
12 Letšatšing leo le kgahlišago, “batho ba e ka bago ba dikete tše tharo (3 000) ba [ile ba] tlaleletša” palo ya balatedi ba Jesu. Go oketša moo, “Jehofa [o ile] a tšwela pele a ba oketša letšatši le letšatši ka bao ba bego ba phološwa.” (Dit. 2:41, 47) Modiro wa baboledi bao ba lekgolong la pele la nywaga o be o atlega kudu moo “lentšu la Modimo [le ilego] la tšwela pele le gola gomme palo ya barutiwa ya tšwela pele e ata kudu Jerusalema.” Gaešita le “lešaba le legolo la baperisita [le ile] la ikokobeletša tumelo.” (Dit. 6:7) Ka go re’alo, batho ba bantši ba dipelo tše dibotse ba ile ba amogela ditherešo tšeo di bego di bolelwa ke ditho tša mokgatlo wo o mofsa. Ka morago, Jehofa o ile a nea bohlatse bja gore o sa thekga mokgatlo woo ge a be a thoma go tliša “batho ba ditšhaba” ka phuthegong ya Bokriste.—Bala Ditiro 10:44, 45.
13. Mošomo wa mokgatlo o mofsa wa Modimo e be e le ofe?
13 Balatedi ba Kriste ba be ba tseba gabotse mošomo wo Modimo a bego a ba neile wona. Jesu ka boyena o be a ba beetše mohlala, ka gobane ka morago ga gore a kolobetšwe, o ile a thoma go bolela ka “Mmušo wa magodimo.” (Mat. 4:17) Jesu o ile a ruta barutiwa ba gagwe go dira mošomo o swanago. O ile a ba botša gore: “Le tla ba dihlatse tša ka Jerusalema, Judea ka moka le Samaria le go fihla karolong ya kgole ya lefase.” (Dit. 1:8) Balatedi ba Kriste ba lekgolong la pele la nywaga ba be ba kwešiša gabotse seo se bego se letetšwe go bona. Ka mohlala, kua Antiokia ya Pisidia, ka sebete Paulo le Baranaba ba ile ba botša baganetši ba bona ba Bajuda gore: “E be e le mo go swanetšego gore lentšu la Modimo le botšwe lena pele. Ka ge le le gana gomme le sa ikahlole le le bao ba swanelwago ke bophelo bjo bo sa felego, gona re retologela ditšhabeng. Gobane Jehofa o re neile taelo ka mantšu a: ‘Ke le beile gore le be seetša sa ditšhaba, gore le be phološo go iša pheletšong ya lefase.’” (Dit. 13:14, 45-47) Ga e sa le go tloga lekgolong la pele la nywaga, karolo ya lefaseng ya mokgatlo wa Modimo e be e dutše e tsebatša tokišetšo ya gagwe ya go phološa batho.
14. Go ile gwa direga’ng ka Jerusalema ya lekgolong la pele la nywaga, eupša ke bomang bao ba ilego ba phologa?
14 Bajuda ba bantši ga se ba ka ba amogela ditaba tše dibotse gomme ba be ba tlo welwa ke masetlapelo, ka gobane Jesu o be a lemošitše barutiwa ba gagwe ka gore: “Ge le bona Jerusalema e dikologilwe ke madira a hlomilego ditente, gona le tsebe gore e kgauswi le go dirwa lešope. Ke moka bao ba lego Judea ba thome go tšhabela dithabeng, bao ba lego gare ga yona ba tšwe go yona gomme bao ba lego dinagamagaeng ba se ke ba tsena go yona.” (Luka 21:20, 21) Seo Jesu a se boletšego e sa le pele se ile sa direga. Ka baka la ge Bajuda ba ile ba rabela mmušong wa Roma, madira a Baroma ao a bego a eteletšwe pele ke Cestius Gallus a ile a dikanetša Jerusalema ka 66 C.E. Lega go le bjalo, gateetee madira ao a ile a gomela morago gomme seo sa nea balatedi ba Jesu sebaka sa go tšwa Jerusalema le Judea. Go ya ka radihistori Eusebius, ba bantši ba ile ba tšhabela ka mošola wa Noka ya Jorodane gomme ba ya Pella kua Perea. Ka 70 C.E., madira a Baroma ao a bego a eteletšwe pele ke Molaodi Titus a ile a boa gomme a senya Jerusalema. Eupša Bakriste ba botegago ba ile ba phologa ka gobane ba ile ba kwa temošo ya Jesu.
15. Bokriste bo ile bja tšwela pele bo atlega maemong afe?
15 Go sa šetšwe mathata, tlaišo le diteko tše dingwe tša tumelo tšeo di bego di wela balatedi ba Kriste, Bokriste bo ile bja tšwela pele bo atlega lekgolong la pele la nywaga. (Dit. 11:19-21; 19:1, 19, 20) Bakriste bao ba ile ba tšwela pele ba atlega moyeng ka gobane Modimo o be a ba šegofatša.—Die. 10:22.
16. Ke’ng seo Mokriste yo mongwe le yo mongwe a bego a swanetše go se dira gore a dule a phetše gabotse moyeng?
16 E le gore Bakriste bao ba dule ba phetše gabotse moyeng, yo mongwe le yo mongwe wa bona o be a swanetše go katana. Go ithuta Mangwalo ka mo go tseneletšego, go ba gona dibokeng ka mehla bakeng sa go rapela le go tšea karolo ka mafolofolo modirong wa go bolela ka Mmušo go be go le bohlokwa. Mediro e bjalo e ile ya thuša batho ba Jehofa mehleng yeo go dula ba phetše gabotse moyeng le go ba batee, go etša ge go le bjalo le lehono. Bao ba bego ba kopanela le diphuthego tša mehleng yeo tšeo di bego di na le thulaganyo e botse ba ile ba holwa kudu ke moya wa boikgafo le thušo ya balebeledi le bahlanka ba bodiredi. (Bafil. 1:1; 1 Pet. 5:1-4) Le gona diphuthego di swanetše go ba di ile tša thaba kudu ge bagolo ba basepedi ba go swana le Paulo ba be ba di etela! (Dit. 15:36, 40, 41) Go swana ga borapedi bja rena le bja Bakriste ba lekgolong la pele la nywaga ke mohlolo. Ruri re leboga kudu gore Jehofa o ile a rulaganya bahlanka ba gagwe ba mehleng yeo le ba lehono!*
17. Ke’ng seo se tlago go ahlaahlwa sehlogong se se latelago?
17 Ge lefase la Sathane le batamela go fedišwa ga lona mehleng ye ya bofelo, karolo ya lefaseng ya mokgatlo wa Jehofa wa legohleng e gatela pele ka lebelo. Na o sepedišana le wona? Na o be o dutše o dira tšwelopele ya moya? Sehlogo se se latelago se tla go bontšha kamoo o ka dirago seo ka gona.
^ ser. 16 Bona sehlogo se se rego, “Bakriste ba Rapela ka Moya le ka Therešo” le se se rego, “Ba Tšwela Pele ba Sepela Therešong” ka go Morokami wa July 15, 2002. Tsela yeo karolo ya lefaseng ya mokgatlo wa Modimo e rulagantšwego ka yona lehono e ahlaahlilwe ka botlalo ka pukung ya Dihlatse tša Jehofa—Bagoeledi ba Mmušo wa Modimo.
“Mahlo a Jehofa a lebeletše baloki.”—1 PET. 3:12.
1. Ke mokgatlo ofe wo o ilego wa tšeela legato setšhaba sa bahlanogi sa Isiraele e le batho bao ba bitšwago ka leina la Jehofa? (Bona seswantšho se se lego ka mo godimo.)
JEHOFA ke yena a hlomilego phuthego ya Bokriste ya lekgolong la pele la nywaga le go tsošološa borapedi bja therešo mehleng yeno. Go etša ge go boletšwe sehlogong se se fetilego, mokgatlo wo o bopšago ke balatedi ba Kriste ba lekgolong la pele o ile wa tšeela legato setšhaba sa bahlanogi sa Isiraele e le batho bao ba bitšwago ka leina la Jehofa. Mokgatlo wo o mofsa, woo Jehofa a o ratago kudu, o phologile phedišo ya Jerusalema ka 70 C.E. (Luka 21:20, 21) Ditiragalo tšeo tša lekgolong la pele la nywaga e be e le meriti ya ditiragalo tšeo di akaretšago bahlanka ba Jehofa ba mehleng yeno. Kgauswinyane tshepedišo ye ya dilo ya Sathane e tlo fela, eupša mokgatlo wa Modimo o tla phologa mehla ye ya bofelo. (2 Tim. 3:1) Re ka kgodišega bjang ka seo?
2. Jesu o boletše’ng ka “masetlapelo a magolo,” gona a tla thoma bjang?
2 Ge Jesu a be a bolela ka go ba gona ga gagwe mo go sa bonagalego le bofelo bja tshepedišo ye ya dilo, o itše: “Go tla ba le masetlapelo a magolo a sa kago a ba gona ga e sa le go tloga mathomong a lefase go ba go fihla gona bjale, aowa, le go ba gona a ka se sa ba gona gape.” (Mat. 24:3, 21) Masetlapelo a ao go ka se tsogego go bile le a go swana le ona, a tla thoma ge Jehofa a fediša “Babilona o Mogolo,” e lego mmušo wa lefase wa bodumedi bja maaka, a diriša mebušo ya dipolotiki. (Kut. 17:3-5, 16) Go tla direga’ng ka morago ga moo?
3. Ka morago ga ge bodumedi bja maaka bo fedišitšwe, ke’ng seo se tlago go diragalela batho ba Jehofa?
3 Ka morago ga ge bodumedi bja maaka bo fedišitšwe, Sathane le lefase la gagwe ba tla hlasela bahlanka ba Jehofa. Ka mohlala, Mangwalo a boletše e sa le pele ka “Gogo wa naga ya Magogo” gore: “O tla rotoga. Wa tsena bjalo ka ledimo. Wa ba bjalo ka maru a khupetšago naga, wena le mephato ya gago ka moka ya madira le meraforafo yeo e nago le wena.” Ka ge Dihlatse tša Jehofa di se na mašole e bile e le batho ba nago le khutšo mo lefaseng, di tla bonagala di sa šireletšega. Eupša yo a tlago go leka go di hlasela o tla be a ipaketše mathata a magolo!—Hesek. 38:1, 2, 9-12.
4, 5. Jehofa o tla arabela bjang ge Sathane a leka go fediša bahlanka ba gagwe?
4 Modimo o tla arabela bjang ge Sathane a leka go fediša batho ba gagwe? Jehofa o tla ba lwela a diriša matla a gagwe e le Mmuši wa Legohle. Jehofa o lebelela go hlaselwa ga batho ba gagwe go swana le gore go hlaselwa yena. (Bala Sakaria 2:8.) Ka gona, Tatago rena wa legodimong o tla tšea kgato gateetee gore a re phološe. Phološo yeo e tla fihla seremong sa yona ge go fedišwa lefase la Sathane ka Haramagedone, e lego “[ntwa] ya letšatši le legolo la Modimo Ramatlaohle.”—Kutollo 16:14, 16.
5 Ge boporofeta bja Beibele bo bolela ka Haramagedone bo re: “‘Jehofa o phegišana le ditšhaba. O tla ahlola batho ka moka ka boyena. Ge e le ba kgopo, o tla ba gafela tšhošeng,’ o re’alo Jehofa. ‘Se ke seo Jehofa wa madira a se boletšego a re: “Tsebang! Bošula bo tlela ditšhaba ka go latelelana ga tšona gomme ledimo le legolo le tla tšutla dikarolong tša kgole tša lefase. Mohlang woo bao ba bolailwego ke Jehofa ba tla tlala go tloga pheletšong e nngwe ya lefase go ya go e nngwe. Ba ka se llelwe le ge e le go phuthwa goba go bolokwa. Ba tla etša morole lefaseng.”’” (Jer. 25:31-33) Haramagedone e tla fediša tshepedišo ye e kgopo ya dilo. Lefase la Sathane le ka se sa ba gona, eupša karolo ya lefaseng ya mokgatlo wa Jehofa e tla phologa.
6, 7. (a) Batho bao ba bopago “lešaba le legolo” ba tšwa kae? (b) Go bile le koketšego efe nywageng ya morago bjale?
6 Mokgatlo wa Modimo mo lefaseng o a gola le go atlega ka gobane o bopša ke batho bao a ba amogelago. Beibele e re kgonthišetša gore: “Mahlo a Jehofa a lebeletše baloki gomme ditsebe tša gagwe di kwa ditopo tša bona.” (1 Pet. 3:12) Baloki bao ba akaretša “lešaba le legolo” leo le “tšwago masetlapelong a magolo.” (Kut. 7:9, 14) Baphologi ba ga e fo ba “lešaba.” Ke “lešaba le legolo”—palo e kgolokgolo ya batho. Na o ipona o le gare ga lešaba leo o le mophologi wa ‘masetlapelo a magolo’?
7 Batho ba bao ba bopago lešaba le legolo ba tšwa kae? Ba kgobokeditšwe gotee ka modiro woo Jesu a boletšego ka wona e sa le pele e le karolo ya pontšho ya go ba gona ga gagwe. O itše: “Ditaba tše tše dibotse tša Mmušo di tla bolelwa lefaseng ka moka gore e be bohlatse go ditšhaba tšohle, ke moka bofelo bo tla tla.” (Mat. 24:14) Mehleng ye ya bofelo, wo ke modiro o mogologolo ka mokgatlong wa Modimo. Ka baka la modiro wo wa go ruta wa lefaseng ka bophara wa Dihlatse tša Jehofa, batho ba dimilione ba ithutile go rapela Modimo “ka moya le ka therešo.” (Joh. 4:23, 24) Ka mohlala, nywageng e lesome ya morago bjale, e lego go tloga ngwageng wa tirelo wa 2003 go fihla ka 2012, batho ba fetago 2 707 000 ba ile ba kolobetšwa go bontšha gore ba ineetše go Modimo. Gona bjale lefaseng ka moka go na le Dihlatse tša ka godimo ga tše 7 900 000, le batho ba bangwe ba dimilione bao ba kopanelago le tšona, kudukudu nakong ya Segopotšo sa ngwaga le ngwaga. Ga re ipethe dihuba ka dipalopalo tše, ka gobane ke ‘Modimo a tšwelago pele a godiša.’ (1 Bakor. 3:5-7) Lega go le bjalo, go molaleng gore lešaba le legolo le tšwela pele le oketšega ngwaga le ngwaga.
8. Ke’ng seo se dirago gore go be le koketšego ka mokgatlong wa Jehofa wa mehleng yeno?
8 Palo ya bahlanka ba Modimo e oketšegile ka tsela e makatšago ka gobane Jehofa o thekga Dihlatse tša gagwe ka boyena. (Bala Jesaya 43:10-12.) Koketšego ye e boletšwe e sa le pele ka mantšu a a boporofeta: “Yo monyenyane e tla ba ba sekete (1 000) gomme mmotlana a ba setšhaba se matla. Nna Jehofa, ke tla akgofiša se ka nako ya gona.” (Jes. 60:22) Nakong e nngwe, mašaledi a batlotšwa a kile a etša “yo monyenyane,” eupša a oketšega ge Baisiraele ba bangwe ba moya ba be ba tlišwa ka mokgatlong wa Modimo. (Bagal. 6:16) Ka baka la tšhegofatšo ya Jehofa go theoša le nywaga, go tšwela pele go eba le koketšego ge go kgoboketšwa lešaba le legolo.
9. Re swanetše go dira’ng ge e ba re nyaka go tlo thabela bokamoso bjo bo kgahlišago bjo re bo holofeditšwego ka Lentšung la Modimo?
9 Go sa šetšwe gore re Bakriste ba tloditšwego goba re ditho tša lešaba le legolo, re ka tla ra thabela bokamoso bjo bo kgahlišago bjo re bo holofeditšwego ka Lentšung la Modimo. Lega go le bjalo, gore go tle go be bjalo, re swanetše go dira seo Jehofa a se nyakago go rena. (Jes. 48:17, 18) Nagana ka Baisiraele ka tlase ga Molao wa Moshe. Morero o mongwe wa Molao woo e be e le go šireletša Baisiraele ka go ba nea ditaelo tše dibotse tša mabapi le dikopano tša botona le botshadi, ditirišano tša kgwebo, go hlokomela bana, go swara baagišani gabotse le tše dingwe. (Ek. 20:14; Lef. 19:18, 35-37; Doit. 6:6-9) Go latela ditaelo tša Modimo go re hola ka tsela e swanago—e bile ga re bone go dira thato ya gagwe go le boima. (Bala 1 Johane 5:3.) Ge e le gabotse, go etša ge Molao wa Moshe o ile wa šireletša Baisiraele, go latela melao ya Jehofa Modimo le melao ya gagwe ya motheo go ka se fo re šireletša, eupša gape go tla re thuša go dula re ‘phetše tumelong.’—Tito 1:13.
10. Ke ka baka la’ng re swanetše go beela ka thoko nako ya go ithuta Beibele le go swara Borapedi bja Lapa beke le beke?
10 Karolo ya lefaseng ya mokgatlo wa Jehofa e gatela pele ka ditsela tše di fapafapanego. Ka mohlala, kwešišo ya rena ka therešo ya Beibele e tšwela pele go kwagala. Seo ga se sa swanela go re makatša ka gobane “tsela ya baloki e bjalo ka seetša se se phadimago ganyenyane-ganyenyane go fihlela e eba mosegare o mogolo.” (Die. 4:18) Eupša re swanetše go ipotšiša gore: ‘Na ke sepedišana le diphetogo tšeo di dirwago kwešišong ya rena ya Mangwalo? Na go bala Beibele letšatši le letšatši ke mokgwa wa ka? Na ke sebadi sa dikgatišo tša rena? Na nna le lapa la ka re swara Borapedi bja Lapa beke le beke?’ Ba bantši ba rena re a dumela gore ga go thata go dira dilo tše. Go nyakega feela gore re beele ka thoko nako ya go di dira. E bile go bohlokwa kudu gore re iphepe ka tsebo e nepagetšego ya Mangwalo, re e diriše gomme re gole moyeng—kudukudu gona bjale ka ge masetlapelo a magolo a le kgauswi kudu!
11. Menyanya ya bogologolo e ile ya hola Baisiraele ka ditsela dife, gona lehono re holwa bjang ke diboka le dikopano tše dikgolo le tše dinyenyane?
11 Mokgatlo wa Jehofa o a re thuša ge o re kgothaletša go kwa keletšo ya moapostola Paulo yeo e rego: “A re hlokomelaneng gore re hlohleletšaneng leratong le medirong e mebotse, re sa tlogele go bokana ga rena gotee, go etša ge ba bangwe ba tlwaetše go dira bjalo, eupša re kgothatšana, kudukudu ka ge le bona letšatši le batamela.” (Baheb. 10:24, 25) Menyanya ya ngwaga le ngwaga le diboka tše dingwe tša borapedi di ile tša aga Baisiraele moyeng. Go feta moo, ditiragalo tša go swana le Monyanya wa Mešaša mehleng ya Nehemia e be e le dinako tše di thabišago kudu. (Ek. 23:15, 16; Neh. 8:9-18) Re holega ka tsela e swanago dibokeng tša rena le dikopanong tše dikgolo le tše dinyenyane. Anke re ikholeng ka botlalo ka ditokišetšo tše gore re dule re phetše gabotse moyeng le go thaba.—Tito 2:2.
12. Re swanetše go ikwa bjang ka modiro wa go bolela ka Mmušo?
12 Ka ge re le karolo ya mokgatlo wa Modimo, re na le tokelo ya go tšea karolo “[modirong] o mokgethwa wa ditaba tše dibotse tša Modimo.” (Baroma 15:16) Go kgatha tema ‘modirong wo o mokgethwa’ go re dira “bašomigotee” le Jehofa, yena “Mokgethwa.” (1 Bakor. 3:9; 1 Pet. 1:15) Go bolela ditaba tše dibotse go thuša go kgethagatša leina la Jehofa le lekgethwa. Ruri go gafelwa “ditaba tše dibotse tša letago tša Modimo yo a thabilego” ke tokelo e sa bapišwego le selo.—1 Tim. 1:11.
13. Go phela gabotse moyeng le bophelo ka bobjona di ithekgile ka’ng?
13 Modimo o nyaka gore re dule re phetše gabotse moyeng ka go mo kgomarela le ka go thekga dikarolo ka moka tša mokgatlo wa gagwe. Moshe o ile a botša Baisiraele gore: “Lehono ke tšea magodimo le lefase e le dihlatse tša lena tša gore ke beile bophelo le lehu pele ga lena, tšhegofatšo le thogako; le kgethe bophelo e le gore le dule le phela, lena le bana ba lena, ka gore le rate Jehofa Modimo wa lena, ka go theetša lentšu la gagwe le ka go mo kgomarela; gobane yena ke bophelo bja lena le botelele bja matšatši a lena, e le gore le tle le dule nageng yeo Jehofa a enetšego borakgolokhukhu ba lena Aborahama, Isaka le Jakobo gore o tla ba nea yona.” (Doit. 30:19, 20) Maphelo a rena a ithekgile ka go dira thato ya Jehofa, go mo rata, go theetša lentšu la gagwe ka boikokobetšo le ka go mo kgomarela.
14. Ngwanabo rena yo mongwe o ile a ikwa bjang ka karolo e bonagalago ya mokgatlo wa Modimo?
14 Ngwanabo rena Pryce Hughes, yoo a ilego a kgomarela Modimo le go sepedišana le mokgatlo wa Gagwe, o kile a ngwala gore: “Ke leboga kudu gore ke ile ka phela ka tsebo yeo e theilwego mererong ya Jehofa go tloga mehleng ya pele ga 1914. . . . Selo se bohlokwa kudu go nna e be e le go dula ke le kgauswi le mokgatlo wa Jehofa o bonagalago. Phihlelo yeo nkilego ka ba le yona e mpontšhitše gore go ithekga ka bohlale bja batho ke bošilo. Ka morago ga gore ke lemoge seo, ke ile ka ikemišetša go dula ka mokgatlong wo o botegago. Ke tsela efe e nngwe yeo ka yona motho a ka amogelwago ke Jehofa le go šegofatšwa ke yena?”
15. Anega mohlala wa ka Mangwalong wo o bontšhago kamoo re swanetšego go arabela ka gona ge kwešišo ya rena ditabeng tše itšego tša ka Beibeleng e fetošwa.
15 Ge e ba re nyaka gore Jehofa a re amogele le go re šegofatša re le motho ka o tee ka o tee, re swanetše go thekga mokgatlo wa gagwe le go amogela diphetogo tšeo di dirwago kwešišong ya rena ya Mangwalo. Nagana ka se: Ka morago ga lehu la Jesu, go be go na le Bakriste ba dikete ba Bajuda bao ba bego ba sa kgomaretše Molao wa Moshe gomme ba thatafalelwa ke go kgaogana le ona. (Dit. 21:17-20) Lega go le bjalo, ka thušo ya lengwalo leo Paulo a ilego a le ngwalela Baheberu, ba ile ba dumela gore ga se ba kgethagatšwa ka dihlabelo tšeo “di tlišwago go ya ka Molao,” eupša gore ba kgethagaditšwe “ka sebego sa mmele wa Jesu Kriste gatee ya ba moka.” (Baheb. 10:5-10) Ga go pelaelo gore ba bantši ba Bakriste bao ba Bajuda ba ile ba fetoša pono ya bona gomme ba gatela pele moyeng. Le rena re swanetše go ithuta ka mo go tseneletšego gomme ka boikokobetšo re amogele diphetogo tšeo di dirwago kwešišong ya rena ya Lentšu la Modimo goba modirong wa rena wa boboledi.
16. (a) Ke ditšhegofatšo dife tšeo di tlago go dira gore bophelo bo kgahliše lefaseng le lefsa? (b) Ke’ng seo o letetšego go bona se phethagala lefaseng le lefsa?
16 Jehofa o tla tšwela pele a šegofatša bohle bao ba dulago ba mmotegela le go botegela mokgatlo wa gagwe. Batlotšwa bao ba botegago ba tla thabela ditokelo tše dikgolo e le bajabohwagotee le Kriste legodimong. (Baroma 8:16, 17) Ge e ba re na le kholofelo ya go tlo phela mo lefaseng, akanya kamoo go tla thabišago ka gona go phela Paradeiseng. Ka ge re le karolo ya mokgatlo wa Jehofa, gona bjale re thabela go botša ba bangwe ka lefase le lefsa leo Modimo a re holofeditšego lona. (2 Pet. 3:13) Psalme 37:11 e re: “Ba boleta bona e tla ba beng ba lefase, ba tla thaba kudu ka baka la go ata ga khutšo.” Batho “ba tla aga dintlo ba dula go tšona” e bile ba tla thabela “modiro wa diatla tša bona.” (Jes. 65:21, 22) Go ka se sa ba le kgatelelo, bodiidi le tlala. (Ps. 72:13-16) Babilona o Mogolo e ka se sa aroša batho, ka gobane e tla ba e fedišitšwe. (Kut. 18:8, 21) Bahu ba tla tsošwa gomme ba newa sebaka sa go phela ka mo go sa felego. (Jes. 25:8; Dit. 24:15) Ruri batho ba dimilione bao ba ineetšego go Jehofa ba letetšwe ke ditšhegofatšo tšeo di kgahlišago kudu! E le gore yo mongwe le yo mongwe wa rena a tle a bone dikholofetšo tše tša Mangwalo di phethagala, re swanetše go tšwela pele re gola moyeng, re gatela pele le mokgatlo wa Modimo le go dula re sepedišana le wona.
17. Re swanetše go ba le pono efe ka borapedi bja Jehofa le mokgatlo wa gagwe?
17 Ka ge go šetše ganyenyane gore tshepedišo ye e fele, anke re duleng re tiile tumelong e bile re tšeele godimo kudu tokišetšo ya Modimo ya borapedi. Mopsalme Dafida o ile a dira sona seo gomme a opela ka gore: “Ke selo setee seo ke se kgopetšego go Jehofa—ke sona seo ke tlago go se nyaka, ke gore ke dule ka ntlong ya Jehofa matšatši ohle a bophelo bja ka, gore ke bone botse bja Jehofa le gore ke kgahlwe ke go lebelela tempele ya gagwe.” (Ps. 27:4) Eka yo mongwe le yo mongwe wa rena a ka kgomarela Modimo, a sepedišana le batho ba gagwe gomme a dula a gatela pele le mokgatlo wa Jehofa.
GO TŠWA BOBOLOKELONG BJA RENA
NGWAGA ke wa 1923. Holo ya Drama and Music Conservatory ya kua São Paulo e tletše wa go falala! Na o kgona go kwa lentšu leo le kwagalago gabotse la George Young? Polelo ya gagwe e fetolelwa ka Sepotokisi. Batheetši ka moka ba 585 bao ba lego gona ba theeditše ka kelohloko. Ditemana tša Beibele di bontšhwa sekirining ka Sepotokisi. Mafelelong, dikopi tše lekgolo tša pukwana ya Millions Now Living Will Never Die! di a abja, gotee le ka Seisemane, Sejeremane le Setaliana. Polelo ya Ngwanabo rena Young e sepetše gabotse! Batho ba tšama ba phatlalatša taba yeo. Ka morago ga mašego a mabedi, holo e tletše gape bakeng sa polelo e nngwe. Eupša ke’ng seo se lebišitšego ditiragalong tše?
Ka 1867, Sarah Bellona Ferguson o ile a hudugela Brazil le lapa la gabo ba etšwa United States. Ka 1899, Sarah o ile a lemoga gore o hweditše therešo ka morago ga go bala dikgatišo tše di theilwego Beibeleng tšeo kgaetšedi ya gagwe a tlilego le tšona Brazil go tšwa United States. Ka ge a be a fišegela go bala, o ile a dira dipeeletšo tša Morokami wa Seisemane. A thabišitšwe ke molaetša wa Beibele, o ile a ngwalela Ngwanabo rena C. T. Russell gomme a itlhalosa e le “bohlatse bjo bo lego molaleng bja gore ga go na motho yo a lego kgole kudu go ka fihlelelwa ka molaetša wa Beibele.”
Sarah Ferguson o ile a dira sohle seo a ka se kgonago go botša ba bangwe therešo ya Beibele, eupša gantši o be a ipotšiša gore ke mang yo a bego a tla tšwela pele go thuša yena le lapa la gabo, gotee le batho ka moka ba ba lokilego ba kua Brazil. Ka 1912, Bethele ya Brooklyn e ile ya mo tsebiša gore motho yo mongwe o be a tlo tla São Paulo le dipampišana tše dikete tša Sepotokisi tšeo di nago le sehlogo se se rego Where Are the Dead? Ka 1915 o ile a re ka mehla o be a makatšwa ke gore Barutwana ba bantši ba Beibele ba be ba letetše gore kgauswinyane ba tla rotošetšwa legodimong. Sarah o ile a hlalosa pono ya gagwe ka taba ye ka go ngwala gore: “Go thwe’ng ka Brazil le Amerika Borwa ka moka? . . . Ge o nagana kamoo Amerika Borwa e lego naga e kgolo ka gona, go bonolo go bona gore go sa na le modiro o montši wa puno wo o swanetšego go dirwa.” Ee, modiro o mogolo wa puno o be o sa tlo dirwa!
Ka bo-1920, basesiši ba seswai ba bafsa ba go tšwa Brazil ba ile ba ba gona dibokeng tša phuthego kua New York City ge sekepe sa bona sa ntwa se be se lokišwa. Ge ba boetše Rio de Janeiro, ba ile ba botša ba bangwe ka kholofelo ya bona e mpsha yeo ba ithutilego yona ka Beibeleng. Ka moragonyana ga moo, ka March 1923, George Young, yoo e bego e le mosepedi wa bodumedi goba molebeledi wa mosepedi, o ile a goroga kua Rio de Janeiro moo a ilego a hwetša batho bao ba thabelago. O ile a rulaganya gore dikgatišo tše mmalwa di fetolelwe ka Sepotokisi. Go se kgale Ngwanabo rena Young o ile a ya São Paulo, e lego toropo yeo ka nako yeo e bego e na le badudi ba e ka bago ba 600,000. Ka ge go boletšwe mathomong a sehlogo se, gona moo o ile a nea polelo gomme a abela batho dipukwana tše di bitšwago Millions. O begile gore: “Ka ge ke be ke le noši, ke ile ka swanelwa ke go diriša dikuranta go laletša batho go tla dipolelong.” O okeditše ka gore tše e be e le “dipolelo tša mathomo tša phatlalatša tša go tšwelela dikuranteng go dirišwa leina la I.B.S.A. kua Brazil.”*
Morokami wa December 15, 1923 o boletše ka pego ya Brazil gore: “Ge re nagana gore modiro wa boboledi moo o thomile ka June 1 le gore ka nako yeo go be go se na dikgatišo, ke mo go makatšago go bona kamoo Morena a šegofaditšego modiro woo ka gona.” Pego ye e boletše gape gore dipolelo tša phatlalatša tša Ngwanabo rena Young kua São Paulo e bile tše 2 tša tše 21 tšeo a ilego a di nea go thoma ka June 1 go fihla ka September 30 gomme palomoka ya bao ba bilego gona e bile batho ba 3,600. Molaetša wa Mmušo o be o phatlalala ganyenyane-ganyenyane kua Rio de Janeiro. Le gona ka dikgwedi tše sego kae feela, ke ge go šetše go sepedišitšwe dikgatišo tša rena tša ka godimo ga tše 7,000 ka Sepotokisi! Go feta moo, Morokami wa Sepotokisi o ile wa thoma go gatišwa ka tokollo ya November-December 1923.
George Young o ile a etela Sarah Ferguson, gomme Morokami o begile gore: “Kgaetšedi yo o ile a tla ka phapošing ya baeng gomme ka nakwana a hloka mantšu. O ile a swara seatla sa Ngwanabo rena Young, a mo lebelela ka mahlong, ke moka mafelelong a re: ‘Na ka kgonthe o mosepedi wa bodumedi?’” Go se kgale, yena le ba bangwe ba bana ba gagwe ba ile ba kolobetšwa. Ge e le gabotse, o be a letile nywaga e 25 gore a kolobetšwe! Morokami wa August 1, 1924, o boletše gore batho ba 50 ba ile ba kolobetšwa kua Brazil, ba bantši ba bona ba be ba etšwa Rio de Janeiro.
Ga bjale, ka morago ga nywaga e 90, ga go sa hlokagala gore re botšiše gore: “Go thwe’ng ka Brazil le Amerika Borwa ka moka?” Dihlatse tša Jehofa tša ka godimo ga tše 760,000 di bolela ditaba tše dibotse kua Brazil. Le gona, ga bjale molaetša wa Mmušo kua Amerika Borwa ka moka o bolelwa ka Sepotokisi, Sepanishi le maleme a mantši a moo. Ka 1915, Sarah Ferguson o be a nepile ge a be a re: ‘Go be go sa na le modiro o montši wa puno wo o bego o swanetše go dirwa.’—Go tšwa bobolokelong bja rena kua Brazil.
^ ser. 6 I.B.S.A. e emela International Bible Students Association.
1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32
^ ***sn kopelo 96 Tsomang Bao ba Swanelegago***
Kopelo 96
Tsomang Bao ba Swanelegago
(Mateo 10:11-15)
1. Kriste o re rutile go bolela,
Taelo e tšwa go yena:
‘Le tsome bao ba elago hloko
Senyakwa sa bona sa moya.
Go bao ba swanelegago le tsome
Khutšo le go ba dumediša.
Ge ba le nyatša goba ba le raka,
Itlhohloreng ’nao tša lena.’
2. Ba le bitšago ba bitša le Kriste.
Ba tla bulwa ’pelo ke Jah.
Ka go rata ’phelo bjo sa felego,
Ba hlankela ka go ikgafa.
Re se belaele gore re tla re’ng,
Ka gore Jah o tla re thuša.
Ge karabo e nokilwe letswai
Ba bonolo ba a e rata.
(Bona le Dit. 13:48; 16:14; Bakol. 4:6.)
^ ***sn kopelo 93 “Seetša sa Lena a se Bonege”***
Kopelo 93
“Seetša sa Lena a se Bonege”
(Mateo 5:16)
1. Seetša sa rena A se phadime
Bjalo ka letšatši, Bohle ba bone.
Ka Lentšu la Mmopi, Re ba bohlale.
A re beng le seetša Re dire botse.
2. Ka ’taba tša Mmušo Re ba seetšeng,
Re homotše balli, Bahu ba tsoge.
Thato ya Modimo, Re tla e dira;
Gomme mantšu a botho, A’a e godiša.
3. Mediro ya rena E a bonega,
Mantšu a phadima Boka perela.
Seetša se bonwe ’Tirong tše botse
’Me mediro ya rena Jah e mo kgahle.
(Bona le Ps. 119:130; Mat. 5:14, 15, 45; Bakol. 4:6.)
^ ***sn kopelo 73 Lerato le le Tseneletšego le le Tšwago Pelong***
Kopelo 73
Lerato le le Tseneletšego le le Tšwago Pelong
(1 Petro 1:22)
1. Lerato le tšwe dipelong,
Garegare maikwelong;
Le fetišetša borutho
Go barwarre bohle.
Lona re le bonagatša
Le ka go ikemišetša,
Gape le ka go ekiša
Modimo wa rena.
Ka mantšu le ditiro,
Re le bontšhe bao ba hlokago,
Re ikemišetše go
Dira botse ka mehla.
Re bontšhe tlhompho le botho;
Kwelobohloko e ate,
Mafokodi a bipege.
Re dule re botega,
Re batee ka mehla.
2. Lerato le sekilego,
Ga le kgopše gabonolo;
Re tla ba le kgodišego
Go barwarre bohle.
Re hlagolela bogwera;
Re godišana ka mehla.
Re bokana ka go thaba,
’Me ra matlafala.
Ka mehla re bafoši;
Mantšu a ka baka sekgopi.
Re beng bonolo ruri
Go ba ratwago ke Jah.
Ka bogwera bja potego,
Re matlafatše ditlemo
’Me re tsebje ka lerato.
Godiša Modimo Jah,
Mo ekiše ka mehla.
(Bona le 1 Pet. 2:17; 3:8; 4:8; 1 Joh. 3:11.)
^ ***sn kopelo 98 Go Bjala Peu ya Mmušo***
Kopelo 98
Go Bjala Peu ya Mmušo
(Mateo 13:4-8)
1. Bahlanka bohle ba Jehofa
Ba gafa pelo le moya.
’Tlang modirong wa Mong ’a rena,
Le tlo ithuta go yena.
Peu ya therešo le e bjale
Dipelong tše ka enywago.
Go tla ba le dienywa tše dibotse
Ge le tšea karolo tšhemong.
2. ’Peu di tla gašana gohle
Le ’pelong tša go thatafa.
Ba ka dumela ka nakwana,
Fela tša pelong di tla tšwa.
Ge meetlwa yona e bipa lentšu,
Ba ikgethela lefase.
E nngwe e a gola, ’me wa e bona;
Mmung wa go nona o mobotse.
3. Modiro wa ’go o atlega
Ka maiteko a gago.
Ka go rata batho ba geno,
O ka ba bula dipelo.
O phema poifo ka go phafoga,
Ka sebete le bonolo.
Gomme o tla thabela go buna ga
Masometharo, ga lekgolo.
(Bona le Mat. 13:19-23; 22:37.)
^ ***sn kopelo 125 Go Ikokobeletša Thulaganyo ya Pušo ya Modimo ka go Botega***
Kopelo 125
Go Ikokobeletša Thulaganyo ya Pušo ya Modimo ka go Botega
(1 Bakorinthe 14:33)
1. Batho ba Jehofa lefaseng lohle
Ba ruta ka Mmušo go batho bohle,
Ba ikokobeletša pušo ya Jah
Ke batee ’me ba a dirišana.
(Khorase)
2. Re na le molaki le moya wa Jah.
Bjalo ka Bakriste, re hlahlwa ke Jah.
A re tieng matla ’me Jah a thabe,
Bohlale bja gagwe re bo tsebatše.
(KHORASE)
Re tla fo dula re botegela
Modimo wa rena.
O’a šireletša, o a re rata,
Re botega go yena.
(Bona le Luka 12:42; Baheb 13:7, 17.)
^ ***sn kopelo 53 Go Dirišana re le Batee***
Kopelo 53
Go Dirišana re le Batee
(Baefeso 4:3)
1. Re ka ’šakeng la Modimo.
Go phethega ’kholofetšo.
Re n’e botee le khutšo,
Di tliša lethabo.
Re rata botee;
Kwano e botse.
Jah o re file modiro.
Ka Morwa o re fa tlhahlo.
Re mo direla ka go kwa,
Re šoma re kwana.
2. Ge re rapelela kwano
Le ge re ena le botho,
Lerato, theto di’a gola
Khutšo e ba gona
’Me e’a lapološa,
E a thabiša.
Ge re ena le lerato,
Modimo o re fa khutšo.
O re thuša go kopana,
Ge re mo hlankela.
(Bona le Mika 2:12; Tsef. 3:9; 1 Bakor. 1:10.)
^ ***sn kopelo 45 Tšwelang Pele!***
Kopelo 45
Tšwelang Pele!
(Baheberu 6:1)
1. Tšwelang pele ’me le gole ka tsebo!
Godišang bokgoni le thabiše Modimo.
Kaonefatšang bokgoni modirong wo,
O tla le šegofatša.
Tirelong bohle ba ka šoma.
Jesu o re beetše mohlala.
Tsomang Modimo gore le se tlo wa,
Le emele go loka.
2. Tšwelang pele le kwatša ka sebete!
Botšang batho bohle ditaba tše dibotse.
Jehofa Kgoši ya rena a retwe,
Ka ntlo le ntlo go rutwe.
Manaba a re re a boife.
Se kgaotšeng, bolelang go bohle
’Taba tša gore Mmuš’o batametše.
Rutang le sa kgaotše.
3. Tšwelang pele le bolela ka mehla,
Modirong wo le leke go kaonefatša.
Moya wa Jah o tla le tutuetša.
Atelwang ke lethabo.
Ba ba hwetšwago le ba rate.
Boelang gore le ba rute.
Thušang bohle go dira tšwelopele
Gore ba tle therešong.
(Bona le Bafil. 1:27; 3:16; Baheb. 10:39.)
^ ***sn kopelo 27 Ema le Jehofa!***
Kopelo 27
Ema le Jehofa!
(Ekisodo 32:26)
1. ’Pelo tša rena di be di tletše
’Thuto tša maaka tša Bojakane;
Ra thaba go kwa ’taba tše botse
Tša Mmušo wa Modimo.
(Khorase)
2. Re tla direla Jah ka go thaba,
Therešo ya ’gwe re tla e gaša.
Re thuše barwarre go tumiša
Leina la Jehofa.
(Khorase)
3. Rena ga re tšhabe Diabolo,
Jehofa o tla re nea thušo.
Le ge re se bakae ka palo,
Jah ke matla a rena.
(KHORASE)
Ema le Jehofa;
A go thabiše.
A ka se go lahle;
Sepela naye.
Bolela ditaba
Tša tokologo
Le pušo ya Kriste
Ye e golago.
(Bona le Ps. 94:14; Die. 3:5, 6; Baheb. 13:5.)
^ ***w09 10/1 matl. 11-14 Na go a Kgonega go ba le Tumelo go Mmopi?***
Na go a Kgonega go ba le Tumelo go Mmopi?
“GE KE be ke nagana ka kgonagalo ya go ba gona ga Mmopi, ke be ke galefa ge ke nagana gore go ka ba go na le motho yo a nago le matla a go thibela tlaišego ya batho eupša a se a ikemišetša go a diriša!” Mantšu ao a boletšwe ke yo e kilego ya ba moila-modimo yoo a bego a lahlegetšwe ke ditho tša lapa Polaong e Sehlogo. E be e se yena feela yo a ikwago ka tsela yeo.
Ge ba lebeletšane le bošoro bjo bo šiišago, ba bantši ba thatafalelwa ke go dumela go Modimo, goba ba leka go ikhomotša ka kgopolo ya gore Modimo ga a gona. Go na le mabaka afe a magolo ao a dirago gore batho ba bangwe ba se ke ba dumela? Na batho ba ka phela gakaone ntle le Modimo goba bodumedi, bjalo ka ge ba bangwe ba nagana? Na go a kgonega gore moila-modimo a age tumelo ya go dumela go Mmopi yo lerato?
Go Palelwa ga Bodumedi
Ge e le gabotse, sebaki se segolo sa boila-modimo ke bodumedi. Radihistori Alister McGrath o hlalosa ka gore: “Selo se segolo seo se šušumeletšago batho go ba baila-modimo ke go ikwa ba swanetše go itlošalanya le bobe gotee le go palelwa ga madumedi a rulagantšwego.” Bodumedi gantši bo lebelelwa e le sebaki sa dintwa le bošoro. Moila-modimo le radifilosofi yo a bitšwago Michel Onfray o nagana mabapi le kgonagalo ya gore puku e tee ya bodumedi e tutuetše mehuta e mebedi ya batho, o mongwe o “fišegela bokgethwa,” gomme o mongwe o “dira ditiro tša go swara batho ka sehlogo”—botšhošetši.
Batho ba bantši ba na le dikgopolo tše sa kgahlišego tša ge e be e sa le batho ba bodumedi. Nakong ya tirelo ya gagwe ya tša bohlabani, Bertil, lesogana la Sweden, o ile a kwa moruti wa mašole a lokafatša bošoro ka go bolela ka temošo ya Jesu ya gore bao ba tšeago tšhoša ba tla hwa ka tšhoša. Moruti yoo wa mašole o ile a bea mabaka ka gore go swanetše go ba le motho yoo a hwidinyago tšhoša yeo, ka gona lešole le swanetše go ba mohlanka wa Modimo!—Mateo 26:52.
Bernadette, yoo tatagwe a ilego a bolawa Fora ntweng ya bobedi ya lefase, o gopola a galefišwa ke mantšu a moruti lehung la motswala’gwe wa nywaga e meraro, a gore: “Modimo o biditše ngwana yo gore a tle a be morongwa.” Bernadette ka morago o ile a belega ngwana yo a golofetšego, gomme kereke ga se ya ka ya mo kgothatša le lebakeng leo.
Ciarán, yoo a gotšego nakong ya bošoro kua Leboa la Ireland, o ile a hlanoga ka baka la thuto ya mollo wa dihele. O be a e-hlwa a bolela gore o hloile Modimo le ge e le ofe yo a ikarabelago ka bokgopo bjo bjalo e bile a hlohla Modimo ka gore a mo otle, ge e ba A le gona. Ciarán ga se yena feela yo a hlanogilego ka baka la dithuto tše bjalo tše šoro tša kereke. Ge e le gabotse, dithuto tša kereke di ka ba di thuletše thuto ya tlhagelelo tsela. Go ya ka Alister McGrath, e be e le “go se rate” ga Darwin thuto ya mollo wa dihele—e sego tumelo ya tlhagelelo—moo go ilego gwa tsoša dipelaelo ka monaganong wa gagwe mabapi le go ba gona ga Modimo. McGrath gape o bolela ka “go nyama mo go tseneletšego [ga Darwin] ka baka la lehu la morwedi wa gagwe.”
Go ba bangwe, go ba motho wa bodumedi go swana le go hloka kgopolo le bogafsi. Irina, yoo a bego a šišimišitšwe ke dithero tše se nago mohola le dithapelo tše boa-boeletšwago tša bodumedi, o anega ka gore: “Ke be ke bona eka batho ba bodumedi ba be ba sa nagane.” Louis, a tennwe ke ditiro tša tšhollo ya madi tšeo di bego di tšwetšwa pele ke bao ba fišegelago bodumedi, o ile a tšea boemo bjo bo fapanego ka mo go feletšego: “Ka morago ga go mpontšha lehlakore la bjona leo le lešago bodutu ka nywaga e mentši, bodumedi bo ile bja nkutollela lehlakore la bjona leo le tšhabišago dinamana tša mmele. Ke ile ka hloya madumedi ka moka o šoro.”
Na go ka Phelwa Gakaone Ntle le Modimo?
Ka gona, ga go makatše gore batho ba bantši ba lebelela bodumedi e le bjona bo šitišago batho go ba le tšwelopele le khutšo. Ba bangwe e bile ba ipotšišitše ge e ba batho ba ka phela gakaone ntle le Modimo gotee le bodumedi. Lega go le bjalo, na go gana kgopolo ya bodumedi ka kakaretšo ka tsela yeo go ka baka mathata?
Radifilosofi wa lekgolong la bo-18 la nywaga Voltaire o be a ganetša ka go tia tshwaro-mpe ya kereke e gobogilego ya mehleng ya gagwe. Lega go le bjalo, o be a dumela gore go na le Motho yo a Phagamego yoo e lego mothopo wa maikwelo a rena a boitshwaro. Ka morago, radifilosofi wa Mojeremane Friedrich Nietzsche o ile a bolela phatlalatša gore Modimo o hwile, eupša o be a boifa ka baka la go se be gona ga ditekanyetšo tša boitshwaro le kgobalo yeo e ka bakwago ke dikgopolo tša boila-modimo. Na dipoifo tše bjalo di be di lokafatšwa?
Mongwadi Keith Ward o bolela gore ge batho ba tsena mehleng e tlwaelegilego, go ba sehlogo ga se gwa ka gwa fokotšega eupša go e na le moo “go fihlile bokgoleng bjoo bo sa kago bja naganwa.” Le gona, diteko tša boila-modimo ga se tša lokolla batho mafokoding a bona a tlhago, a bjalo ka kgobogo le go fela pelo. Ditherešo tše di dirile gore batho ba bantši ba naganago, gaešita le baila-modimo, ba lemoge gore go dumela go Modimo go na le mehola ya boitshwaro.
Keith Ward o gatelela tutuetšo e holago ya go dumela go Modimo, ka gore: “Tumelo e tlaleletša go nyakega ga ka mehla ga boitshwaro, boikarabelo bja go hlokomela lefase leo Modimo a le hlotšego.” Dinyakišišo tše mmalwa tša morago bjale di bontšhitše gore lerato le se nago boithati le a oketšega madumeding. Lerato le se nago boithati, ka morago, le feleletša ka go tliša tekanyo e itšego ya kgotsofalo. Dikutollo tše bjalo di tiišetša mohola wa molao wa motheo woo o beilwego ke Jesu o rego: “Go na le lethabo le legolo go neeng go feta go amogeleng.”—Ditiro 20:35.
Yo e kilego ya ba moila-modimo gape e le modirela-leago o ile a kgahlwa ke tsela yeo ka yona Beibele e kgonago go tutuetša maphelo. O itše: “Ka ge ke feditše nywaga e mentši, ke leka go thuša batho ke sa atlege, go fetoša boitshwaro bja bona bjoo bo bego bo se bja lokela bona le ba bangwe, ke ile ka lemoga ka mo go kgahlišago ka gona go bona kamoo batho ba ka fetogago ka gona gomme ba ba batho ba bakaone. Ke ile ka ba ka lemoga gore ba be ba fetogela sa ruri.”
Lega go le bjalo, go ya ka baila-modimo ba bangwe, go dumela go Modimo go tšweleditše dipolao tše kgolo le dintwa go e na le toko le lerato le se nago boithati. Ba ka lemoga gore tumelo e na le mafelelo a mabotse go ba bangwe, eupša bona ba tšwela pele e le baswaya-diphošo ba bagolo. Ka baka la’ng?
Dibaki tše Dingwe tša go se Dumele
Ba bantši ba rutwa gore tlhagelelo ke therešo e nago le bohlatse. Ka mohlala, Anila o ile a rutwa kua Albania ya boila-modimo. O anega ka gore: “Sekolong, re ile ra rutwa gore go dumela go Modimo go be go bontšha bjana le go se hlabologe. Ke be ke dula ke ithuta dilo tše di kgahlišago ka dimela le bophelo bja diphedi, eupša ke be ke re tšohle di tšweleditšwe ke tlhagelelo, ka ge se se be se dira gore re bonagale eka re dumelelana le dikgopolo tša thutamahlale.” Lehono o dumela gore “bohlatse bjo bo bego bo newa bo be bo swanetše go dumelwa ntle le dipotšišo.”
Kgalefo e ka ba tšhitišo go ba bangwe. Dihlatse tša Jehofa gantši di kopana le boemo bjo bja kgopolo ge ba e-ya ka ntlo le ntlo, ba bolela ka kholofelo e tšwago Beibeleng. Bertil, yo go boletšwego ka yena pejana, o ile a etelwa ka tsela e bjalo ke mofsa wa Hlatse. Bertil o gopola a ipotša gore: ‘Mo-fišegela-thoko wa batho. O tlile lefelong le le fošagetšego!’ O re: “Ke ile ka mo dumelela go tsena gomme ka mmontšha kamoo ke galefetšego Modimo, Beibele le bodumedi ka gona.”
Gus, yo a tšwago Scotland, o be a tshwenywa ke go hloka toka. Mathomong, o be a e-na le manganga e bile a sa amogele dipoledišanong tša gagwe le Dihlatse tša Jehofa. O ile a botšiša dipotšišo tše swanago le tšeo di botšišitšwego ke moporofeta wa Moheberu e lego Habakuku, yo a botšišitšego Modimo a re: “O re’ng Ò ntesa kè lebane le bobe? O dula Ò bôna kè hlaka?”—Habakuku 1:3.
Ke kgale batho ba tshwenywa ke go nagana gore Modimo ga a na taba le bokgopo. (Psalme 73:2, 3) Simone de Beauvoir, mongwadi wa Mofora, o kile a bolela gore: “Go be go le bonolo go nna go nagana gore lefase ga le na mmopi go e na le go nagana ka mmopi yoo lefase le tletšego ka dilo tša go ganetša go ba gona ga gagwe.”
Lega go le bjalo, na taba ya gore madumedi a mantši a palelwa ke go hlalosa dikganetšo tšeo e ra gore ga go na tlhaloso? Gus o boletše gore mafelelong o ile a hwetša “tlhaloso e kgotsofatšago ya lebaka leo ka lona Mmopi yo matla-ohle a swanetšego go dumelela tlaišego ya batho ka lebakanyana.” O itše, woo “e be e le mogato o bohlokwa kudu go nna.”
Batho ba bangwe bao ba ipolelago gore ke baila-modimo ge e le gabotse ba ka no ba ba e-na le dipelaelo ka tlhagelelo, ba ka bona gore ba na le senyakwa sa moya, e bile ba ka ba ba rapela. Anke re boneng seo se dirilego gore baila-modimo ba bangwe le ma-agnostic ba nagane ka mo go tseneletšego ka taba ye le go feleletša ba hlagoletše tswalano ya kgaufsi le Mmopi wa bona.
Ke Eng Seo se ba Thušitšego Gore ba Dumele go Mmopi?
Le diriša bohlale bja tlhago, lesogana leo le ilego la etela Bertil le ile la mmontšha gore go na le phapano e kgolo kudu magareng ga Bokriste bja therešo le madumedi a batho bao e lego Bakriste ka leina feela. Bertil o hlalosa seo se mo kgomilego, seo se sa ganetšegego mabapi le go ba gona ga Mmopi, ka gore: “Ke kgahlilwe ke go se fele pelo ga gagwe go sa šetšwe bohlogo-thata bja-ka. . . . O ile a dula a išitše maswafo fase, gomme o be a dula a ntlela le dikgatišo e bile a lokišeditše gabotse.”
Svetlana, yo a bego a tutueditšwe ke tlhagelelo le Bokomanisi, o be a kgodišitšwe gore ke batho ba thata feela bao ba tlago go phologa. Lega go le bjalo, o be a tshwenywa ke kgopolo ye e šoro ya mabapi le bophelo. Seo a ithutilego sona sekolong sa tša kalafo se mo gakantšhitše le go feta: “Nakong ya dithuto tša boila-modimo, re be re ithuta gore ke batho ba thata feela bao ba tlago go phologa. Eupša thutong ya tša kalafo, re be re rutwa gore re swanetše go thuša ba fokolago.” O ile a ba a ipotšiša lebaka leo ka lona batho, bao go thwego ba be ba tšweletše ditšhweneng ka tlhagelelo, ba bego ba tlaišwa ke mathata a maikwelo ao a bego a sa tlaiše ditšhwene. Ditlhaloso tša dikganetšano tše di ile tša tšwa mothopong woo ke bego ke se ka o letela: “Makgolo wa-ka o ntlhaloseditše go tšwa ka Beibeleng gore go se phethagale ga rena ke gona go re bakelago maikwelo a fošagetšego.” Svetlana o ile a ba a imologa ge a be a hwetša karabo ya Beibele ya dipotšišo tše bjalo ka ya lebaka leo ka lona batho bao ba botegago ba tlaišega.
Leif, yo a tšwago Scandinavia, o be a dumela ka go tia go tlhagelelo gomme a lebelela Beibele e le puku ya dinonwane. Lega go le bjalo, letšatši le lengwe mogwera o ile a mmotšiša mabapi le dilo tšeo a bego a di kgolwa, ka gore: “Na o lemoga gore o fo ba o boeletša seo ba bangwe ba se boletšego, gomme o sa tsebe selo ka Beibele?” Ge a hlalosa kamoo mantšu ao a ilego a mo kgoma ka gona, Leif o re: “Ke ile ka lemoga gore ga se ka ka ka ipotšiša dipotšišo mabapi le tlhagelelo, eupša ke be ke e amogetše. . . . Ke nagana gore gare ga dilo tše dingwe tsebo ya boporofeta bja Beibele le diphethagalo tša bjona e ka thuša moila-modimo go thoma go nagana.”—Jesaya 42:5, 9.
Ciarán, yoo go boletšwego ka yena pejana, o be a notšwe mooko ke nywaga e mentši yeo a e feditšego dipolitiking. Ge a be a nagana ka bophelo, o ile a nagana ka se: Ke Modimo yo matla le yo lerato feela yo a ka rarollago mathata a lefase le go mmontšha tsela ya go tšwa masetlapelong a gagwe. O ile a tsetsela ka gore: ‘Joo nna, ruri ke duma go hwetša Modimo yo bjalo.’ Ge a be a gateletšegile kudu, o ile a rapela ka gore: “Ge e ba o le gona e bile o nkwa, mpontšhe ka tsela e itšego gomme o mpontšhe tsela ya go tšwa masetlapelong a-ka le bohlokong bjo bo tlaišago moloko wa batho.” Matšatši a sego kae ka morago, yo mongwe wa Dihlatse tša Jehofa o ile a kokota mojakong wa gagwe. Hlatse e ile ya hlalosa gore Beibele e ruta mabapi le tutuetšo e kgopo yeo e tutuetšago mebušo ya batho. (Baefeso 6:12) Tlhaloso ye e be e dumelelana le seo Ciarán a bego a se bona gomme ya tsoša kganyogo ya gagwe ya go nyaka go tseba. Ka morago ga go ithuta Beibele ka mo go oketšegilego, tumelo ya gagwe go Mmopi yo lerato e ile ya matlafala.
Mmopi wa Batho le Wena
Boikaketši bja bodumedi, dithuto tša boila-modimo tše bjalo ka tlhagelelo, le go ata ga bokgopo di dirile gore ba bantši ba belaele goba gaešita le go gana gore go na le Mmopi. Lega go le bjalo, ge e ba o e dumelela, Beibele e ka go nea dikarabo tše di kgotsofatšago tša dipotšišo tša gago. E utolla le dikgopolo tša Modimo, ‘megopolo ya khutšo, e sego ya bošula; ke ya go nea tše di tlago le kholofelo.’ (Jeremia 29:11) Go Bernadette, yoo ngwana wa gagwe a belegwego a golofetše le yoo a bego a belaela go ba gona ga Mmopi, kholofelo yeo e bile bjalo ka mmofo o homotšago dikgobalong tša tlaišego ya gagwe.
Tlhaloso ya Beibele ya mabapi le lebaka la Modimo la go dumelela tlaišego e kgomile menagano le dipelo tša batho ba bantši bao e kilego ya ba baila-modimo. Ka go tšea nako o nyaka dikarabo tša Beibele tša dipotšišo tše bjalo tše bohlokwa, le wena o ka kgodišega gore go na le Modimo yoo, ge e le gabotse, a sego “kgole le yo mongwe le yo mongwe wa rena.”—Ditiro 17:27.
[Mengwalo ya tlase]
Mabapi le taba ya ge e ba Bakriste ba therešo ba swanetše go akaretšwa ntweng, bona sehlogo se se rego “Na Ntwa e Sepedišana le Bokriste?” go matlakala 29-31.
Bakeng sa tsebišo e oketšegilego mabapi le lebaka la Modimo la go dumelela bokgopo, bona puku ya Ke Eng Seo ge e le Gabotse Beibele e se Rutago? e gatišitšwego ke Dihlatse tša Jehofa, matlakala 106 go ya go 114.
Mabapi le ditaba tša go thekga go ba gona ga mmopi, bona Phafoga! (ya Seisemane) ya September 2006, “Is There a Creator?,” e gatišitšwego ke Dihlatse tša Jehofa.
[Box on page 13]
Dipotšišo Tšeo Tlhagelelo e Palelwago ke go di Araba
• Bophelo bo ka tšwa bjang selong se sa phelego?—PSALME 36:9.
• Ke ka baka la’ng diphoofolo le dimela di tswala goba di tšweletša mohuta wa tšona feela?—GENESI 1:11, 21, 24-28.
• Ge e ba batho ba e-tšwa ditšhweneng tše dinyenyane, ke ka baka la’ng go sa ka gwa phologa gaešita le motho-tšhwene o tee feela yo mogolo?—PSALME 8:5, 6.
• Lerato le se nago boithati le ka hlaloswa bjang ka thuto ya go phologa ga batho ba thata feela?—BAROMA 2:14, 15.
• Na batho ba na le kholofelo le ge e le efe ya kgonthe ka bokamoso?—PSALME 37:29.
[Pictures on page 12, 13]
Modimo yo lerato a ka tšweletša bjang lefase leo go lona go nago le bana ba tlaišegago?
Boikaketši bja bodumedi bo dirile gore batho ba bantši ba hlanogele Modimo
^ ***w10 10/1 matl. 26-28 Poledišano le Moagišani—Moya o Mokgethwa ke Eng?***
Poledišano le Moagišani—Moya o Mokgethwa ke Eng?
DIHLATSE TŠA JEHOFA di thabela go ahla-ahla Beibele le baagišani ba tšona. Na o na le potšišo e itšego ya Beibele yeo e lego kgale o ipotšiša yona? Na o ipotšiša dipotšišo mabapi le ditumelo goba ditiro le ge e le dife tša bodumedi tša Dihlatse tša Jehofa? Ge e ba go le bjalo, o se ke wa dika-dika go bolela ka taba yeo nakong e tlago ge o kopana le Hlatse. E tla thabela go boledišana le wena ka ditaba tše bjalo.
Se se latelago ke mohuta wa poledišano yeo Dihlatse tša Jehofa di ka bago le yona le moagišani. A re tšeeng gore Hlatse yeo e bitšwago Scott e etetše mong wa ntlo yo a bitšwago Brad.
O ra Gore’ng ge o re “Modimo-Moya”?
Brad: Ke kwele gore Dihlatse tša Jehofa ga se Bakriste. Ga le dumele go modimo-moya.
Scott: Sa pele, e re ke go kgonthišetše gore re Bakriste. Go dumela ga-ka go Jesu Kriste go ntirile gore ke go etele mesong ye. Go ba gona, ke Yena yo a laetšego balatedi ba gagwe gore ba dire boboledi. Eupša e re ke botšiše, o ra gore’ng ge o re “modimo-moya”?
Brad: Ke ra moya o mokgethwa, motho wa boraro go Boraro-botee, mothuši yoo Jesu a holofeditšego go re romela yena. Mothuši yoo o bohlokwa kudu go nna. Ke nyaka go kwa go ba gona ga moya o mokgethwa bophelong bja-ka.
Scott: Yeo ke tsela yeo ba bantši ba kwešišago moya o mokgethwa ka yona. Nakong e fetilego, ke ile ka ba le sebaka sa go hlahloba seo Beibele e se rutago ka taba ye. Ge e ba o e-na le metsotso e sego kae, nka thabela go go bontšha seo ke ithutilego sona.
Brad: Ee, ke na le metsotso e sego kae.
Scott: Go ba gona, leina la-ka ke Scott. Nka thabela go tseba wena?
Brad: Brad. Ke thabela go go tseba.
Scott: Le nna ke thabela go go tseba, Brad. Ka go hlompha nako ya gago, e re ke lebiše tlhokomelo karolong e tee ya taba ye. O boletše gore moya o mokgethwa ke mothuši yoo Jesu a re holofeditšego yena. Ke dumelelana le wena. Eupša na kwešišo ya gago ke gore moya o mokgethwa ke motho le yo a lekanago le Modimo?
Brad: Ee, ke rutilwe bjalo.
Na Moya o Mokgethwa ke Motho?
Scott: A re bale ditemana tša Beibele tšeo di tlago go re thuša go bona ge e ba moya o mokgethwa e le motho goba e se motho. O ka ba o tlwaelane le ditemana tše. Go Ditiro 2:1-4, re bala gore: “Bjale ge letšatši la monyanya wa Pentekoste le tšwela pele, ka moka ga bona ba be ba le gotee lefelong le tee, gomme ka tšhoganetšo gwa ba le lešata le le tšwago legodimong le bjalo ka ledimo le matla, la tlala ntlo ka moka yeo ba bego ba dutše ka go yona. Ke moka, gwa bonagala maleme a ekego ke mollo go bona, a abja, gomme yo mongwe le yo mongwe a dulwa godimo ke le tee, gomme ka moka ga bona ba tlala moya o mokgethwa ba thoma go bolela ka maleme a fapa-fapanego, go ya kamoo moya o bego o ba fa gore ba bolele ka gona.”
Brad: Ke tlwaelane ke pego yeo.
Scott: Bjale, Brad, na motho a ka tlala ka motho yo mongwe?
Brad: Ga go bjalo le gatee.
Scott: A re lebelele temana e nngwe gona mo kgaolong ye, go temana 17. Karolo ya mathomo ya temana ye e balega ka gore: “‘Mehleng ya bofelo,’ go bolela Modimo, ‘ke tla tšhollela o mongwe wa moya wa-ka godimo ga nama ya mohuta o mongwe le o mongwe.’” E re ke go botšiše, Brad, na Modimo o be a ka tšholla karolo ya Modimo yo a lekanago le yena?
Brad: Ke sa re, aowa.
Scott: Johane Mokolobetši o dirišitše tlhaloso e fapanego ya go tlala ka moya o mokgethwa. E hwetšwa go Mateo 3:11. Hle anke o re balele temana ye?
Brad: “Ge e le nna, ke le kolobetša ka meetse ka baka la boitsholo bja lena; eupša yo a tlago ka morago ga-ka o mpheta ka matla, yo diramphašane tša gagwe ke sa swanelwago ke go di rola. Yena yoo o tla le kolobetša ka moya o mokgethwa le ka mollo.”
Scott: Ke a leboga. Na o lemoga seo Johane Mokolobetši a rego se tlo dirwa ka moya o mokgethwa?
Brad: O boletše ka go kolobetšwa ka moya o mokgethwa.
Scott: O nepile. Ela hloko gore o boletše le ka go kolobetšwa ka mollo. Go molaleng gore mollo ga se motho. Na o nagana gore temana ye e ra gore moya o mokgethwa ke motho?
Brad: Aowa.
Scott: Ka gona, go ya ka mangwalo ao ra go a hlahloba, moya o mokgethwa ga se motho.
Brad: Ke nagana gore go bjalo.
Ke “Mothuši” ka Tsela Efe?
Scott: Lega go le bjalo, pejana o ile wa bolela ka lentšu le le rego “mothuši.” Jesu o boletše gore moya o mokgethwa ke “mothuši” go Johane 14:26. A re bale temana ye gotee: “Mothuši, e lego moya o mokgethwa woo Tate a tlago go o roma ka leina la-ka, o tla le ruta tšohle le go le gopotša tšohle tšeo ke le boditšego tšona.” Ba bangwe ba bona eka lengwalo le le bonagala le thekga kgopolo ya gore moya o mokgethwa ke motho, motho yoo a tlago go nea thušo le go ruta.
Brad: Go bjalo, yeo ke tsela yeo ke bego ke dutše ke nagana ka yona.
Scott: Lega go le bjalo, na go na le kgonagalo ya gore Jesu o be a diriša seka-polelo? Ela hloko seo Jesu a go se bolela mabapi le bohlale, go ya ka Luka 7:35: “Lega go le bjalo, bohlale bo hlatselwa gore bo lokile ka bana ka moka ba bjona.” Na o be o ka re bohlale ke motho, le gore bo na le bana e le ka kgonthe?
Brad: Aowa. Go molaleng gore seo ke seka-polelo.
Scott: Ke dumelelana le wena. Ntlha ya Jesu ke gore bohlale bo bontšhwa ka ditla-morago. Beibele gantši e diriša seka-polelo seo se bitšwago mothofatšo—ke gore, o bolela ka selo se se sa phelego tše nkego se a phela. Gantši re diriša dika-polelo tše bjalo dipoledišanong tša rena. Ka mohlala, mo mesong ya ge letšatši le hlabile, na e be e tla ba mo go sa tlwaelegago gore motho a re, “Bulang digareteine gore letšatši le tsene”?
Brad: Le nna ke be nka rialo.
Scott: Bjale na o tla ba o bolela ka letšatši e le motho yo a bego a tla tsena ka ngwakong wa gago bjalo ka moeng?
Brad: Aowa, karabo e molaleng. Ke seka-polelo.
Scott: Ka gona ge Jesu a be a bolela ka moya o mokgethwa e le mothuši, goba morutiši, na go ka direga gore o be a fo ba a diriša seka-polelo?
Brad: Mohlomongwe go bjalo. Seo se tla sepedišana gabotse le mangwalo ao o a badilego mabapi le go tšhollwa ga moya le batho ba go kolobetšwa ka wona. Eupša ge e ba moya o mokgethwa e se motho, ke eng?
Moya o Mokgethwa ke Eng?
Scott: Go Ditiro 1:8, Jesu o re botša seo moya o mokgethwa e lego sona. Na o ka re balela temana ye?
Brad: “Le tla amogela matla ge moya o mokgethwa o fihla godimo ga lena, gomme le tla ba dihlatse tša-ka Jerusalema le Judea ka moka le Samaria le go fihla karolong ya kgole ya lefase.”
Scott: Ela hloko gore Jesu o tswalanya moya o mokgethwa le matla. Le gona go ya ka ditemana tšeo re di badilego, o nagana gore matla ao a tšwa kae?
Brad: A tšwa go Modimo, yena Tate.
Scott: O nepile. Moya o mokgethwa ke matla ao Modimo a a dirišitšego go hlola legohle. Temana ya bobedi ka Beibeleng e bolela ka seo. Genesi 1:2 (NW) e re: “Matla a šomago a Modimo a be a e-ya pele le morago godimo ga meetse.” Lentšu la Seheberu leo mo le fetoletšwego e le “matla a šomago” gape le fetolelwa e le “moya.” Ke matla a šomago a sa bonagalego ao Modimo a phethago merero ya gagwe ka ona le go utolla thato ya gagwe. E re ke go fe lengwalo le lengwe leo o ka le elago hloko. Ke la Luka 11:13. Ke kgopela gore o bale temana ye?
Brad: “Ge e ba lena gaešita le ge le le kgopo le tseba go nea bana ba lena dimpho tše dibotse, gona Tate yo a lego legodimong o tla nea gakaakang moya o mokgethwa go bao ba mo kgopelago!”
Scott: Ge e ba Tate wa legodimong a laola moya o mokgethwa le go o fa bao ba mo kgopelago ona, na moya o mokgethwa o ka ba o lekana le Tate?
Brad: Aowa. Ke bona ntlha ya gago.
Scott: Ga ke nyake go go senyetša nako, Brad. O boletše gore o na le metsotso e sego kae feela. Eupša e re ke akaretše taba ya rena ka go botšiša potšišo. Go ya ka mangwalo ao re a badilego, o ka re moya o mokgethwa ke eng?
Brad: Ke matla a Modimo a šomago.
Scott: O nepile. Le gona, ge Jesu a be a bolela ka moya o mokgethwa a re ke mothuši goba morutiši, go ya ka Johane 14:26, o be a diriša seka-polelo seo se bitšwago mothofatšo.
Brad: Ke be ke sa tsebe taba yeo.
Scott: Go na le selo seo se kgothatšago kudu seo re ithutago sona mantšung a Jesu.
Brad: Ke’ng sona seo?
Scott: Re ka kgopela Modimo gore a re thuše ka moya wa gagwe o mokgethwa maemong a thata. Re ka kgopela le gore moya wa gagwe o re thuše go ithuta therešo ka yena.
Brad: Seo se a kgahliša. Ke swanetše go nagana ka sona.
Scott: Pele ke sepela, e re ke go šie le seo o ka šalago o nagana ka sona. Ka ge moya o mokgethwa e le matla a Modimo a šomago, gona re ka dumelelana gore Modimo a ka o diriša go phethagatša selo le ge e le sefe seo a se kgethago.
Brad: Go bjalo.
Scott: Bjale ke ka baka la’ng a se a hlwa a diriša matla a ao a sa lekanywego go fediša masetlapelo ka moka le bokgopo tšeo re di bonago di tletše mo lefaseng lehono? Na o kile wa ipotšiša potšišo yeo?
Brad: Ge e le gabotse, ke ile ka ipotšiša yona.
Scott: Go ka ba bjang ge nka boa bekeng e tlago ka yona nako ye gomme ra boledišana ka yona?
Brad: Nka thabela seo kudu. Re tla bonana ka nako yeo.
[Mongwalo wa tlase]
Bakeng sa tsebišo e oketšegilego, bona kgaolo 11 ya puku ya Ke Eng Seo ge e le Gabotse Beibele e se Rutago? e gatišitšwego ke Dihlatse tša Jehofa.
^ ***w12 4/1 matl. 20-22 Poledišano le Moagišani—Na Jesu ke Modimo?***
Poledišano le Moagišani—Na Jesu ke Modimo?
DIHLATSE TŠA JEHOFA di thabela go ahlaahla Beibele le baagišani ba tšona. Na go na le taba e itšego ya Beibele yeo e lego kgale o ipotšiša yona? Na o ipotšiša dipotšišo mabapi le ditumelo goba ditiro le ge e le dife tša bodumedi tša Dihlatse tša Jehofa? Ge e ba go le bjalo, o se ke wa dikadika go bolela ka taba yeo nakong e tlago ge o kopana le Hlatse. E tla thabela go boledišana le wena ka ditaba tše bjalo.
Se se latelago ke mohuta wa poledišano yeo Dihlatse tša Jehofa di ka bago le yona le moagišani. A re tšeeng gore Hlatse yeo e bitšwago Karen e etetše legaeng la mosadi yo a bitšwago Samantha.
Na ke Therešo Gore ga le Dumele go Jesu?
Samantha: Moruti wa rena o re Dihlatse tša Jehofa ga di dumele go Jesu. Na ke therešo?
Karen: E re ke go kgonthišetše gore re dumela go Jesu. Ge e le gabotse, re kgolwa gore go dumela go Jesu go a nyakega e le gore re phološwe.
Samantha: Le nna ke dumela seo.
Karen: Ka gona, se ke seo nna le wena re swanago ka sona. Go ba gona, leina la ka ke Karen. Nka thabela go tseba wena?
Samantha: Ke nna Samantha. Ke thabela go go tseba.
Karen: Le nna ke thabela go go tseba, Samantha. O ka ipotšiša gore, ‘Ge e ba Dihlatse tša Jehofa di dumela go Jesu e le ka kgonthe, ke ka baka la’ng batho ba re ga di dumele go yena?’
Samantha: Ee, ke nyaka go tseba seo.
Karen: Samantha, ka boripana, tumelo ya rena go Jesu e tiile kudu, eupša ga re dumele dilo ka moka tšeo batho ba di bolelago ka yena.
Samantha: Na o ka mpha mohlala wa seo?
Karen: Ee. Batho ba bangwe ba re Jesu e be e fo ba motho yo a lokilego. Eupša ga re dumelelane le kgopolo yeo.
Samantha: Le nna ga ke dumelelane le yona.
Karen: Ka gona, seo ke selo seo nna le wena re swanago ka sona. Mohlala wa bobedi ke wa gore Dihlatse tša Jehofa ga di dumelelane le dithuto tšeo di thulanago le seo Jesu a se boletšego ka boyena mabapi le tswalano ya gagwe le Tate.
Samantha: O ra gore’ng?
Karen: Madumedi a mantši a ruta gore Jesu ke Modimo. Mohlomongwe le wena o rutilwe sona seo.
Samantha: Go bjalo, moruti wa rena o re Modimo le Jesu ke motho o tee.
Karen: Lega go le bjalo, na o ka dumela gore tsela e kaonekaone ya go ithuta therešo ka Jesu ke ka go hlahloba seo a se boletšego ka yena?
Samantha: Ee, nka dumelelana le seo.
Jesu o Boletše Eng?
Karen: A re ele hloko temana ya Beibele yeo e re thušago go kwešiša taba ye. Hle, ela hloko seo re se balago go Johane 6:38. Jesu o itše: “Ke theogile legodimong, e sego go tlo dira thato ya ka, eupša go dira thato ya yo a nthomilego.” Ka gona, mantšu ao a be a tla makatša ge nkabe Jesu e be e le Modimo.
Samantha: O ra gore’ng?
Karen: Go ba gona, ela hloko gore Jesu o itše o be a se a theoga legodimong go tlo dira thato ya gagwe.
Samantha: O nepile, o itše o tletše go tlo dira thato ya Yo a mo romilego.
Karen: Eupša ge e ba Jesu e le Modimo, ke mang yo a mo romilego go tšwa legodimong? Le gona, ke ka baka la’ng Jesu a ile a dira thato ya Yena yoo?
Samantha: Ke thoma go kwešiša seo o se bolelago. Eupša ga ke nagane gore temana ye e tee e hlatsela gore Jesu ga se Modimo.
Karen: Ka gona, ela hloko seo Jesu a se boletšego lebakeng le lengwe. O boletše se se swanago kgaolong e latelago ya Johane. Ke kgopela gore o bale Johane 7:16.
Samantha: Go lokile. “Ke moka Jesu ge a ba araba a re: ‘Seo ke se rutago ga se sa ka, eupša ke sa yo a nthomilego.’”
Karen: Ke a leboga, Samantha. Go ya ka temana ye, na Jesu o be a ruta dikgopolo tša gagwe?
Samantha: Aowa, o itše dithuto tša gagwe di tšwa go Yo a mo romilego.
Karen: O nepile. Le gona, re ka ipotšiša gore: ‘Jesu o be a romilwe ke mang? E bile ke mang yo a mo neilego ditherešo tšeo a bego a di ruta?’ Na Yena yoo o be a ka se fete Jesu ka bogolo? Go ba gona, motho o rongwa ke yoo a mo fetago ka bogolo.
Samantha: Seo se a kgahliša. Ga se ka ka ka bala ditemana tšeo peleng.
Karen: Le gona, ela hloko mantšu a Jesu a lego go Johane 14:28, a re: “Le kwele gore ke itše go lena, ke a tloga gomme ke tla boa go lena. Ge e ba le be le nthata, le be le tla thabela gore ke ya go Tate, gobane Tate o mpheta ka bogolo.” Go ya ka temana ye, o ka re Jesu o be a ipona a le maemong afe ge a ipapetša le Tate?
Samantha: Go ba gona, o boletše gore Tate o mo feta ka bogolo. Ka gona, ke nagana gore o be a bona Modimo e le yo mogolo go yena.
Karen: O opile kgomo lenaka. Mohlala o mongwe šo; ela hloko seo Jesu a se boditšego barutiwa ba gagwe bjalo ka ge se begilwe go Mateo 28:18. Temana yeo e re: “Ke neilwe matla ka moka legodimong le lefaseng.” Bjale, na Jesu o boletše gore ke kgale a ena le matla ka moka?
Samantha: Aowa, o itše o be a a filwe.
Karen: Eupša ge e ba Jesu e le Modimo, o be a tla fiwa matla a oketšegilego bjang? Le gona, ke mang yo a mo filego ona?
Samantha: Ke tla nagana ka taba yeo.
O be a Bolela le Mang?
Karen: Go na le selo se sengwe seo se ka makatšago ge nkabe Jesu e be e le Modimo e le ka kgonthe.
Samantha: Ke’ng sona seo?
Karen: Ke seo re se balago mabapi le kolobetšo ya Jesu. Ela hloko pego yeo e lego go Luka 3:21, 22. Ke kgopela gore o bale ditemana tšeo?
Samantha: “Bjale ge batho ka moka ba kolobetšwa, Jesu le yena a kolobetšwa. Ge a dutše a rapela, legodimo la bulega ke moka moya o mokgethwa wa theogela go yena o le ka sebopego sa mmele o swanago le wa leeba gomme lentšu la tšwa legodimong le re: ‘O Morwa wa ka, morategi; ke go amogetše.’”
Karen: Na o lemogile seo Jesu a bego a se dira ge a be a kolobetšwa?
Samantha: O be a rapela.
Karen: Ee. Ke therešo gore re ka ipotšiša gore, ‘Ge e ba Jesu e le Modimo, o be a rapela mang?’
Samantha: Yeo ke potšišo e botse. Ke swanetše go e botšiša moruti wa rena.
Karen: Re sa le gona fao, ela hloko gore ka morago ga ge Jesu a rotogile meetseng, motho yo mongwe o ile a bolela go tšwa legodimong. Na o lemogile seo A se boletšego?
Samantha: O boletše gore Jesu e be e le Morwa wa Gagwe, gore O be a mo rata le gore O be a mo amogela.
Karen: O nepile. Eupša ge e ba Jesu e le Modimo, ke mang yo a boletšego dilo tšeo a le legodimong?
Samantha: Ga se ka ka ka nagana ka taba yeo peleng.
Ke ka Baka la Eng ba Bolelwa e le “Tate” le “Morwa”?
Karen: Selo se sengwe seo re ka se elago hloko se se: Re badile gore Jesu o boletše ka Modimo a re ke Tatagwe wa legodimong. Gomme ge Jesu a be a kolobetšwa, lentšu le le tšwago legodimong le boletše ka Jesu e le Morwa wa Gagwe. Ge e le gabotse, Jesu o ipiditše ka go lebanya gore ke Morwa wa Modimo. Bjale, ge e ba o be o nyaka go nthuta ka batho ba babedi bao ba lekanago, ke tswalano efe ya lapa yeo o bego o ka e diriša go bontšha ntlha ye?
Samantha: Ke be nka diriša ya bana ba motho.
Karen: Ee—mohlomongwe o be o ka diriša gaešita le mafahla a swanago. Eupša Jesu o boletše ka Modimo e le Tate gomme yena e le Morwa. Ka baka leo, o nagana gore Jesu o be a fetiša molaetša ofe?
Samantha: Ke kwešiša seo o se bolelago. Jesu o hlalosa motho yo mongwe e le yo mogolo le yo a nago le matla go feta yo mongwe.
Karen: O nepile. Nagana ka se: O kgonne go nagana ka papišo e swanetšego ya batho ba lekanago, ya bana ba motho goba mafahla. Ge e ba Jesu ruri e be e le Modimo, na ga o nagane gore Jesu, bjalo ka Morutiši yo Mogolo, nkabe a ile a nagana ka papišo e swanago—goba gaešita le mohlala wo o kwagalago kudu wa batho ba lekanago?
Samantha: Go bjalo.
Karen: Eupša, go e na le moo, o dirišitše mantšu “Tate” le “Morwa” go hlalosa tswalano ya gagwe le Modimo.
Samantha: O rotošitše ntlha yeo e kgahlišago.
Balatedi ba Jesu ba Peleng ba Boletše Eng?
Karen: Pele ke sepela, nka thabela go ahlaahla karolo e nngwe ya taba ye le wena, ge e ba o sa na le nako.
Samantha: Ee, ke sa na le metsotso e mmalwa.
Karen: Ge nkabe Jesu ruri e be e le Modimo, na o be o ka se letele gore barutiwa ba Jesu ba bolele ka go lebanya gore ke Modimo?
Samantha: Seo se a kwagala.
Karen: Lega go le bjalo, ga go moo re balago gona ka Mangwalong gore ba ile ba ruta seo. Go e na le moo, ela hloko seo yo mongwe wa balatedi ba Jesu ba peleng, e lego moapostola Paulo, a se ngwadilego. Go Bafilipi 2:9, o hlalosa seo Modimo a se dirilego ka morago ga lehu la Jesu le tsogo ya gagwe: “Modimo o mo phagamišeditše boemong bja godimo gomme ka botho a mo nea leina leo le lego ka godimo ga leina le ge e le lefe le lengwe.” Go ya ka temana ye, Modimo o diretše Jesu eng?
Samantha: E re Modimo o mo phagamišeditše boemong bja godimo.
Karen: Ee. Eupša ge nkabe Jesu a be a lekana le Modimo pele a ka hwa gomme ka morago Modimo a mo phagamišetša boemong bja godimo, na seo se be se ka se dire gore Jesu a phagamele Modimo? Motho le ge e le ofe o be a ka phagamela Modimo bjang?
Samantha: Ga go yo a ka mo phagamelago. Seo ga se kgonege.
Karen: Ke dumelelana le wena. Ka gona, go ya ka bohlatse bjo ka moka, na o ka bolela gore Beibele e ruta gore Jesu ke Modimo?
Samantha: Aowa, ga go bonagale e ruta seo. Beibele e re ke Morwa wa Modimo.
Karen: O nepile. Bjale Samantha, e re ke go kgonthišetše gore Dihlatse tša Jehofa di tšeela Jesu godimo kudu. Re dumela gore lehu la gagwe bjalo ka Mesia yo a holofeditšwego le butše tsela ya go phološa batho ka moka ba botegago.
Samantha: Le nna ke dumela seo.
Karen: Bjale o ka ipotšiša gore, ‘Re ka bontšha Jesu bjang gore re leboga gore o gafile bophelo bja gagwe bakeng sa rena?’
Samantha: Ke ile ka ipotšiša potšišo yeo.
Karen: Mohlomongwe nka boa gomme ka ahlaahla le wena karabo e tšwago Beibeleng. Na o tla ba o le gona ka yona nako ye bekeng e tlago?
Samantha: Ee, ke tla ba ke le gona.
Karen: Go lokile, ke tla go bona bekeng e tlago.
[Mongwalo wa ka tlase]
Bakeng sa tsebišo e oketšegilego, bona kgaolo 5 ya puku ya Ke Eng Seo ge e le Gabotse Beibele e se Rutago?
^ ***w12 8/1 matl. 21-23 Poledišano le Moagišani—Na Batho Bohle ba Lokilego ba ya Legodimong?***
Poledišano le Moagišani—Na Batho Bohle ba Lokilego ba ya Legodimong?
DIHLATSE TŠA JEHOFA di thabela go ahlaahla Beibele le baagišani ba tšona. Na go na le taba e itšego ya Beibele yeo e lego kgale o ipotšiša yona? Na o ipotšiša dipotšišo mabapi le ditumelo goba ditiro le ge e le dife tša bodumedi tša Dihlatse tša Jehofa? Ge e ba go le bjalo, o se ke wa dikadika go bolela ka taba yeo nakong e tlago ge o kopana le Hlatse. E tla thabela go boledišana le wena ka ditaba tše bjalo.
Se se latelago ke mohuta wa poledišano yeo Dihlatse tša Jehofa di ka bago le yona le moagišani. A re tšeeng gore Hlatse yeo e bitšwago Marcus e etetše legaeng la monna yo a bitšwago Robert.
Bao ba Yago Legodimong ba ya go Dira Eng Moo?
Marcus: Ge o lebeletše bokamoso, na o nagana gore mohlomongwe maemo a tla kaonefala, a befela sa ruri, goba a dula a sa fetoge?
Robert: Ke nagana gore dilo di tla kaonefala. Ke lebeletše pele go ya legodimong gore ke be le Morena.
Marcus: Yeo ke kholofelo e botse. Beibele e bolela gantši mabapi le kamoo legodimo le lego ka gona le ka tokelo ya go ya moo. Na o kile wa ipotšiša gore bao ba yago legodimong ba ya go dira’ng moo?
Robert: Re yo ba le Modimo le go mo tumiša ka mo go sa felego.
Marcus: Yeo ruri e tloga e le tebelelo e kgahlišago. Se se kgahlišago ke gore Beibele ga e bolele feela ka ditokelo tšeo bao ba yago legodimong ba tlago go ba le tšona eupša e bolela gape le ka boikarabelo bjo bohlokwa bjoo ba tlago go ba le bjona.
Robert: Ke boikarabelo bofe bjoo?
Marcus: Ke boikarabelo bjoo bo boletšwego mo go Kutollo 5:10. Temana yeo e re: “[Jesu] o ba dirile gore e be mmušo le baperisita ba Modimo wa rena gomme ba tla buša e le dikgoši godimo ga lefase.” Robert, na o lemogile gore ke boikarabelo bofe bjoo bao ba yago legodimong ba tlago go ba le bjona?
Robert: Temana ye e re ba tla buša e le dikgoši godimo ga lefase.
Marcus: Na yeo ga se kgopolo e kgahlišago?
Ba tla Buša Bomang?
Marcus: Na o be o ka se dumele gore ge e ba bao ba yago legodimong ba tla buša e le dikgoši, go swanetše go ba le batho bao ba ba bušago? Go feta moo, go thuša’ng go ba le pušo yeo e se nago balata ba yona?
Robert: Ke kwa ntlha ya gago.
Marcus: Ka gona, potšišo e bohlokwa ke gore, Ba tla buša bomang?
Robert: Ke tšea gore re tla buša batho ba lego lefaseng bao ba sešogo ba ehwa le go ya legodimong.
Marcus: Seo se ka bonagala se kwagala—ge e ba batho ka moka ba lokilego ba eya legodimong. Eupša go na le kgonagalo e nngwe yeo re swanetšego go e ela hloko. Na go ka direga gore batho ba bangwe—batho ba bangwe bao ba lokilego—ba se ye legodimong?
Robert: Ga se ka ka ka gahlana le Mokriste le ge e le ofe yo a dumelago seo.
Marcus: Ke rotoša potšišo ye ka baka la seo re se balago go Psalme 37:29. Ke kgopela gore o bale temana ye.
Robert: Go lokile. E re: “Baloki bona e tla ba beng ba lefase, ba tla dula mo go lona ka mo go sa felego.”
Marcus: Ke a leboga. Na o hlokometše gore batho ba bantši ba lokilego ba tla phela kae?
Robert: Temana ye e re ba tla dula lefaseng.
Marcus: O nepile—e bile e sego ka nakwana. Ela hloko gore temana ye e re: “Ba tla dula mo go lona ka mo go sa felego.”
Robert: Mohlomongwe seo se fo ba se bolela gore go tla dula go ena le batho ba lokilego mo lefaseng. Ge re ehwa le go ya legodimong, re tšeelwa legato ke batho ba bangwe ba lokilego bao ba belegwago.
Marcus: Ba bantši mohlomongwe ba ka hlalosa temana ye ka tsela yeo. Eupša na go ka direga gore temana ye e bolela selo se sengwe seo se fapanego ka mo go feletšego? Na e ka ba e bolela gore batho ba lokilego ba tla phela lefaseng ka mo go sa felego?
Robert: Ke nagana gore ga ke go kwešiše gabotse.
Lefase la Paradeise la Nakong e Tlago
Marcus: Go ba gona, ela hloko seo karolo e nngwe ya Beibele e se bolelago mabapi le bophelo lefaseng nakong e tlago. Anke re bale Kutollo 21:4. Ge e bolela ka batho bao ba tlago go phela nakong e tlago, temana ye e re: “[Modimo] o tla phumola megokgo ka moka mahlong a bona gomme lehu le ka se hlwe le sa ba gona, le ge e le manyami goba sello goba bohloko di ka se hlwe di sa ba gona. Dilo tša pele di fetile.” Na ye ga se tebelelo e kgahlišago?
Robert: Ke yona. Eupša ke nagana gore e hlalosa kamoo bophelo bo tlago go ba ka gona legodimong.
Marcus: Go ba gona, ke therešo gore bao ba yago legodimong ba tla hwetša ditšhegofatšo tše swanago. Eupša ke kgopela gore o lebelele temana yeo gape. E re go tla direga’ng ka lehu?
Robert: E re “lehu le ka se hlwe le sa ba gona.”
Marcus: O nepile. Ga bjale, ke kgodišegile gore o a dumela gore go ka se fedišwe selo seo se sa kago sa ba gona.
Robert: Go bjalo.
Marcus: Eupša ga se gwa ka gwa ba le lehu legodimong, na gago bjalo? Ke mo lefaseng feela moo batho ba hwago.
Robert: Hmm. Ke tla swanelwa ke go nagana ka taba yeo.
Marcus: Robert, ga bjale o a bona gore Beibele e ruta gore batho ba bangwe ba lokilego ba tla ya legodimong eupša ba bangwe ba bantši ba tla phela mo mo lefaseng. Ge e le gabotse, ke kgodišegile gore o kile wa kwa mantšu a a tumilego a rego: “Go lehlogonolo ba boleta, gobane ba tlo tšea lefase e be kabelo ya bona.”—Mateo 5:5, PK.
Robert: Ee, ke ile ka kwa temana ye e balwa gantši kerekeng.
Marcus: Ge e ba ba boleta ba eja bohwa bja lefase, na seo ga se bolele gore batho ba tla phela mo lefaseng? Bao ba phelago lefaseng ba tla hwetša ditšhegofatšo tšeo go boletšwego ka tšona e sa le pele mo go Kutollo. Ba tla bona ge lefase la rena le fetogela sa ruri ka gobane Modimo o tla fediša selo le ge e le sefe se sebe—gaešita le lehu.
Robert: Ke a bona gore o lebile kae, eupša ga ke kgolwe gore temana e tee goba tše pedi tša Beibele di hlatsela ntlha ya gago.
Marcus: Ga go bjalo le gatee. Ge e le gabotse, go na le mangwalo a mmalwa ao a bolelago mabapi le kamoo bophelo bo tlago go ba ka gona mo lefaseng nakong e tlago. Ge e ba o na le nako, mohlomongwe nka go bontšha e nngwe ya ditemana tšeo ke di ratago.
Robert: Ee, ke na le metsotswana.
“Yo Kgopo o tla be a se sa le Gona”
Marcus: Pejana re badile temana 29 ya Psalme 37. A re boele morago go psalme yeo. Ga bjale, re tla bala ditemana 10 le 11. Ke kgopela gore o bale ditemana tšeo.
Robert: Go lokile. “Go se gokae yo kgopo o tla be a se sa le gona; wena o tla lebelela lefelo la gagwe, gomme yena o tla be a se gona. Eupša ba boleta bona e tla ba beng ba lefase, ba tla thaba kudu ka baka la go ata ga khutšo.”
Marcus: Ke a leboga. Ge o lebelela temana 11, e re “ba boleta,” goba batho ba lokilego, ba tla phela kae?
Robert: E re e tla ba “beng ba lefase.” Lega go le bjalo, ke nagana gore temana ye e šoma gona bjale; go oketša moo, batho ba lokilego ba dula lefaseng.
Marcus: Seo ke therešo. Lega go le bjalo, ela hloko gore temana ye gape e re batho ba lokilego ba tla thabela “go ata ga khutšo.” Ga re bone khutšo e atile lefaseng lehono, na ga go bjalo?
Robert: Aowa, ga e gona.
Marcus: Ka gona, kholofetšo ye e tla phethagatšwa bjang? Mohlomongwe nka go direla papišo ye: Akanya o ena le moago wo o o hirišago. Bahiri ba bangwe ba itshwere gabotse—ba hlokomela diphapoši tša bona le go leka go phedišana le baagišani. E bile o thabela go ba hirišetša moago. Bahiri ba bangwe ke ba babe; ba senya moago gomme ba thatafaletša baagišani ba bona bophelo. Bjale, ke’ng seo o bego o tla se dira ge bahiri bao ba babe ba gana go fetola mekgwa ya bona?
Robert: Ke be ke tla ba raka.
Marcus: Seo ke sona seo Modimo a tlago go se dira ka batho ba babe bao ba re dikologilego lehono. Lebelela temana 10 gape. E re: “Yo kgopo o tla be a se sa le gona.” Ka mantšu a mangwe, go ka thwe Modimo o tla raka batho bao ba tshwenyago ba bangwe. Ke moka batho ba lokilego ba tla thabela bophelo lefaseng ka khutšo. Ke a lemoga gore kgopolo ye ya gore batho ba lokilego ba tla phela ka mo go sa felego mo lefaseng e ka ba e fapane le seo o se rutilwego nakong e fetilego.
Robert: Ee, ga se ka ka ka rutwa taba yeo kerekeng ya rena.
Marcus: Bjalo ka ge o boletše peleng, ga se gwa lekana go ahlaahla temana e tee goba tše pedi ka taba ye. Ruri, go nyakega gore re hlahlobe seo Beibele ka moka e se bolelago mabapi le bokamoso bja batho ba lokilego. Eupša go ya ka mangwalo ao re a badilego lehono, na o nagana gore go a kgonega gore batho ba bangwe ba lokilego ba tla ya legodimong, mola ba bangwe ba bantši ba lokilego ba tla phela mo lefaseng ka mo go sa felego?
Robert: Ga ke kgodišege gabotse. Eupša ke tla swanelwa ke go dumela gore go bonagala go le bjalo go ya ka mangwalo ao o a badilego. Ke tla swanelwa ke go naganišiša ka se kutšwanyana.
Marcus: Ge o dutše o naganišiša ka mo go oketšegilego ka taba ye, go ka ba le dipotšišo tše dingwe tšeo o ka naganago ka tšona. Ka mohlala, go thwe’ng ka batho ba lokilego bao ba phetšego pele ga rena? Na ba ile legodimong ka moka ga bona? Ge e ba go se bjalo, ba kae gona bjale?
Robert: Dipotšišo tšeo di a kgahliša.
Marcus: Mohlomongwe nka go direla dilo tše pedi. Sa pele, e re ke ngwale mangwalo a mmalwa ao a bolelago ka taba ye. Sa bobedi, nka rata go boa gape gomme ke ahlaahle mangwalo ao le wena ka morago ga gore o hwetše nako ya go a bala le go naganišiša ka ona. Na o nagana gore go tla kgonega?
Robert: Ee, go tla kgonega. Ke a leboga.
[Mongwalo wa ka tlase]
Bona Jobo 14:13-15; Johane 3:13; le Ditiro 2:34.
^ ***w12 10/1 matl. 12-14 Poledišano le Moagišani—Na Modimo o Otla Batho Mollong wa Dihele?***
Poledišano le Moagišani
Na Modimo o Otla Batho Mollong wa Dihele?
DIHLATSE TŠA JEHOFA di thabela go ahlaahla Beibele le baagišani ba tšona. Na o na le potšišo e itšego ya Beibele yeo e lego kgale o ipotšiša yona? Na o ipotšiša dipotšišo mabapi le ditumelo goba ditiro le ge e le dife tša bodumedi tša Dihlatse tša Jehofa? Ge e ba go le bjalo, o se ke wa dikadika go bolela ka taba yeo nakong e tlago ge o kopana le Hlatse. E tla thabela go boledišana le wena ka ditaba tše bjalo.
Se se latelago ke mohuta wa poledišano yeo Dihlatse tša Jehofa di ka bago le yona le moagišani. A re tšeeng gore Hlatse yeo e bitšwago Malose e etetše legaeng la monna yo a bitšwago Matome.
Na Modimo o tla Otla Batho ba Kgopo?
Malose: Ke thabela go go bona gape, Matome.
Matome: Le nna ke thabela go go bona.
Malose: Ke be ke dutše ke nagana ka selo se itšego seo o ilego wa se bolela ge ke be ke le mo nakong e fetilego.
Matome: Ke itše’ng?
Malose: O boletše gore o ile wa makala ge o be o ekwa gore Dihlatse tša Jehofa ga di dumele thuto ya mollo wa dihele.
Matome: Ee, seo se ile sa mmakatša. E bile go bolela therešo, ke thatafalelwa ke go amogela gore ga le e dumele.
Malose: Ke leboga ge o mpoditše seo. Ka mehla ke kgahlwa ke go kwa dipono tša batho ba bangwe. Ka ge batho ba ena le dipono tše dintši ka thuto ya mollo wa dihele, na nka go kgopela gore o hlalose gore o dumela eng ka yona?
Matome: Go ba gona, ke kgale ke dumela gore batho ba babe kudu ba ya diheleng ge ba ehwa le gore ba tlaišwa ka mo go sa felego.
Malose: Yeo ke pono e tlwaelegilego. E re ke botšiše gore na o kile wa diragalelwa ke dilo tše mpe bophelong bja gago?
Matome: Ee. Kgaetšedi’aka o ile a bolawa nywageng e mehlano e fetilego.
Malose: Ke manyami kudu go kwa seo. O swanetše go ba o mo gopola e le ruri.
Matome: Ke a mo gopola. Ke nagana ka yena letšatši le letšatši.
Malose: Ke lemogile gore batho ba bangwe ba tloga ba rata taba ya mollo wa dihele ka gobane ba ile ba kwešwa bohloko ke ditiro tša batho ba kgopo. Go ba gona, batho ba se nago molato ba rata go bona batho ba babe ba otlelwa ditiro tša bona.
Matome: Go fo ba bjalo! Ke nyaka gore monna yo a bolailego kgaetšedi’aka a otlelwe seo a se dirilego lapa lešo.
Malose: Ruri go ikwa bjalo ke ga tlhago. Beibele e ruta gore Modimo le yena o galefa kudu ge batho ba se nago molato ba hlaselwa—gomme o holofetša gore o tla otla ba kgopo. Ela hloko seo se bolelwago go Jesaya 3:11, e rego: “Joo, motho yo kgopo! O kotsing, ka gobane o tla lefetšwa tšeo a di dirilego ka diatla tša gagwe.” Ka gona re ka kgodišega gore Modimo o tla otla batho ba kgopo.
Matome: Eupša seo se tla direga bjang ge e ba go se na mollo wa dihele, bjalo ka ge o bolela?
Malose: Yeo ke potšišo e botse. Ka boripana, karabo ke gore Modimo o otla ba kgopo ka phedišo ya ka mo go sa felego. Ela hloko seo se bolelwago ke Beibele mo go 2 Bathesalonika 1:9. Ke kgopela gore o bale temana yeo.
Matome: Go lokile. E re: “Bona ba ba tla welwa ke kotlo ya kahlolo ya tshenyego ya ka mo go sa felego yeo e tšwago pele ga Morena.”
Malose: Ka gona Matome, o a bona gore ga go na kholofelo ka batho ba kgopo ka gobane Modimo o ba otla ka lehu la ka mo go sa felego. Ga ba na kholofelo ya go phela nakong e tlago.
Matome: Ke bona seo se bolelwago ke temana ye, eupša seo ga se bonagale se lokile. Batho ka moka ba a hwa. Na batho ba kgopo kudu ga ba swanelwe ke kotlo e šoro?
Go Nyakega Eng Gore go Dirwe Toka?
Malose: Ke a bona gore o motho yo a tshwenyegilego ka toka.
Matome: Ke tloga ke tshwenyegile ka yona kudu.
Malose: Seo se a kgahliša. Therešo ke gore batho ba na le maikwelo a go lemoga se se nepagetšego le se se fošagetšego ka gobane Modimo o re bopile re ena le ona. Le yena o tshwenyegile kudu ka toka. Eupša ge baetapele ba bodumedi ba ruta gore Modimo o otla batho mollong wa dihele, ge e le gabotse ba dira gore Modimo a bonagale a se na toka e le ruri.
Matome: O ra gore’ng?
Malose: Anke ke go bontšhe mohlala. Na o tlwaetše pego ya Beibele ya Adama le Efa?
Matome: Ee. Modimo o be a ba boditše gore ba se ke ba ja seenywa sa sehlare se itšego, eupša ba ile ba se kwe.
Malose: O nepile. Anke re lebelele pego yeo ya Beibele gotee. E hwetšwa go Genesi 2:16, 17. Ditemana tšeo di re: “Jehofa Modimo a laela motho a re: ‘O ka ja wa ba wa kgotsofala ka se se tšwago sehlareng se sengwe le se sengwe sa mo serapeng. Eupša ge e le sehlare sa go tseba botse le bobe o se ke wa ja tša sona, gobane mohlang o ka jago tša sona o tla hwa lehu.’” Ka gona, Modimo o ile a re go be go tla direga’ng ge Adama a be a ka ja seenywa seo se ileditšwego?
Matome: O ile a re Adama o be a tla hwa.
Malose: O nepile. Nagana feela: Adama ka sebe sa gagwe o dirile gore batho ka moka ba belegwe e le badiradibe. Le gona, gaešita le tabeng ye, na go na le seo Modimo a ilego a se bolela mabapi le go otlwa diheleng?
Matome: Aowa.
Malose: Eupša ge e ba Adama le Efa ba be ba le kotsing ya go tlaišwa ka mo go sa felego, na Modimo o be a ka se ba lemoše e sa le pele? Na go dira bjalo e be e ka se be go bontšha toka le lerato?
Matome: Nka re’alo.
Malose: Le gona, ela hloko seo Modimo a ilego a se botša Adama le Efa ka morago ga ge ba dirile sebe. Ke kgopela gore o bale Genesi 3:19.
Matome: Go lokile. E re: “O tla ja dijo ka kudumela ya sefahlego sa gago go fihlela o boela mmung, gobane o ntšhitšwe go wona. Gobane o lerole gomme o tla boela leroleng.”
Malose: Ke a leboga. Go ya ka mantšu a Modimo, Adama o be a tla ya kae ge a hwile?
Matome: O ile a re Adama o be a tla boela mmung.
Malose: O opile kgomo lenaka. Bjale, na o be o ka se dumele gore motho a ka boela feela lefelong leo a ilego a ba go lona?
Matome: Go bjalo.
Malose: Adama o be a le kae pele Modimo a mmopa?
Matome: O be a se gona.
Malose: O nepile. Le gona, o tla lemoga gore ga go na moo go bolelwago ka mollo wa dihele kahlolong ya Modimo. Na go be go tla ba go lokile gore Modimo a botše Adama gore o be a tla boela mmung woo a bego a tšwile go wona mola ge e le gabotse a be a eya mollong wa dihele?
Matome: Aowa, go tla ba go sa loka.
Na Diabolo o Phetha Thato ya Modimo?
Malose: Go na le selo se sengwe gape seo re ka se elago hloko ka thuto ya mollo wa dihele.
Matome: Ke’ng seo?
Malose: Go ba gona, ke mang yoo gantši batho ba rego ke yena a ikarabelago ka mollo wa dihele? Ke mang yo go thwego o otla batho bao ba lego diheleng?
Matome: Ke Diabolo.
Malose: Eupša Diabolo ke lenaba le legolo kudu la Modimo. Ge e ba Modimo a romela batho mollong wa dihele gore ba yo tlaišwa ke Diabolo, na seo se be se ka se bontšhe gore go na le tirišano magareng ga Modimo le Diabolo?
Matome: Hmm. Ga se ka ka ka e nagana ka tsela yeo.
Malose: Go dira mohlala ka taba ye—a ke re o tate?
Matome: Ee, ke na le morwa. O sa tšwa go fetša nywaga e 15.
Malose: Akanya morwa wa gago a rabela o šoro. O dira dilo tše dintši tšeo di go nyamišago. O be o tla dira’ng?
Matome: Ke be ke tla leka go mo phošolla.
Malose: Ga go pelaelo gore o be o tla leka gantši go mo thuša go boela tseleng.
Matome: Go fo ba bjalo.
Malose: A re re go sa šetšwe maiteko ka moka ao o a dirago, o gana go kwa seo o mmotšago sona. Mafelelong, o ka bona go se na seo o ka se dirago ge e se gore o mo otle ka tsela e itšego.
Matome: Ee.
Malose: Eupša go thwe’ng ge o be o ka hwetša gore monna yo kgopo o be a dutše a tutuetša morwa wa gago, a mo ruta go dira dilo tšeo tše mpe ka moka?
Matome: Ke be ke tla galefela monna yoo.
Malose: Bjale, ke tla thabela go kwa tlhaloso ya gago mo. Ge o tseba gore monna yoo yo kgopo wa boitshwaro bjo bo gobogilego o be a tutuetša morwa wa gago gore a se go kwe, na o be o ka kgopela monna yoo gore a go otlele ngwana wa gago?
Matome: Le gatee. Seo se be se ka se be le tlhaologanyo.
Malose: Ka gona, na ruri go a kwagala gore Modimo o be a ka kgopela Sathane Diabolo—yena yo a tutuetšago batho ba kgopo—gore a otle bona batho bao?
Matome: Aowa, ga ke nagane bjalo.
Malose: Ka baka lona leo, ge e ba Modimo a be a nyaka gore ba kgopo ba otlwe, Diabolo—lenaba le legolo kudu la Modimo—o be a ka dumelelana bjang le seo Modimo a se nyakago gomme a ba tlaiša?
Matome: Ga se ka ka ka e nagana ka tsela yeo!
Jehofa o tla Fediša Bokgopo ka Moka
Malose: Lega go le bjalo, kgonthišega gore Modimo o tla otla batho ba kgopo bao ba ganago go fetoga. Mohlomongwe re ka bala lengwalo la mafelelo leo le bontšhago ntlha ye gabotse. Lengwalo leo ke la Psalme 37:9. Ke kgopela gore o bale temana yeo.
Matome: Go lokile. E re: “Gobane badirabobe bona ba tla fedišwa, eupša bao ba holofetšego Jehofa ke bona bao e tlago go ba beng ba lefase.”
Malose: Ke a leboga. Na o bone gore Jehofa Modimo o tlo dira’ng ka ba babe?
Matome: Temana yeo e re Modimo o tlo ba fediša.
Malose: O nepile. Ka mantšu a mangwe, o tlo ba fedišetša sa ruri. Eupša batho ba lokilego—“bao ba holofetšego Jehofa”—ba tla thabela bophelo mo lefaseng ka mo go sa felego. Ke therešo gore se se ka dira gore o nagane ka dipotšišo tše itšego. Ka mohlala, ke ka baka la’ng Modimo a sa fo thibela batho go dira dilo tše mpe? Le gona ge e ba a rerile go otla batho ba kgopo, ke ka baka la’ng a se a hlwa a dira seo?
Matome: Tšeo ke dipotšišo tše di kgahlišago.
Malose: Mohlomongwe nka go bontšha dikarabo tše di tšwago ka Beibeleng ge re tlo boledišana nakong e tlago.
Matome: Ke tla thabela seo.
[Mengwalo ya ka tlase]
Bona Baroma 5:12.
Bakeng sa tsebišo e oketšegilego, bona kgaolo 11 ya puku ya Ke Eng Seo ge e le Gabotse Beibele e se Rutago? yeo e gatišitšwego ke Dihlatse tša Jehofa.
[Seswantšho go letlakala 12]
^ ***w13 7/1 matl. 14-15 Na Modimo o Tshwenyega ka go Tlaišega ga Rena?***
POLEDIŠANO LE MOAGIŠANI
Na Modimo o Tshwenyega ka go Tlaišega ga Rena?
Se se latelago ke mohuta wa poledišano yeo Dihlatse tša Jehofa di ka bago le yona le moagišani. A re tšeeng gore Hlatse yeo e bitšwago Michelle e etetše legaeng la mosadi yo a bitšwago Sophia.
GO TLA BJANG GORE A DUMELELE SE SE DIREGA?
Michelle: Lehono ke fa batho ka moka ba tikologong ye pampišana ye. E na le sehlogo se se rego, Na o ka Rata go Tseba Therešo? Kopi ya gago še.
Sophia: Na e bolela ka bodumedi?
Michelle: Ee. Ela hloko dipotšišo tše tshela tše di lego letlakaleng la ka ntle. Ke efe ya dipotšišo tše—
Sophia: Ema gona moo. Go bolela le nna e fo ba go itshenyetša nako.
Michelle: Gore’ng o re’alo?
Sophia: Therešo ke gore ga ke nape ke kgodišegile gore ke dumela go Modimo.
Michelle: Ke a go kwa, ke leboga ge o nntšheditše sa mafahleng. Anke ke botšiše, Na ka mehla o be o dutše o ikwa ka tsela yeo?
Sophia: Aowa, ke gotše ke tsena kereke. Eupša ke kgale ke tlogetše go ya.
Michelle: Ke a bona. Go ba gona, anke ke itsebiše. Leina la ka ke Michelle.
Sophia: Nna ke Sophia.
Michelle: Ke thabela go go tseba, Sophia.
Sophia: Le nna ke thabela go go tseba.
Michelle: Sophia, ga se ka tlela go go gapeletša gore o dumele seo ke se dumelago. Lega go le bjalo, go na le seo ke nyakago go se tseba. Na go na le selo se itšego seo se go dirilego gore o belaele go ba gona ga Modimo?
Sophia: Ee. Mma o ile a ba kotsing ya koloi nywageng e 17 e fetilego.
Michelle: Ke maswabi kudu go kwa seo. Na o ile a gobala?
Sophia: Ee, o ile a golofala go tloga nakong yeo.
Michelle: Seo ruri se a nyamiša. O swanetše go ba o nyamile kudu.
Sophia: Ee, ke nyamile. Ke ka baka leo ke ipotšišago gore, Ge e ba Modimo a le gona, go tla bjang gore a dumelele se se direga? Go tla bjang gore Modimo a dumelele re tlaišega ka tsela ye?
NA KE PHOŠO GO BOTŠIŠA LEBAKA?
Michelle: Maikwelo a gago le dipotšišo tša gago di a kwagala. Ge re tlaišega, e fo ba ga tlhago go ipotšiša lebaka. Ge e le gabotse, gaešita le banna le basadi ba botegago ba mehleng ya Beibele ba ile ba ipotšiša ka seo!
Sophia: Ruri?
Michelle: Ee. Na o ka thabela gore ke go bontšhe mohlala o tšwago ka Beibeleng?
Sophia: Nka thabela seo.
Michelle: Ela hloko seo moporofeta Habakuku yo a botegago a ilego a se botšiša Modimo, seo se ngwadilwego go Habakuku, kgaolo 1, ditemana 2 le 3, tšeo di rego: “Jehofa, ke tla llela thušo go wena go fihlela neng gomme o sa nkwe? Ke tla kgopela tlhakodišo bošorong go fihlela neng gomme o sa ntlhakodiše? Ke ka baka la’ng o ntesa ke bona tše di kwešago bohloko?” Na o kwa dipotšišo tše di swana le tšeo o bego o di botšiša?
Sophia: Di a swana.
Michelle: Modimo ga se a ka a omanya Habakuku ge a botšiša dipotšišo tšeo, le gona ga se a ka a botša Habakuku gore o be a tloga a nyaka tumelo e oketšegilego.
Sophia: Seo se a makatša.
JEHOFA O HLOILE TLAIŠEGO
Michelle: Beibele e ruta gore Modimo o bona tlaišego ya rena gomme o tshwenyegile ka yona.
Sophia: O ra go re’ng?
Michelle: E re ke go bontšhe mohlala wa se go Ekisodo 3:7. Ke kgopela o bale temana yeo.
Sophia: Go lokile. E re: “Jehofa a oketša ka gore: ‘Ruri ke bone mohlako wa batho ba ka bao ba lego Egipita, e bile ke kwele sello sa bona sa ge ba llišwa ke bao ba ba gapeletšago go šoma; gobane ke tseba mahloko a bona gabotse.’”
Michelle: Ke a leboga. Go ya ka lengwalo le, na Modimo o a bona ge batho ba gagwe ba tlaišega?
Sophia: Ee, go bonagala bjalo.
Michelle: Le gona ga a fo lemoga feela seo se diregago. Lebelela gape karolo ya mafelelo ya temana yeo. Modimo o itše: “Ke tseba mahloko a bona gabotse.” Na mantšu ao a kwagala a ka bolelwa ke Modimo yo a sego borutho goba yo a se nago bogwera?
Sophia: Aowa, ga go kgonege.
Michelle: Ee, Modimo ga a bone feela mathata a rena eupša o a nyama ge re le mathateng.
Sophia: Seo ke therešo.
Michelle: Re dutše re nagana ka seo, a re bale ka tiragalo e nngwe yeo go yona batho ba Modimo ba bego ba tlaišega. E begilwe go Jesaya 63:9. Karolo ya mathomo ya temana yeo e re: “Tlalelong ka moka ya bona le yena o be a tlalelwa.” Go ya ka se, na re be re ka se re Modimo o kgongwa ke go tlaišega ga batho ba gagwe?
Sophia: Ee, re ka re’alo.
Michelle: Sophia, therešo ke gore Modimo o tshwenyegile kudu ka rena, le gona o hloile go bona re tlaišega. Ge re ekwa bohloko, le yena o kwa bohloko.
KE KA BAKA LA ENG A LETILE KA NAKO E KAAKAA?
Michelle: Pele ke sepela, go na le taba e nngwe yeo ke bego ke rata go bolela le wena ka yona.
Sophia: Go lokile.
Michelle: Ela hloko seo Beibele e re rutago sona ka matla a Modimo. Lengwalo leo ke nyakago gore re le bale ke la Jeremia 10:12. Ke kgopela o le bale.
Sophia: Go lokile. Le re: “Ke yena Modiri wa lefase ka matla a gagwe, Yo ka bohlale bja gagwe a theago ka go tia naga e enywago le Yo ka kwešišo ya gagwe a phurolotšego magodimo.”
Michelle: Ke a leboga. A re naganišiše ka temana ye ganyenyane. Na go be go sa nyakege gore Modimo a be le matla a magolo gore a kgone go dira legohle le legolo le dilo ka moka tšeo di lego go lona?
Sophia: Gona go bjalo.
Michelle: Bjale bona, ge e ba Modimo a na le matla a go bopa dilo ka moka tšeo di re dikologilego, gona na se ga se re gore o na le matla a go laola dibopiwa tša gagwe?
Sophia: Go bjalo.
Michelle: Nagana gape ka mmago. Ke ka baka la’ng o tshwenyega ge a tlaišega?
Sophia: Ka gobane ke a mo rata. Ke mma.
Michelle: Le gona ge e ba o be o na le matla a go mo fodiša lehono, na o be o ka se dire seo?
Sophia: Ke be ke tla dira bjalo.
Michelle: Nagana gore seo se bolela eng. Beibele e ruta gore Modimo o bona mathata a rena, o re kwela bohloko, le gona o na le matla a magolo kudu. Ka gona, na o kgona go bona gore go nyakega boitshwaro bjo bokaakang gore Modimo a se ke a tsena ditaba gare gomme a fediše tlaišego ya rena kapejana?
Sophia: Ke be ke sa e bone bjalo.
Michelle: Na mohlomongwe o na le lebaka leo le mo dirago gore gona bjale a se ke a fediša mathata a rena?
Sophia: Hmm, mohlomongwe o na le lebaka.
Michelle: Ke kwa mogala wa gago o lla, ka gona ke kgopela go boa ka nako e nngwe gore re tle re tšwetše pele taba ye.
Sophia: Ke a leboga. Nka thabela seo.
Na go na le taba e itšego ya Beibele yeo e lego kgale o ipotšiša yona? Na o ipotšiša dipotšišo mabapi le ditumelo goba ditiro le ge e le dife tša bodumedi tša Dihlatse tša Jehofa? Ge e ba go le bjalo, o se ke wa dikadika go botšiša yo mongwe wa Dihlatse tša Jehofa. Yena o tla thabela go boledišana le wena ka ditaba tše bjalo.
[Mengwalo ya ka tlase]
Bakeng sa tsebišo e oketšegilego, bona kgaolo 11 ya puku ya Ke Eng Seo ge e le Gabotse Beibele e se Rutago? yeo e gatišitšwego ke Dihlatse tša Jehofa.
Sehlogo sa nakong e tlago sa lelokelelo le se tla ahlaahla lebaka leo Modimo a dumelelago tlaišego.
[Seswantšho go letlakala 14]
^ ***w14 1/1 matl. 8-10 Ke ka Baka la Eng Modimo a Dumelela Tlaišego?***
POLEDIŠANO LE MOAGIŠANI
Ke ka Baka la Eng Modimo a Dumelela Tlaišego?
Se se latelago ke mohuta wa poledišano yeo Dihlatse tša Jehofa di ka bago le yona le moagišani. A re tšeeng gore Hlatse yeo e bitšwago Michelle e etetše legaeng la mosadi yo a bitšwago Sophia.
MODIMO O IKWA BJANG KA GO TLAIŠEGA GA RENA?
Michelle: Thobela Sophia. Ke thabela gore ke go hweditše ka gae.
Sophia: Go thabile nna.
Michelle: Ge ke be ke le mo la mafelelo, re ahlaahlile taba ya kamoo Modimo a ikwago ka gona ka go tlaišega ga rena. O boletše gore ke selo seo e lego kgale o ipotšiša ka sona, kudukudu ka morago ga gore mmago a gobale kotsing ya koloi. Go ba gona, mmago o ya bjang fela?
Sophia: O na le matšatši a gagwe. Lehono gona o tsogile gabotse.
Michelle: Ke thabela go kwa seo. E swanetše go ba e le tlhohlo e kgolo go dula o thabile boemong bjo bo swanago le bjo.
Sophia: Go bjalo. Ka dinako tše dingwe ke ipotšiša gore o tlo tlaišega go fihla neng.
Michelle: Ao ke maikwelo a tlhago. O tla gopola gore ge ke be ke go etetše, ke ile ka go šiela potšišo ya mabapi le lebaka leo ka lona Modimo a dumeletšego gore tlaišego e tšwele pele mola a na le matla a go e fediša.
Sophia: Ee, ke a gopola.
Michelle: Pele re ka ahlaahla karabo ya Beibele, anke re boeletše dintlha tše sego kae tšeo re boledišanego ka tšona nakong e fetilego.
Sophia: Go lokile.
Michelle: Ka mohlala, re ithutile gore gaešita le monna yo a botegago wa mehleng ya Beibele o ile a ipotšiša lebaka leo ka lona Modimo a dumelelago tlaišego. Lega go le bjalo, le ka mohla Modimo ga se a ka a mo omanyetša gore o botšišitše potšišo yeo, le gona Modimo ga se a ka a mmotša gore o be a upša a nyaka tumelo e oketšegilego.
Sophia: Ke be ke thoma go kwa ka seo.
Michelle: Gape re ithutile gore Jehofa Modimo o hloile go re bona re tlaišega. Ka mohlala, Beibele e re ge batho ba gagwe ba be ba tlaletšwe, “le yena o be a tlalelwa.” Na ga se mo go homotšago go tseba gore Modimo o re kwela bohloko ge re tlaišega?
Sophia: Ee, go a homotša.
Michelle: Sa mafelelo, re ile ra dumelelana ka gore ka baka la matla a magolo ao Mmopi wa rena a nago le ona, ruri a ka kgona go tsena ditaba gare a fediša tlaišego ka nako le ge e le efe.
Sophia: Seo ke sona ke sa se kwešišego. Ke ka baka la’ng Modimo a dumelela dilo tše ka moka tše mpe di direga mola a na le matla a go ka di thibela?
KE MANG YO A BEGO A BOLELA THEREŠO?
Michelle: Re ka thoma go hwetša karabo ya potšišo ya gago ka go phetla pukung ya mathomo ya Beibele, e lego Genesi. Na o tlwaelane le taba ya Adama le Efa gotee le seenywa seo se ileditšwego?
Sophia: Ee, ke ithutile taba yeo sekolong sa Sontaga. Modimo o be a ba boditše gore ba se ke ba ja dienywa tša sehlare se se itšego, eupša ba ile ba fo ja dienywa tša sehlare seo.
Michelle: O opile kgomo lenaka. Bjale anke re ahlaahle ditiragalo tšeo di ilego tša lebiša sebeng sa Adama le Efa. Ditiragalo tšeo di sepedišana le potšišo ya mabapi le lebaka leo ka lona re tlaišegago. Hle anke o bale Genesi kgaolo 3, ditemana 1 go fihla ka 5?
Sophia: Go lokile. E re: “Bjale noga e be e le šedi kudu mo go diphoofolo ka moka tša naga tšeo Jehofa Modimo a di dirilego. Ka gona ya re go mosadi: ‘A ke therešo gore Modimo o itše le se ke la ja tše di tšwago sehlareng se sengwe le se sengwe sa mo serapeng?’ Ge noga e re’alo mosadi a re go yona: ‘Dienywa tša dihlare tša mo serapeng re ka di ja. Eupša ge e le mabapi le go ja dienywa tša sehlare seo se lego gare ga serapa, Modimo o itše: “Le se ke la ja tša sona, le se ke la se kgwatha le gatee e le gore le se ke la hwa.”’ Ge mosadi a re’alo noga ya re go yena: ‘Le ka se hwe lehu. Gobane Modimo o tseba gore ka lona letšatši leo le tlago go ja tša sona, mahlo a lena a tla bulega gomme la swana le Modimo, la tseba botse le bobe.’”
Michelle: Ke a leboga. Anke re hlahlobe ditemana tše ka nakwana. Sa pele, ela hloko gore noga e ile ya boledišana le mosadi, e lego Efa. Karolo e nngwe ya Beibele e bontšha gore ge e le gabotse e be e le Sathane Diabolo yo a bego a boledišana le yena a diriša noga. Sathane o ile a botšiša Efa ka taelo ya Modimo mabapi le sehlare se itšego. Na o hlokometše gore Modimo o be a itše kotlo e tla ba efe ge e ba Adama le Efa ba be ba ka ja dienywa tša sona?
Sophia: Ba be ba tla hwa.
Michelle: O nepile. Ka gona, ka mantšu a gagwe a latelago, Sathane o ile a latofatša Modimo o šoro. Ela hloko seo a se boletšego ge a re: “Le ka se hwe lehu.” Sathane o be a re Modimo ke moaketši!
Sophia: Ga se ka ka ka kwa karolo yeo ya taba peleng.
Michelle: Le gona nakong ya ge Sathane a be a re Modimo ke moaketši, o ile a tsoša kgang yeo e bego e tla tšea nako gore e rarollwe. Na o kgona go bona lebaka la seo?
Sophia: Hmm. Ga ke kgonthišege ka seo.
Michelle: Go ba gona, mohlomongwe nka go direla mohlala ka se. A re re ka letšatši le lengwe ke tla go wena gomme ka go botša gore ke go feta ka matla. O be o tla mpontšha bjang gore ke fošitše?
Sophia: Ke nagana gore re be re tla swanelwa ke go dira moleko o itšego.
Michelle: Ee, go bjalo. Mohlomongwe re be re tla kgetha selo se itšego se boima ke moka ra bona gore ke mang yo a bego a ka kgona go se kuka. Ge e le gabotse, go bonolo go bona gore ke mang yo a nago le matla.
Sophia: Ke go topa nta thekeng.
Michelle: Eupša go thwe’ng ge e ba go e na le go go botša gore ke go feta ka matla, ke re ke botega go go feta? Yeo ke taba e nngwe, na ga go bjalo?
Sophia: Ee, ke nagana bjalo.
Michelle: Go ba gona, go botega ga se selo seo se swanago le matla, seo se ka hlatselwago ka go dira molekwana.
Sophia: Go bjalo.
Michelle: Ge e le gabotse, tsela e nnoši ya go rarolla bothata e be e tla ba gore go dumelelwe nako e lekanego gore e fete e le gore ba bangwe ba re šetše gomme ba bone gore ke mang yo a botegago e le ka kgonthe.
Sophia: Seo se a kwagala.
Michelle: Bjale, lebelela gape pego ye yeo e lego go Genesi. Na Sathane o ile a bolela gore o feta Modimo ka matla?
Sophia: Aowa.
Michelle: Modimo a ka be a ile a hlatsela le semeetseng gore o fošitše. Go e na le moo, Sathane o ile a bolela gore o botega go feta Modimo. Ge e le gabotse, o boditše Efa gore, ‘Modimo o le botša maaka, eupša nna ke le botša therešo.’
Sophia: Seo se a makatša.
Michelle: Ka gona, Modimo ka bohlale bja gagwe o be a tseba gore tsela e di phalago tšohle ya go rarolla bothata e be e tla ba ya gore a dumelele nako gore e fete. Mafelelong, go be go tla ba molaleng gore ke mang yo a bolelago therešo le gore ke mang yo a bolelago maaka.
KGANG E BOHLOKWA
Sophia: Eupša ka morago ga gore Efa a hwe, na seo ga se sa bontšha gore Modimo o be a bolela therešo?
Michelle: Ka tsela e itšego, go bile bjalo. Eupša tlhohlo ya Sathane e be e sa felele moo. Lebelela gape temana ya 5. Na o lemoga gore ke’ng se sengwe seo Sathane a se boditšego Efa?
Sophia: O mmoditše gore ge a be a ka ja dienywa tša sehlare seo, mahlo a gagwe a be a tla bulega.
Michelle: Ee, le gore o be a tla “swana le Modimo, [a] tseba botse le bobe.” Ka gona Sathane o ile a bolela gore Modimo o be a tima batho selo se itšego se sebotse.
Sophia: Ke a bona.
Michelle: Seo le sona e be e le tlhohlo e kgolo.
Sophia: O ra gore’ng?
Michelle: Sathane ka mantšu a gagwe, o be a bolela gore Efa—go akaretša le batho ka moka—o be a tla phela gabotse ntle le pušo ya Modimo. Tabeng ye le gona, Jehofa o be a tseba gore tsela e di phalago tšohle ya go rarolla tlhohlo yeo e be e tla ba go dumelela Sathane gore a leke go bontšha gore o be a rereša. Ka gona, Modimo o dumeletše Sathane gore a buše lefase le ka nakwana. Seo se hlalosa lebaka leo ka lona re bonago tlaišego e ntši gakaakaa—ke ka gobane Sathane ke yena mmuši wa kgonthe wa lefase le, e sego Modimo. Eupša go na le ditaba tše dibotse.
Sophia: Ke dife?
Michelle: Beibele e ruta ditherešo tše tše pedi tše kgahlišago ka Modimo. Ya pele, Jehofa o tshwenyega ka rena ge re tlaišega. Ka mohlala, ela hloko mantšu a Kgoši Dafida, ao a ngwadilwego go Psalme 31:7. Dafida o ile a tlaišega kudu bophelong bja gagwe, eupša ela hloko seo a ilego a kgona go se botša Modimo ka thapelo. Ke kgopela gore o bale temana yeo hle.
Sophia: Go lokile. E re: “Ke tla thabela le go hlalalela botho bja gago, ka ge o bone mohlako wa ka; o tsebile ka tlalelo ya moya wa ka.”
Michelle: Ka gona, gaešita le ge Dafida a ile a tlaišega, o ile a homotšwa ke go tseba gore Jehofa o be a bona tšohle tšeo di bego di mo diragalela. Na o homotšwa ke go tseba gore Jehofa o bona tšohle, gaešita le bohloko bjoo re bo kwago bjoo batho ba bangwe ba ka no se bo kwešišego ka botlalo?
Sophia: Ee, seo se a homotša.
Michelle: Therešo ya bobedi e kgahlišago ke ya gore Modimo a ka se dumelele gore re tlaišege ka mo go sa felego. Beibele e ruta gore kgauswinyane o tla fediša pušo e kgopo ya Sathane. E bile o tla fedišetša sa ruri dilo ka moka tše mpe tšeo di diregilego, go akaretša le dilo tšeo di tlaišitšego wena le mmago. Na nka boa bekeng e tlago gomme ke go bontšhe lebaka leo ka lona re ka kgodišegago gore Modimo kgauswinyane o tla fediša tlaišego ka moka?
Sophia: Tšeo e kwala e le ditaba tše dibotse.
Na go na le taba e itšego ya Beibele yeo o bego o dutše o ipotšiša yona? Na o ipotšiša dipotšišo mabapi le ditumelo goba ditiro le ge e le dife tša bodumedi tša Dihlatse tša Jehofa? Ge e ba go le bjalo, o se ke wa dikadika go botšiša yo mongwe wa Dihlatse tša Jehofa. O tla thabela go boledišana le wena ka ditaba tše bjalo.
[Mengwalo ya ka tlase]
Bona sehlogo se se rego, “Poledišano le Moagišani—Na Modimo o Tshwenyega ka go Tlaišega ga Rena?” ka go tokollo ya makasine wo ya July 1, 2013. E hwetšagala gape go www.jw.org/nso.
Bona Jesaya 63:9.
Bona Kutollo 12:9.
Bona Johane 12:31; 1 Johane 5:19.
Bakeng sa tsebišo e oketšegilego, bona kgaolo 9 ya puku ya Ke Eng Seo ge e le Gabotse Beibele e se Rutago? yeo e gatišitšwego ke Dihlatse tša Jehofa. E hwetšagala gape go www.jw.org/nso.
^ ***w02 7/15/02 matl. 15-20 Bakriste Ba Rapela Ka Moya Le Ka Therešo***
Bakriste Ba Rapela Ka Moya Le Ka Therešo
“Modimo ké Môya; xomme ba ba Mo rapêlaxo ba tlo Mo rapêla ka môya le ka xo rereša.”—JOHANE 4:24.
MORWA yo a tswetšwego a nnoši wa Jehofa e lego Jesu Kriste, o ile a bontšha gabotse borapedi bjo bo kgahlišago Tatagwe wa legodimong. Ge a be a nea bohlatse bjo bo ruthetšago pelo go mosadi wa Mosamaria sedibeng kgaufsi le motse wa Sikara, Jesu o itše: “Lena Le rapêla se Le sa se tsebexo, Rena re rapêla se re se tsebaxo; xobane phološô e tšwa xo Ba-Juda. Fêla, xo tla lebaka, le byale ké lôna, leo barapedi ba makxonthe ba tl’o xo rapêla Tate ka Môya le ka therešô. Le xòna Tate ó nyaka ba ba Mo rapêlaxo ka mokxwa woo. Modimo ké Môya; xomme ba ba Mo rapêlaxo ba tlo Mo rapêla ka môya le ka xo rereša.” (Johane 4:22-24) Re swanetše go kwešiša bjang mantšu ao?
2 Ba-Samaria ba be ba na le dikgopolo tše di fošagetšego tša bodumedi. Ba be ba amogela feela dipuku tše hlano tša mathomo tša Mangwalo a Makgethwa e le tšona tše di buduletšwegogomme tšona dipuku tšeo tše di bego di le ka phetolelo ya bona, ba be ba di bitša Pentateuch ya ba-Samaria. Gaešita le ge ba-Samaria ba be ba sa tsebe Modimo gabotse, ba-Juda ba be ba neilwe tsebo ya Mangwalo. (Ba-Roma 3:1, 2) Go be go kgonega go ba-Juda ba botegago le ba bangwe gore ba thabele go amogelwa ke Jehofa. Eupša se se be se tla nyaka’ng go bona?
3 Ke’ng seo ba-Juda, ba-Samaria le batho ba bangwe bao ba phetšego kgale ba bego ba swanetše go se dira e le gore ba kgahliše Jehofa? Ba be ba swanetše go mo rapela “ka môya le ka xo rereša.” Le rena re swanetše go dira bjalo. Gaešita le ge tirelo ya rena go Modimo e swanetše go ba e tletšego phišego goba e mafolofolo, gomme e tutuetšwe ke pelo e tletšego lerato le tumelo, go rapela Modimo ka moya ka mo go kgethegilego go nyaka gore re be le moya wa gagwe o mokgethwa gomme re itumelele gore re hlahlwe ke wona. Ka go ithuta le go diriša Lentšu la Modimo, tshekamelo ya rena ya go nagana e swanetše go sepedišana le ya gagwe. (1 Ba-Korinthe 2:8-12) Gore borapedi bja rena bo amogelwe ke Jehofa, le bjona bo swanetše gore bo neelwe go yena ka therešo. Bo swanetše go dumelelana le seo Lentšu la Modimo, Beibele le se utollago ka yena le merero ya gagwe.
Therešo e ka Hwetšwa
4 Barutwana ba bangwe ba filosofi ba tšweleditše kgopolo ya gore batho ba ka se kgone go ba le therešo e feletšego. Ge e le gabotse, mongwadi wa mo-Sweden e lego Alf Ahlberg o ngwadile gore: “Bontši bja dipotšišo tša filosofi di ka mokgwa wo e lego gore ga go kgonege go neelana ka karabo e nepagetšego ya tšona.” Gaešita le ge ba bangwe ba bolela gore go na le therešo feela e nyakilego e feletše, na se se bjalo e le ka kgonthe? E sego go ya ka Jesu Kriste.
5 Anke re inaganeng re le babogedi ba tiragalo e latelago: Ke mathomong a ngwaga wa 33 C.E., gomme Jesu o eme pele ga Mmušiši wa Roma, Pontio Pilato. Jesu o botša Pilato gore: “Ké se ke se tswáletšwexo; ke tletše sôna lefaseng xore ke bê hlatse ya therešô.” Pilato o a botšiša: “Therešô ké eng?” Eupša ga a emele karabo ya Jesu e latelago.—Johane 18:36-38.
6 “Therešô” e hlalositšwe e le “kakaretšo ya dilo tša kgonthe, ditiragalo le ditaba.” (Webster’s Ninth New Collegiate Dictionary) Lega go le bjalo, na Jesu o ile a hlatsela therešo ka kakaretšo? Aowa. O be a naganne ka therešo e itšego. O ile a laela balatedi ba gagwe go tsebatša therešo e bjalo, ka gobane o ba boditše gore: “Le dirê dithšaba ka moka barutiwa ka xo ba kolobetša Leineng la Tate le la Morwa le la Môya o mokxêthwa, le ka xo ba ruta xo boloka tšohle tše ke Le laetšexo tšôna.” (Mateo 28:19, 20) Pele ga bofelo bja tshepedišo ye ya dilo, balatedi ba kgonthe ba Jesu ba tla bolela “therešo ya ditaba tše dibotse” lefaseng ka bophara. (Ba-Galatia 2:14, NW) Se se tla dirwa e le go phethagatšwa ga mantšu a Jesu a rego: “Gomme ditaba tše tše dibotse tša mmušo di tla bolelwa lefaseng ka moka leo go agilwego go lona gore e be bohlatse go ditšhaba ka moka; gomme e tla ba gona bofelo bo fihlago.” (Mateo 24:14, NW) Ka gona ke ga bohlokwa gore re tsebe bao ba rutago ditšhaba ka moka therešo ka go bolela ditaba tše dibotse tša Mmušo.
Kamoo re ka Ithutago Therešo ka Gona
7 Jehofa ke Mothopo wa therešo ya moya. Ge e le gabotse, mopsalme Dafida o biditše Jehofa gore ke “Modimo wa therešo.” (Psalme 31:5, NW; 43:3) Jesu o dumetše gore lentšu la Tatagwe ke therešo, gomme o boletše gape gore: “Baporofeta ba ngwadile ba re: Bohle e tlo ba ba rutilwexo ke Modimo. Bohle ba ba kwaxo tše Tate a di boletšexo ’me ba ithuta, ba tla xo Nna.” (Johane 6:45; 17:17; Jesaya 54:13) Ka gona, go molaleng gore bao ba tsomago therešo ba swanetše go rutwa ke Jehofa, Molai yo Mogolo. (Jesaya 30:20, 21) Batsomi ba therešo ba swanetše go “fihlêla xo tseba Modimo.” (Diema 2:5) Gomme ka lerato Jehofa o rutile therešo goba a e fetišetša ka ditsela tše di fapa-fapanego.
8 Ka mohlala, Modimo o fetišeditše Molao go ba-Isiraele a diriša barongwa. (Ba-Galatia 3:19) O holofeditše ditšhegofatšo go bapatriareka Aborahama le Jakobo ka ditoro. (Genesi 15:12-16; 28:10-19) Modimo o ile a ba a bolela a le legodimong, ka ge nakong ya ge Jesu a be a kolobetšwa mantšu a a kgahlišago a ile a kwewa lefaseng: “Yêna-yó ké Yêna Morwa-moratwa wa-ka, yo ke kxahlwaxo ke Yêna.” (Mateo 3:17) Re ka leboga le gore Modimo o fetišeditše therešo ka go budulela bangwadi ba Beibele. (2 Timotheo 3:16, 17) Ka gona, ka go ithuta go tšwa Lentšung la Modimo, re ka ba le ‘tumelo therešong.’—2 Ba-Thesalonika 2:13, NW.
Therešo le Morwa wa Modimo
9 Modimo o dirišitše Morwa wa gagwe, Jesu Kriste ka mo go kgethegilego, go utollela batho therešo. (Ba-Hebere 1:1-3) Ge e le gabotse, Jesu o boletše therešo go feta motho le ge e le ofe yo mongwe. (Johane 7:46) Gaešita le ka morago ga go rotogela ga gagwe legodimong, o ile a utolla therešo e bego e e-tšwa go Tatagwe. Ka mohlala, moapostola Johane o amogetše “kutollô ya Jesu Kriste ye Modimo a Mo filexo yôna, ya ba xo bonthša bahlanka ba xaxwe tše di tl’o xo dirêxa ka pelá.”Kutollo 1:1-3.
10 Jesu o boditše Pontio Pilato gore O tlile lefaseng go tlo hlatsela therešo. Nakong ya bodiredi bja gagwe, Jesu o ile a utolla gore therešo e bjalo e tswalana le go lwelwa ga bogoši bja Jehofa ka Mmušo wa Modimo le Kriste e le Kgoši. Eupša go hlatsela therešo go be go nyaka seo se fetago boboledi bja Jesu le go ruta ga gagwe. Jesu o dirile gore therešo e be ya kgonthe ka go e phethagatša. Ka go rialo, moapostola Paulo o ngwadile gore: “Xo se kê xwa ba le motho e a Le beaxo molato ka dilewa le dinwewa, le ka tša menyanya, le tša kxwedi e mphsa le tša disabatha. Dilô tšeo ké meriti fêla ya tše di tl’o xo tla; mmele wôna ké wa Kriste.”—Ba-Kolose 2:16, 17.
11 Tsela e nngwe yeo ka yona therešo e ilego ya fetoga selo sa kgonthe e bile ka go phethagala ga go bolelwa e sa le pele gore Jesu o tlo belegelwa Betlehema. (Mika 5:2; Luka 2:4-11) Gape therešo e bile ya kgonthe ge go be go phethagala mantšu a Daniele a boporofeta mabapi le go tšwelela ga Mesia mafelelong a ‘dibeke tša nywaga’ tše 69. Seo se ile sa direga ge Jesu a be a ineela go Modimo ka kolobetšo gomme a tlotšwa ka moya o mokgethwa ka 29 C.E., ka yona nako yeo e bego e boletšwe e sa le pele. (Daniele 9:25; Luka 3:1, 21, 22) Therešo e ile ya fetoga selo sa kgonthe ka mo go tšwelago pele ka bodiredi bjo bo hlabišago seetša bja Jesu e le mogoeledi wa Mmušo. (Jesaya 8:23–9:1, 5, 6; 61:1, 2; Mateo 4:13-17; Luka 4:18-21) Le gona e ile ya fetoga selo sa kgonthe ka lehu la gagwe le tsogo ya gagwe.Psalme 16:8-11; Jesaya 53:5, 8, 11, 12; Mateo 20:28; Johane 1:29; Ditiro 2:25-31.
12 Ka ge therešo e be e theilwe go Jesu Kriste, o be a ka re: “Tsela ké Nna, le therešô le bophelô. Xa xo e a tlaxo xo Tate xe e se ka Nna.” (Johane 14:6) Batho ga ba sa lahletšwa borapeding bja bona go Modimo ge ba ipea “ka lehlakoreng la therešo,” (NW) ka go amogela tema ya Jesu morerong wa Modimo. (Johane 8:32-36; 18:37) Ka ge bao ba swanago le dinku ba amogela therešo gomme ba latela Kriste ka tumelo, ba tla hwetša bophelo bjo bo sa felego.Johane 10:24-28.
13 Tekanyo ya therešo yeo e boletšwego ke Jesu le barutiwa ba gagwe ba buduletšwego e bopa tumelo ya therešo ya Bokriste. Ka gona bao ba ‘bušwago ke tumelo’ ba ‘swere tsela ya therešo.’ (Ditiro 6:7; 3 Johane 3, 4) Ka gona, ke bomang bao ba swerego tsela ya therešo lehono? Ke bomang bao ba rutago ditšhaba ka moka therešo e le ka kgonthe? Ka go bolela ka dipotšišo tše bjalo, re tla lebiša tlhokomelo go Bakriste ba pele gomme ra hlahloba ditherešo tša Mangwalo tše di lego mabapi le (1) ditumelo, (2) mokgwa wa borapedi le (3) boitshwaro bja motho ka noši.
Therešo le Ditumelo
14 Lentšu la Jehofa le le ngwadilwego le be le tšeelwa godimo ke Bakriste ba pele. (Johane 17:17) E be e le tekanyetšo ya bona mabapi le ditumelo le mekgwa. Clement wa Alexandria yo a phetšego lekgolong la bobedi le la boraro la nywaga o itše: “Bao ba phegelelago selo sa bohlokwa ba ka se ke ba kgaotša go tsomeng ga bona therešo go fihlela ge ba hweditše bohlatse bja gore seo ba se dumelago se tšwa ka Mangwalong ka bowona.”
15 Go swana le Bakriste ba pele, Dihlatse tša Jehofa di tšeela Beibele godimo kudu. Di dumela gore “Mangwalô ka moka ké ma-hebetšwa-ke-Modimo, le xôna a [a] hola.” (2 Timotheo 3:16) Ka gona a re ahla-ahleng ditumelo tše sego kae tša Bakriste ba pele, re naganišiša ka seo bahlanka ba Jehofa ba mehleng yeno ba ithutilego sona ka gobane ba diriša Beibele e le puku ya bona ya motheo ya go ithuta.
Therešo Mabapi le Moya
16 Bakriste ba pele ba rutile therešo ka moya, ka gobane ba be ba dumela seo se boletšwego ka Mangwalong. Ba be ba tseba gore ‘motho o ile a ba moya o phelago’ ge Modimo a be a mmopa. (Genesi 2:7) Go feta moo, ba be ba kwešiša gore moya wa motho o a hwa. (Hesekiele 18:4, PK; Jakobo 5:20) Le gona ba be ba tseba gore “xo bahu xa xo se se tsebyaxo.”—Mmoledi 9:5, 10.
17 Lega go le bjalo, barutiwa ba Jesu ba pele ba be ba na le kholofelo e kgonthišeditšwego ya gore bahu bao ba lego ka kgopolong ya Modimo ba tla tsošwa, goba ba bušetšwa bophelong. Tumelo yeo e ile ya bolelwa gabotse ke Paulo yo a ilego a bolela gore: “Kholofêlô ye ke holofetšexo Modimo ka yôna . . . ya xo re: Bahu ba tlo tsoxa, bohle, baloki le ba s’a lokaxo.” (Ditiro 24:15) Gaešita le nakong ya ka morago ga fao, Minucius Felix yo a bego a ipolela gore ke Mokriste o ile a ngwala gore: “Ke mang yo e lego lešilo kudu goba yo a hlokago tlhaologanyo ge e le ka go leka go tiiša gore motho yo a bopilwego ke Modimo mathomong, go ka se kgonege gore a bopše lefsa gape ke yena?” Ka go swana le Bakriste ba pele, Dihlatse tša Jehofa di kgomarela therešo ya Mangwalo mabapi le moya wa motho, lehu le tsogo. Ga bjale a re eleng hloko sebopego sa Modimo le Kriste.
Therešo Mabapi le Boraro Botee
18 Bakriste ba pele ga se ba ka ba lebelela Modimo, Kriste le moya o mokgethwa e le Boraro botee. The Encyclopædia Britannica e re: “Ga go na polelwana Boraro botee le ge e ka ba thuto e kwagalago mabapi le bjona ka Testamenteng e Mpsha, goba gore Jesu le balatedi ba gagwe ba ile ba leka go ganetša Shema [thapelo ya Sehebere] ka Testamenteng ya Kgale: ‘Theetša, Isiraele! Morena Modimo wa rena ke Morena o tee.’ (Doit. 6:4)” Bakriste ga se ba ka ba rapela boraro botee bja ba-Roma goba medimo e mengwe. Ba ile ba amogela polelo ya Jesu ya gore ke Jehofa feela yo a swanelwago ke go rapelwa. (Mateo 4:10) Godimo ga moo, ba be ba dumela mantšu a Kriste a rego: “Tate ó mpheta ka boxolo.” (Johane 14:28) Dihlatse tša Jehofa lehono di na le kgopolo e swanago.
19 Balatedi ba Jesu ba pele ba ile ba bontšha phapano e kwagalago gabotse magareng ga Modimo, Kriste le moya o mokgethwa. Ge e le gabotse, ba be ba kolobetša barutiwa (1) leineng la Tate, (2) leineng la Morwa le (3) leineng la moya o mokgethwa, e sego leineng la Boraro botee. Dihlatse tša Jehofa ka mo go swanago di ruta therešo ya Mangwalo yeo e dirago phapano magareng ga Modimo, Morwa wa gagwe le moya o mokgethwa.—Mateo 28:19.
Therešo le Kolobetšo
20 Jesu o laetše balatedi ba gagwe gore ba dire barutiwa ka go ruta batho therešo. Gore ba swanelegele kolobetšo, ba nyaka tsebo ya motheo ya Mangwalo. Ka mohlala, ba swanetše go dumela maemo le taolo ya Tate le ya Morwa wa gagwe, Jesu Kriste. (Johane 3:16) Le gona bao ba yago kolobetšong ba swanetše gore ba kwešiše gore moya o mokgethwa ga se motho eupša ke matla a šomago a Modimo.—Genesi 1:2, mongwalo wa ka tlase wa NW.
21 Bakriste ba pele ba be ba kolobetša feela batho ba nago le tsebo le ba sokologilego bao ba ineetšego ka mo go feletšego go Modimo gore ba dire thato ya gagwe. Ba-Juda le basokologi bao ba bego ba phuthegile Jerusalema ka Pentekoste ya 33 C.E. ba be ba šetše ba na le tsebo ya Mangwalo a se-Hebere. Ka morago ga gore ba kwe Petro a bolela ka Jesu yo e lego Mesia, ba ka bago 3 000 ‘ba ile ba dumela polelo ya gagwe ka go rata’ gomme “ba kolobetšwa.”—Ditiro 2:41; 3:19–4:4; 10:34-38.
22 Kolobetšo ya Bokriste ke ya badumedi. Batho kua Samaria ba ile ba amogela therešo, gomme “xe ba dumetše Filipi xe a ba ruta Ebangedi ya mmušô wa Modimo le ya Leina la Jesu Kriste, ba kolobetšwa, banna le basadi.” (Ditiro 8:12) E le mosokologi yo a ineetšego yo a bego a na le tsebo ka Jehofa, sa pele molaki wa Ethiopia o ile a amogela mantšu a Filipi mabapi le go phethagala ga boporofeta bja Mesia gomme a kolobetšwa. (Ditiro 8:34-36) Ka morago, Petro o ile a botša Koronelio le ba-Ntle ba bangwe gore “ó [Modimo] kxahlwa ke ba ba mmoifaxo, xe ba dira tše di lokilexo” le gore mang le mang yo a nago le tumelo go Jesu Kriste o hwetša tebalelo ya dibe. (Ditiro 10:35, 43; 11:18) Tše ka moka di dumelelana le taelo ya Jesu ya ‘go dira barutiwa, le go ba ruta go boloka tšohle tšeo a di laetšego.’ (Mateo 28:19, 20; Ditiro 1:8) Dihlatse tša Jehofa di swareletše tekanyetšong e swanago, di dumelela feela bao ba nago le thuto ya motheo ya Mangwalo le bao ba ineetšego go Modimo gore ba ka kolobetšwa.
23 Go inwa ka mo go feletšego ka meetseng ke mokgwa o swanetšego wa kolobetšo bakeng sa badumedi. Ka morago ga ge Jesu a kolobeditšwe Nokeng ya Jorodane, o ile a “tšwa meetseng.” (Mareka 1:10) Molaki wa Ethiopia o ile a kolobetšwa ‘ka bodibeng bja meetse.’ Yena le Filipi ba ile “ba foloxêla meetseng” gomme “ba rotoxa bà e-tšwa” go wona. (Ditiro 8:36-40, bapiša le NW.) Go tswalanya ga Mangwalo kolobetšo le poloko ya seswantšhetšo le gona go šupa go inwa ka mo go feletšego ka meetseng.—Ba-Roma 6:4-6; Ba-Kolose 2:12.
24 The Oxford Companion to the Bible e re: “Tlhaloso ya dikolobetšo tše itšego ka go Testamente e Mpsha e bontšha gore motho yo a kolobetšwago o be a inwa ka meetseng.” Go ya ka puku ya Sefora e lego Larousse du XXe Siècle (Paris, 1928), “Bakriste ba pele ba be ba kolobetša kae le kae moo meetse a bego a hwetšwa gona.” Gomme puku e bitšwago After JesusThe Triumph of Christianity e bolela gore: “Karolong e kgolo ya sebopego sa yona, [kolobetšo] e be e nyaka gore motho yo a yago go kolobetšwa a ipolele tumelo, mo go latelwago ke go inwa ka mo go feletšego ka meetseng ka leina la Jesu.”
25 Ditlha tše di fetilego mabapi le ditumelo tše di theilwego Beibeleng le ditiro tša Bakriste ba pele e fo ba mehlala feela. Go tla kgonega go bolela dilo tše dingwe tše di swanago magareng ga ditumelo tša bona le tša Dihlatse tša Jehofa. Sehlogong se se latelago, re tla ahla-ahla ditsela tše di oketšegilego tša go hlaola bao ba rutago batho therešo.
[Study Questions]
1. Ke borapedi bja mohuta ofe bjo bo kgahlišago Modimo?
2. Ba-Samaria ba be ba theile borapedi bja bona go eng?
3. Go nyakega’ng e le gore re rapele Modimo “ka môya le ka xo rereša?”
4. Ba bangwe ba lebelela bjang therešo?
5. Ke ka baka la’ng Jesu a tlile lefaseng?
6. (a) “Therešô” e hlalositšwe bjang? (b) Ke taelo efe yeo Jesu a e neilego balatedi ba gagwe?
7. O ka hlatsela bjang gore Jehofa ke Mothopo wa therešo?
8. Ke ka ditsela dife Modimo a rutilego goba a fetišeditšego therešo?
9. Modimo o dirišitše bjang Morwa wa gagwe go utolla therešo?
10, 11. (a) Therešo yeo Jesu a bego a e hlatsela e tswalana le eng? (b) Jesu o dirile bjang gore therešo e be selo sa kgonthe?
12. Ke ka baka la’ng Jesu a be a ka bolela gore, ‘Ke nna therešo’?
13. Re tla ahla-ahla therešo ya Mangwalo dikarolong dife tše tharo?
14, 15. O be o ka re’ng ka boemo bja kgopolo bja Bakriste ba pele le bja Dihlatse tša Jehofa ge e le mabapi le Mangwalo?
16. Therešo ke efe mabapi le moya?
17. O ka hlalosa bjang kholofelo ka bahu?
18, 19. Ke ka baka la’ng go ka bolelwa gore Boraro botee ga se thuto ya Mangwalo?
20. Ke tsebo efe ye e nyakwago ke bao ba yago kolobetšong?
21, 22. Ke ka baka la’ng o ka re kolobetšo ke ya badumedi?
23, 24. Mokgwa o swanetšego wa kolobetšo ya Bokriste ke ofe?
25. Ke’ng seo se tlago go ahla-ahlwa sehlogong se se latelago?
[Caption on page 16]
Jesu o boditše Pilato gore: ‘Ke tletše gore ke be hlatse ya therešo’
[Caption on page 17]
Na o ka hlalosa gore ke ka baka la’ng Jesu a itše: ‘Ke nna therešo’?
[Caption on page 18]
Therešo ke efe mabapi le kolobetšo ya Bokriste?
O be o tla Araba Bjang?
• Modimo o nyaka borapedi bja mohuta mang?
• Therešo e fetogile bjang selo sa kgonthe ka Jesu Kriste?
• Therešo ke efe mabapi le moya le lehu?
• Kolobetšo ya Bokriste e dirwa bjang, gomme ke’ng seo se nyakwago go bao ba yago kolobetšong?
^ ***w02 7/15/02 matl. 20-25 Ba Tšwela Pele Ba Sepela Therešong***
Ba Tšwela Pele Ba Sepela Therešong
“Nna xa ke na lethabô le le fetaxo leo la xe ke kwa xore bana ba-ka ba swere tsela ya therešô.”—3 JOHANE 4.
JEHOFA o amogela feela bao ba mo rapelago “ka môya le ka xo rereša.” (Johane 4:24) Ba kwa therešo, ba amogela sehlopha ka moka sa dithuto tša Bokriste tšeo di theilwego Lentšung la Modimo. ‘Therešo ye ya ditaba tše dibotse’ e theilwe go Jesu Kriste le go godišwa ga bogoši bja Jehofa ka Mmušo. (Ba-Galatia 2:14, NW) Modimo o dumelela gore “matla a phorô” a ye go ba ba thabelago maaka, eupša phologo e ithekgile ka go ba le tumelo ditabeng tše dibotse le go sepela therešong.—2 Ba-Thesalonika 2:9-12; Ba-Efeso 1:13, 14.
2 Bagoeledi ba Mmušo ke “bašomi-gotee therešong.” (NW) Go swana le moapostola Johane le mogwera wa gagwe Gayo, ba ile ba swarelela therešong ka go tia gomme ba sepela go yona. Johane o ile a ngwala a naganne ka Gayo gore: “Nna xa ke na lethabô le le fetaxo leo la xe ke kwa xore bana ba-ka ba swere tsela ya therešô.” (3 Johane 3-8) Gaešita le ge mokgalabje Johane a se a tliša Gayo therešong ka boyena, botšofadi bja moapostola, kgolo ya Bokriste le go kgomega ga botate di ile tša dira gore e be mo go swanetšego gore lesogana le ge e le gabotse le lebelelwe e le yo mongwe wa bana ba Johane ba moya.
Therešo le Borapedi bja Bokriste
3 Gore ba ithute therešo, Bakriste ba pele ba be ba bokana diphuthegong, gantši ka magaeng a batho. (Ba-Roma 16:3-5) Ka go rialo ba ile ba hwetša kgothatšo gomme ba išana leratong le medirong e mebotse. (Ba-Hebere 10:24, 25) Mabapi le bao mehleng ya ka morago ba bego ba ipitša Bakriste, Tertullian (mo e ka bago ka 155–ka morago ga 220 C.E.) o ngwadile gore: “Re a kopana e le gore re bale dipuku tša Modimo . . . Ka mantšu ao a makgethwa re fepa tumelo ya rena, re thekga kholofelo ya rena, re kgonthišetša kgodišego ya rena.”—Apology, kgaolo 39.
4 Go bonala go opela e be e le karolo ya diboka tša Bakriste ba pele. (Ba-Efeso 5:19; Ba-Kolose 3:16) Moprofesara Henry Chadwick o ngwala gore moseka-seki wa lekgolong la bobedi la nywaga e lego Celsus o ile a hwetša dikoša tša melodi tšeo di bonagalago di be di dirišwa ke bao ba bego ba ipolela gore ke Bakriste “e le tše bose kudu mo e lego gore o ile a ba a tutueletšega maikwelong.” Chadwick o oketša ka gore: “Clement wa Alexandria ke mongwadi wa pele wa Mokriste wa go ahla-ahla mohuta wa mmino wo o swanetšego bakeng sa go dirišwa ke Bakriste. O bontšha gore ga se ya swanela go ba mohuta woo o tswalanywago le mmino wa motantsho wa lerato.” (The Early Church, matlakala 274-5) Go swana le ge go bonala gore Bakriste ba pele ba be ba opela ge ba be ba kopana gotee, ka gona Dihlatse tša Jehofa gantši di opela dikopelo tšeo di theilwego ka Beibeleng tšeo di akaretšago mantšu a matla ao a tumišago Modimo le Mmušo.
5 Diphuthegong tša pele tša Bokriste, bagolo ba be ba ruta therešo, gomme bahlanka ba bodiredi ba be ba thuša badumedi-gotee ka ditsela tše di fapa-fapanego. (Ba-Filipi 1:1) Sehlopha se bušago seo se bego se ithekgile ka Lentšu la Modimo le moya o mokgethwa se be se neelana ka tlhahlo ya moya. (Ditiro 15:6, 23-31) Go be go sa dirišwe direto tša bodumedi ka gobane Jesu a laetše barutiwa ba gagwe gore: “Le se kê la dumêla leo la Rabi, xobane wa lena Moruti ké o tee, ké Kriste; ’me lena ka moka Le bana ba o tee. Le se kê la bitša wa mo lefaseng la re: Tata-wešo! Xobane Tata-weno ké o tee wa maxodimong.” (Mateo 23:8, 9) Ditabeng tše le go tše dingwe tše dintši, go na le go swana magareng ga Bakriste ba pele le Dihlatse tša Jehofa.
Ba Tlaišeditšwe go Bolela Therešo
6 Gaešita le ge ba tsebaditše molaetša wa khutšo wa Mmušo, Bakriste ba pele ba ile ba tlaišwa, bjalo ka ge go bile bjalo ka Jesu. (Johane 15:20; 17:14) Ra-dihistori John L. von Mosheim o biditše Bakriste ba lekgolong la pele la nywaga gore ke “sehlopha sa banna ba semelo se se sego kotsi le ganyenyane, bao le ka mohla ba sa kago ba boloka kganyogo goba kgopolo ya bonaba malebana le katlego ya mmušo ka dikgopolong tša bona.” Dr. Mosheim o boletše gore seo “se bego se dira gore ba-Roma ba tenwe ke Bakriste, e be e le go ba bonolo ga borapedi bja bona, bjo bo bego bo sa emele ditirelo tše kgethwa tša batho le ge e le bafe.” O okeditše ka gore: “Ba be ba se na dihlabelo, ditempele, diswantšho, bonoge goba ditšhaba tša go ba ka tlase ga boperisita; gomme se e le se se lekanego bakeng sa go ba tlišetša go kwerwa ke mašaba ao a bego a sa šetše, ao a bego a nagana gore go ka se be le bodumedi ka ntle le ditirelo tše kgethwa. Ka go rialo ba ile ba lebelelwa e le ba mohuta wa baila-Modimo; gomme go ya ka melao ya Roma, bao ba bego ba latofatšwa ka boila-Modimo ba be ba lebelelwa e le disenyi lekokong la batho.”
7 Baperisita, bao ba tsebago mošomo wa diatla le ba bangwe bao ba bego ba iphediša ka borapedi bja medimo ya diswantšho ba ile ba hlohleletša mašaba a batho go lwantšhana le Bakriste bao ba bego ba sa tšee karolo ditirong tša borapedi bja medimo ya diswantšho. (Ditiro 19:23-40; 1 Ba-Korinthe 10:14) Tertullian o ngwadile gore: “Ba dumela gore Bakriste ke bona ba bakilego masetla-pelo ka moka Mmušong le go hloka mahlatse ga batho. Ge e ba noka ya Nile e ka se tlale wa go falala gore e nošetše mašemo, ge e ba pula e sa ne goba go na le tšhišinyego ya lefase, ge e ba go na le tlala, ge e ba go na le kotlo, go ba le sello gatee-tee: ‘Lahlelang Bakriste ditaung!’” Go sa šetšwe gore mafelelo ke afe, Bakriste ba therešo ‘ba phafogela medimo e šele.’—1 Johane 5:21.
Therešo le Menyanya ya Bodumedi
8 Bao ba sepelago therešong ba phema menyanya yeo e sego ya mangwalo ka gobane ‘seetša ga se amane felo le lefsifsi.’ (2 Ba-Korinthe 6:14-18) Ka mohlala, ga ba bine Keresemose, yeo e ketekwago ka December 25. The World Book Encyclopedia e dumela gore: “Ga go yo a tsebago letšatši le le nepagetšego la matswalo a Kriste.” The Encyclopedia Americana (Kgatišo ya 1956) e bolela gore: “Saturnalia, e lego monyanya wa ba-Roma wo o binwago bogareng bja December, e ile ya bula tsela bakeng sa metlwae e mentši ya mathabo ya Keresemose.” Cyclopædia ya M’Clintock le Strong e bolela gore: “Go binwa ga Keresemose ga se taelo e tšwago go Modimo, goba e hwetšwago ka setlogong sa T[estamente] e M[psha].” Gomme puku ya Daily Life in the Time of Jesus e bolela gore: “Mehlape . . . e be e fetša marega e tswaleletšwe; go tloga go se se nnoši ruri go ka bonwa gore letšatši le le beilwego la Keresemose leo e lego la marega, ruri ke leo le ka se kego la ba le le nepagetšego ka ge Ebangedi e bolela gore badiši ba be ba le merakeng.”—Luka 2:8-11.
9 Mohlomongwe Easter ke segopotšo sa tsogo ya Kriste, eupša methopo e ka botwago e e tswalanya le borapedi bja maaka. The Westminster Dictionary of the Bible e bolela gore Easter “mathomong e be e le monyanya wa seruthwane wa go hlompha modimogadi wa ba-Teuton wa seetša le seruthwane yo a bego a tsebja kua Anglo-Saxon e le Eastre,” goba Eostre. Tabeng le ge e le efe, Encyclopædia Britannica (Kgatišo ya bo-11) e bolela gore: “Ga go na leswao la go binwa ga monyanya wa Easter ka Testamenteng e Mpsha.” Easter e be e se monyanya wa Bakriste ba pele gomme lehono batho ba Jehofa ga ba e bine.
10 Jesu ga se a ka a laela balatedi ba gagwe gore ba gopole matswalo a gagwe goba tsogo ya gagwe, eupša o ile a hloma Segopotšo sa lehu la gagwe la sehlabelo. (Ba-Roma 5:8) Ka kgonthe, ye ke tiragalo e nnoši yeo a laetšego barutiwa ba gagwe gore ba e gopole. (Luka 22:19, 20) Tiragalo ye ya ngwaga le ngwaga e sa dutše e gopolwa ke Dihlatse tša Jehofa, le gona e bitšwa gape gore ke Sejo sa Morena sa Mantšiboa.—1 Ba-Korinthe 11:20-26.
Therešo e Boletšwe Lefaseng ka Bophara
11 Bao ba tsebago therešo ba go lebelela e le tokelo go neela nako ya bona, matla le ditlabakelo tše dingwe modirong wa go bolela ditaba tše dibotse. (Mareka 13:10) Modiro wa boboledi wa Bakriste ba pele o be o thekgwa ka meneelo ya boithatelo. (2 Ba-Korinthe 8:12; 9:7) Tertullian o ngwadile gore: “Le ge e ba go e-na le lepokisi la mohuta o itšego la go bolokela tšhelete, ga se la direlwa tšhelete yeo e lefelelwago bakeng sa go tsena, bjalo ka ge eka bodumedi e be e le taba ya go tsenela kgwerano. Motho yo mongwe le yo mongwe o tliša tšhelete e lekanetšego gatee ka kgwedigoba le ge e le neng ge a rata, ge feela a rata le ge e ba a kgona; ka gobane ga go na motho yo a gapeletšwago; ke sebego sa boithatelo.”Apology, kgaolo 39.
12 Modiro wa lefaseng ka bophara wa go bolela ka Mmušo wa Dihlatse tša Jehofa le wona o thekgwa ka meneelo ya boithatelo. Ka ntle le Dihlatse, batho ba thabelago ba nago le tebogo ba go lebelela e le tokelo go thekga modiro wo ka meneelo ya bona. Le gona mo, go na le go swana magareng ga Bakriste ba pele le Dihlatse tša Jehofa.
Therešo le Boitshwaro bja Motho ka Noši
13 E le batho bao ba sepelago therešong, Bakriste ba pele ba ile ba dumelelana le keletšo ya moapostola Petro e rego: “Tsela ye Le tšeaxo ka yôna Lè le xare xa ba-ntlê, a e bê e botse, xore xe ba Le phara ba re Le disenyi, e tlê e re xe ba lebeleša, ba bônê medirô e botse ya lena ’me ba rêtê Modimo, è le letšatši le a ba etetšexo ka lôna.” (1 Petro 2:12) Dihlatse tša Jehofa di tšeela godimo mantšu ao.
14 Gaešita le ka morago ga ge bohlanogi bo ile bja šwahlela, bao ba bego ba ipitša Bakriste ba ile ba phema mediro ya boitshwaro bjo bo gobogilego. W. D. Killen, e lego moprofesara wa histori ya kereke, o ngwadile gore: “Lekgolong la bobedi le la boraro la nywaga lefelo la dipontšho toropong e nngwe le e nngwe e kgolo le be le gogela mahlo a batho; gaešita le ge babapadi e be e le batho bao ka kakaretšo ba bego ba e-na le boitshwaro bjo bo gobogilego kudu, dipontšho tša bona tše di kgahlišago di be di kgotsofatša ka mo go tšwelago pele dikganyogo tše kgopo tša batho ba nakong yeo. . . . Bakriste ba therešo ka moka ba ile ba lebelela lefelo la dipontšho ka go šišingwa. . . . Ba ile ba tšhaba go šilafala ga lona; gomme go gogela ga lona mo go tšwelago pele go medimo le medimogadi ya boheitene go ile gwa senya ditumelo tša bona tša bodumedi.” (The Ancient Church, matlakala 318-19) Balatedi ba Jesu ba kgonthe lehono le bona ba phema mehuta ya boithabišo yeo e hlabišago dihlong le e gobogilego.—Ba-Efeso 5:3-5.
Therešo le “Babuši ba Bagolo”
15 Go sa šetšwe boitshwaro bjo bobotse bja Bakriste ba pele, babušiši ba bantši ba ba-Roma ba be ba ba ahlola ka mo go fošagetšego. Ra-dihistori E. G. Hardy o bolela gore babušiši ba be ba ba lebelela e le “bafišegela-thoko ba ba nyatšegago ka tsela e itšego.” Go ngwalelana mangwalo magareng ga Mmuši Pliny yo Monyenyane wa Bithynia le Mmušiši Trajan go bontšha gore baetapele ka kakaretšo ba be ba sa lemoge sebopego sa kgonthe sa Bokriste. Bakriste ba lebelela Mmušo bjang?
16 Go swana le balatedi ba pele ba Jesu, Dihlatse tša Jehofa di ikokobeletša “babuši ba bagolo” (NW) ka mo go lekaneditšwego. (Ba-Roma 13:1-7) Ge e ba go e ba le go se kwane magareng ga seo motho a se nyakago le thato ya Modimo, di ema ka la gore: “Re swanetše go kwa Modimo e le mmuši go e na le batho.” (Ditiro 5:29, NW) Puku ya After JesusThe Triumph of Christianity e bolela gore: “Gaešita le ge Bakriste ba ka be ba be ba sa akaretšwe borapeding bja mmušiši, e be e se bahlohleletši ba bošoro, gomme le ge bodumedi bja bona bo be bo fapane gomme ka dinako tše dingwe e le bjo bo nyatšago go ya ka pono ya boheitene, e be e se tšhošetšo go mmušo.”
17 Bakriste ba pele e be e le bathekgi ba Mmušo wa Modimo, go swana le ge bapatriareka Aborahama, Isaka le Jakobo ba bontšhitše tumelo kholofetšong ya ‘motse o agilwego ke Modimo.’ (Ba-Hebere 11:8-10) Go swana le Mong wa bona, barutiwa ba Jesu e be e se “karolo ya lefase.” (Johane 17:14-16, NW) Gomme ge e le mabapi le dintwa tša batho le dikgohlano, ba phegeletše khutšo ka “xo tšea dithšoša ba rula mexomá ka tšôna.” (Jesaya 2:4) Ge a be a bontšha go swana mo go kgahlišago, mofahloši wa histori ya kereke e lego Geoffrey F. Nuttall o boletše gore: “Boemo bja kgopolo bja Bakriste ba pele ka ntwa bo be bo swana kudu le bja batho bao ba ipitšago gore ke Dihlatse tša Jehofa gomme re hwetša go le thata go amogela therešo ye.”
18 E le batho ba boema-gare ba ba ikokobeditšego go “babuši ba bagolo,” Bakriste ba pele e be e se tšhošetšo go mekgatlo le ge e le efe ya bopolitiki yeo e bego e le gona gomme go bjalo ka Dihlatse tša Jehofa. Morulaganyi wa North American o ngwadile gore: “Go nyakega kgopolo e tswalegilego le e bontšhago go se bote selo e le gore o dumele gore Dihlatse tša Jehofa di na le tšhošetšo ya mohuta le ge e le ofe go mokgatlo le ge e le ofe wa bopolitiki. Ke tšeo di se nago mokgwa wa go tsogela matla le tšeo di ratago khutšo go etša kamoo sehlopha sa bodumedi se ka bago ka gona.” Babuši bao ba nago le tsebo ga ba na seo ba ka se boifago ka Dihlatse tša Jehofa.
19 Tsela e nngwe yeo ka yona Bakriste ba pele ba bontšhitšego tlhompho go “babuši ba bagolo” e bile ka go lefa metšhelo ya bona. Ge a be a ngwalela Mmušiši wa Roma e lego Antoninus Pius (138-161 C.E.), Justin Martyr o ile a bolela gore Bakriste ba be ba lefa metšhelo “ka pelo ka moka go feta batho ba bangwe bohle.” (First Apology, kgaolo 17) Gomme Tertullian o boditše babuši ba Roma gore balekgetho ba be ba kolota “sekoloto sa go leboga Bakriste” bakeng sa go lefa ga bona metšhelo ka potego. (Apology, kgaolo 42) Bakriste ba ile ba holega ka Pax Romana, goba Khutšo ya Roma, ka thulaganyo ya yona le molao, ditsela tše di lego boemong bjo bobotse gotee le go sesa mo go bego go šireletšegile mo e ka bago ka mo go feletšego. Ba lemoga sekoloto sa bona go setšhaba, ba ile ba ela hloko mantšu a Jesu a rego: “Nthšetšang Kesara tše e lexo tša Kesara; Modimo le mo nthšetšê tše e lexo tša Modimo.” (Mareka 12:17) Batho ba Jehofa lehono ba latela keletšo ye gomme ba ile ba retwa ka baka la potego ya bona, go swana le tabeng ya go lefa metšhelo.—Ba-Hebere 13:18.
TherešoTlemo e Kopanyago
20 Ka baka la gore ba be ba sepela therešong, Bakriste ba pele ba be ba kopantšwe gotee borwarreng bja khutšo, go swana le ge Dihlatse tša Jehofa di le bjalo lehono. (Ditiro 10:34, 35) Lengwalo leo le gatišitšwego ka go The Moscow Times le itše: “[Dihlatse tša Jehofa di] tsebja gabotse e le batho ba nago le bogwera kudu, ba botho le ba ikokobeditšego bao go lego bonolo go dirišana le bona, ga ba ke ba gatelela batho ba bangwe gomme ka mehla ba tsoma khutšo ditswalanong tša bona le ba bangwe . . . Ga go na batho ba ba tšeago tsogo-le-kobong gare ga tšona, ba matagwa goba ba go lemalela dihlare-tagi, gomme lebaka ke le bonolo kudu: Ba fo ba ba leka go hlahlwa ke ditumelo tša bona tšeo di theilwego Beibeleng dilong ka moka tšeo ba di dirago. Ge nkabe batho ka moka lefaseng bonyenyane ba be ba ka leka go phela go ya ka Beibele ka tsela yeo Dihlatse tša Jehofa di dirago, lefase la rena le sehlogo e be e tla ba le le fapanego ka mo go feletšego.”
21 Encyclopedia of Early Christianity e bolela gore: “Kereke ya pele e be e itebelela e le lapa le tee leo go lona dihlopha tšeo e bego e le manaba pele, ba-Juda le ba-Ntle, di bego di ka dula gotee ka khutšo.” Dihlatse tša Jehofa ke borwarre bja lefase ka bophara bjo bo ratago khutšolekoko la lefase le lefsa e le ka kgonthe. (Ba-Efeso 2:11-18; 1 Petro 5:9; 2 Petro 3:13) Ge molaodi-mogolo wa tšhireletšo wa Mabala a Pontšho a Pretoria mo Afrika Borwa a be a bona kamoo Dihlatse tša merafo ka moka di bego di kopane moo ka khutšo e le batla-kopanong, o ile a bolela gore: “Yo mongwe le yo mongwe o be a hlomphega e bile o a hlomphega, batho ba be ba boledišana gabotse, boemo bjo bja kgopolo bo bontšhitšwe matšatšing a sego kae a fetilegodilo tše ka moka di hlatsela tekanyo ya boitshwaro ya ditho tša mokgatlo wa lena, le gore ka moka ba phela gotee go swana le lapa le tee le le thabilego.”
Ba Šegofaditšwe ka ge ba Ruta Therešo
22 Ka boitshwaro bja bona le modiro wa boboledi, Paulo le Bakriste ba bangwe ba be ba “bola therešô.” (2 Ba-Korinthe 4:2) Na ga o dumele gore Dihlatse tša Jehofa di dira seo se swanago gomme di ruta ditšhaba ka moka therešo? Batho go dikologa lefase ba amogela borapedi bja therešo gomme ba kgeregela ‘thabeng ya ntlo ya Morena’ ka dipalo tše di oketšegago ka go se kgaotše. (Jesaya 2:2, 3) Ngwaga le ngwaga, ba dikete ba a kolobetšwa e le pontšho ya boineelo bja bona go Modimo, e lego seo se feleletšago ka go hlongwa ga diphuthego tše dintši tše difsa.
23 Gaešita le ge ba e-tšwa ditlogong tše di fapa-fapanego, batho ba Jehofa ba kopane borapeding bja therešo. Lerato leo ba le bontšhago le ba hlaola e le barutiwa ba Jesu. (Johane 13:35) Na o kgona go bona gore ‘Modimo o na le bona’? (1 Ba-Korinthe 14:25) Na o thekgile ba ba rutago ditšhaba ka moka therešo? Ge e ba go le bjalo, eka o ka bontšha tebogo ya sa ruri bakeng sa therešo gomme o thabele tokelo ya go sepela go yona ka mo go sa felego.
[Study Questions]
1. ‘Therešo ya ditaba tše dibotse’ e theilwe go eng?
2. Ke’ng seo moapostola Johane a bego a se leboga ka mo go kgethegilego, gomme tswalano ya gagwe le Gayo e be e le efe?
3. Morero le mohola wa diboka tšeo di bego di swarwa ke Bakriste ba pele e be e le ofe?
4. Ke tema efe yeo go opela go e kgathilego dibokeng tša Bokriste?
5. (a) Tlhahlo ya moya e be e newa bjang diphuthegong tša pele tša Bokriste? (b) Bakriste ba therešo ba dirišitše bjang mantšu a Jesu a ngwadilwego go Mateo 23:8, 9?
6, 7. Bakriste ba therešo ba ile ba swarwa bjang gaešita le ge ba tsebatša molaetša wa khutšo?
8. Ke ka baka la’ng bao ba sepelago therešong ba sa bine Keresemose?
9. Ke ka baka la’ng bahlanka ba Jehofa ba pele le ba gona bjale ba ile ba phema go bina menyanya ya Easter?
10. Ke segopotšo sefe seo Jesu a ilego a se hloma, gomme ke bomang bao ba se binnego ka tsela ya maleba?
11, 12. Bao ba sepelago therešong ba thekgile bjang modiro wa bona wa boboledi ka mehla?
13. Ge e le mabapi le boitshwaro bja tšona, ke keletšo efe ya Petro yeo e elwago hloko ke Dihlatse tša Jehofa?
14. Pono ya Bokriste ke efe ka boithabišo bjo bo gobogilego?
15, 16. “Babuši ba bagolo” ke bomang, gomme ba ile ba lebelelwa bjang ke ba ba sepelago therešong?
17. (a) Bakriste ba pele e be e le bathekgi ba mmušo ofe? (b) Balatedi ba therešo ba Kriste ba dirišitše bjang mantšu a Jesaya 2:4 maphelong a bona?
18. Ke ka baka la’ng go se na mmušo wo o swanetšego go boifa Dihlatse tša Jehofa?
19. Ke’ng seo se ka bolelwago ka Bakriste ba pele le Dihlatse tša Jehofa mabapi le metšhelo?
20, 21. Ge e le mabapi le borwarre bja khutšo, ke’ng seo e bilego sa therešo ka Bakriste ba pele gotee le bahlanka ba Jehofa ba mehleng yeno?
22. Ke’ng seo se bego se dutše se direga ka ge Bakriste ba be ba bolela therešo?
23. O lebelela bjang bao ba rutago ditšhaba ka moka therešo?
[Caption on page 21]
Diboka tša Bokriste e bile tšhegofatšo ka mehla go bao ba sepelago therešong
[Caption on page 23]
Jesu o ile a laela balatedi ba gagwe go bina Segopotšo sa lehu la gagwe la sehlabelo
[Caption on page 24]
Go swana le Bakriste ba pele, Dihlatse tša Jehofa di bontšha tlhompho go “babuši ba bagolo”
O tla Araba Bjang?
• Tabeng ya borapedi, ke go swana gofe mo go lego gona magareng ga Bakriste ba pele le Dihlatse tša Jehofa?
• Ke segopotšo sefe feela sa borapedi seo se binwago ke bao ba sepelago therešong?
• “Babuši ba bagolo” ke bomang, gomme Bakriste ba ba lebelela bjang?
• Ke ka tsela efe therešo e lego tlemo e kopanyago?